
2 februarie 1825 


Anchetatorul Pont-l'Airain 
BALUL DE IARNĂ SE VA ŢINE 
LA THORN MANOR! 


Vestea a pus în frământare întreaga elită 
din Pont-l’ Arain: magisterul Thorn este 
cel care va găzdui anul acesta Balul de 
iarnă în casa familiei sale din Parc de la 
Ciguë, redeschizând pentru prima dată 
celebra sa sală de bal pentru aproape două 
decenii. Ultimul bal care a avut loc acolo 
datează din iarna lui 1807, pe vremea lui 
Alistair şi Charlotte Thorn, care au murit 
tragic când tânărul Nathaniel era încă un 
copil mic. Peste tot în regat, familiile de 
vrăjitori şi-au făcut praf trăsurile în 
pregătirea pentru acest eveniment feeric 
(vezi pagina 12 pentru o listă cu invitații 
aşteptaţi şi speculații timpurii despre 
tinutele lor de gală). 

În plus, zvonurile sunt răspândite cu 
privire la ceea ce se întâmplă cu relația 
dintre Magister Thorn şi ucenicul de la 
Biblioteca Regală, Elisabeth Scrivener, 
care, aşa cum cititorii noştri pricepuți îşi 
vor aminti cu siguranță, a jucat un rol 
esențial în toamna trecută în arestarea şi 
dizgrația lui, fost cancelar al Magiei 
Oberon Ashcroft. Domnişoara Scrivener a 
stat la Thorn Manor toată iarna, mulți se 
întreabă dacă ar trebui să ne aşteptăm la 
un anunţ de nuntă în viitorul apropiat. 


Anunţ de nuntă în viitorul apropiat? 
Treceţi la pagina 27 pentru o listă de 
doamne de familie bună pe care magistrul 


Thorn le-ar putea lua în considerare şi să 
le curteze... 


Deşi titlul de magistru al lui Nathaniel 
Thorn a fost pus în discuţie recent, după 
pierderea demonului familiei sale, o sursă 
de încredere ne informează că este din 
nou în posesia deplină a puterii sale. 
Întrebarea dacă şi-a amintit de acelaşi 
demon moştenit de la tatăl său rămâne 
fără răspuns până astăzi. Informatorii 
noştri rămân în alertă pentru a vedea cel 
mai mic semn al creaturii enigmatice, 
despre care se ştie că are aspectul unei 
mici pisici albe. 

NATHANIEL S-A REZEMAT de uşa de la 
intrarea în conac. 

— N-am făcut eu asta! a insistat el, în timp ce 
privea neajutorat cârceii care se zbăteau în lungul 
gardului viu, arbuştii însufleţiți care făceau paradă 
prin grădină şi vijelia magică, amenințătoare, care 
dădea târcoale Conacului Thorn, purtând frunze 
moarte, ramuri şi pietricele din pavaj într-un ciclon 
rău prevestitor. Jur pe mormântul profan al lui 
Baltasar că n-am făcut nimic! 

Elisabeth i-a aruncat o privire sceptică. 

— De cele mai multe ori, când spui asta, până la 
urmă se dovedeşte că de fapt... 

— Da, da! Ştiu. 

— Ca atunci când a început să plouă cu ceşti de 
ceai pe Bulevardul Laurel... 

— Credeam că ne-am pus de acord să nu 
discutăm despre asta! 

— Şi când fulgerul a retezat unul dintre turnurile 
de la Magisteriu... 

— Am prins ideea! Dar azi-noapte nu am mai 
avut coşmaruri, nu-i aşa? Altfel, ai fi băgat cu 
siguranţă de seamă. 

Elisabeth a simţit cum se înroşeşte. 

— Nu, nu ai mai avut. 

El i-a zâmbit larg, nedrept de chipeş în cămaşa lui 
de noapte, cu mânecile umflate de vânt şi părul 
închis la culoare răvăşit în toate direcțiile. 

— În fine, toate astea trebuie să aibă cumva 
legătură cu vrăjile de protecţie ale conacului, a spus 
Nathaniel. Uită-te la strada de dincolo de porți, este 
complet normală! 

A mijit ochii, încercând să vadă printre vârtejurile 
de moloz, şi a trebuit să-i dea dreptate. În afară de 
ei, Hemlock Park părea să se bucure de o dimineaţă 


de februarie liniştită şi însorită. Asta nu o făcea să 
se simtă mai bine. Mai ales pentru că, exact dincolo 
de ciclon, se strânsese o mulțime de oameni; iar în 
fruntea grupului se aflau... 

— Reporteri, a comentat sumbru Nathaniel. 

— Elisabeth Scrivener! au strigat aceştia 
entuziasmați, observând că se deschisese uşa de la 
intrare. Magistre Thorn! Aţi dori să ne oferiţi o 
declaraţie în legătură cu situaţia de faţă? Aţi pierdut 
controlul asupra magiei? Este adevărat că demonul 
vostru s-a întors? 

Nathaniel s-a încruntat doar. Apoi un alt reporter 
a strigat: 

— Este posibil ca asta să aibă un impact asupra 
pregătirilor pentru Balul de la Miezul Iernii de 
săptămâna vi... 

Elisabeth nu a mai auzit restul frazei, pentru că 
Nathaniel o trăsese în pripă înăuntru şi trântise uşa 


după ei. 
Lg 


— Ştii, îmi dau seama că nu mă deranjează chiar 
atât de tare până la urmă! a zis el în acea zi, mai 
târziu, privind amuzat cum o tufă se perindă prin 
dreptul ferestrei de la foaier. De fapt, cred că începe 
să-mi placă priveliştea! 

— Nu poţi lăsa lucrurile aşa pentru totdeauna, a 
punctat Elisabeth. Ne ţin închişi şi pe noi aici, 
înăuntru. Vom muri de foame! De asemenea, aia 
pare să se fi desprins de pe acoperiş! 

Nathaniel şi-a folosit bastonul ca să tragă într-o 
parte draperia, urmărind cu interes cum o bucată 
uriaşă de zidărie trece învârtindu-se pe lângă ei. 
Spectatorii de afară au țipat şi s-au lăsat pe vine, 
ferindu-se. Nathaniel a părut chiar şi mai încântat. 

— Ah, sunt sigur că avem suficiente provizii ca 
să ne ajungă câteva săptămâni. lar dacă începe să 
plouă prin acoperiş, aş putea pur şi simplu să 
folosesc magia... Scrivener? a întrebat el alarmat. 
Unde te duci? 


Elisabeth nu i-a răspuns, pentru că scosese sabia 
Ucide-demoni şi năvălise afară pe uşă. 

O clipă mai târziu a năvălit înapoi în conac, 
urmărită de o armată de cârcei, care se târau după 
ea, gata să o ajungă, cu spinii lor lungi cât 
pumnalele clănțănind furios pe gresia din foaier. 
Elisabeth avea ochii mari, sălbatici, şi frunze în păr. 

— Le cresc la loc capetele! a țipat ea, hăcuind 
plantele cățărătoare. 

— Bineînţeles! a strigat Nathaniel. Sunt arbuşti 
magici! Aş fi putut să-ţi spun şi eu asta, dacă nu ai fi 
dat năvală afară, ca să te lupţi cu ei în pijamale! 

Nathaniel a invocat un buchet de flăcări de 
culoarea smaraldului, iar văpăile au ars câţiva 
cârcei, transformându-i în cenuşă, şi camera s-a 
umplut de mirosul puternic al combustiei eterice. 
Însă nu a părut să fie de prea mare ajutor. De îndată 
ce s-a împrăştiat cenuşa pe podea, un nou val de 
plante a fojgăit înăuntru, luându-le locul celor arse. 

Se întindeau de la gardul viu până în casă, fără 
număr. Cu cât le hăcuia Elisabeth mai mult, cu cât 
le pârjolea Nathaniel mai mult cu globuri de foc, cu 
atât se multiplicau mai repede, precum capetele unei 
hidre. Soarta luptei a început în cele din urmă să se 
schimbe când din hol şi-a făcut apariţia Mercy, care 
a dat drumul unui strigăt de bătălie şi a izbit cârceii 
cu o mătură. Strategia a părut să funcţioneze pentru 
moment, chiar dacă doar datorită elementului- 
surpriză: arbustul s-a retras, părând mai degrabă 
şocat. Înainte ca acesta să se regrupeze, Elisabeth şi- 
a croit drum până la uşă şi a trântit-o cu toată 
puterea, prinzând un singur cârcel cu spini, care 
reuşise să se strecoare cu viclenie înăuntru. Din 
moment ce refuza să se retragă, l-a retezat cu sabia. 

Au privit cu toţii în tăcere, îngroziţi, cum planta 
se zbate pe covor, încă vie. Până la urmă, Mercy a 
avut inspiraţia să o prindă sub un coş de gunoi 
întors cu fundul în sus. 

— Presupun că suntem blocaţi înăuntru atunci! a 
comentat ea, în vreme ce coşul de gunoi sălta şi 
clămpănea zgomotos pe covor. 


— Aşa se pare! a declarat vesel Nathaniel. Ce 
inconvenient teribil! Voi avea nevoie de săptămâni 
bune ca să dau de cap lucrurilor. 

Elisabeth a rămas pe gânduri, amintindu-și ce 
începuse să spună unul dintre reporteri mai 
devreme, apoi l-a încolțit pe Nathaniel: 

— Ce este Balul de la Miezul Iernii? 

Vrăjitorul era ocupat să-şi scuture cenuşa de la 
cârceii arşi de pe mâneci. 

— Crede-mă, Scrivener, e mai bine să nu știi! 
Închipuie-ţi că eşti închisă în sala de bal veche şi 
mucezită a unui vrăjitor, unde candelabrele sunt 
fermecate astfel încât să picure ceară pe toţi cei care 
critică aperitivele, şi torturată până la moarte cu 
discuţii de complezenţă, preţ de ore întregi. 

— Este un prilej de socializare, domniţă! a 
completat o voce şoptită, din hol. 

— Exact! a concluzionat Nathaniel. 

Uneori, lui Elisabeth i se întâmpla încă să simtă 
un fior de uimire când îşi făcea apariţia Silas. Aşa 
cum stătea, în umbrele de pe hol, arăta ca o 
fantomă, şi era uşor să ţi-l închipui ca fiind una — 
palid, imaterial, cu silueta lui subțire gata să se 
contopească în orice clipă cu lambriul. Îi era greu să 
scape de senzaţia că era un produs al imaginaţiei 
sale sau poate chiar o iluzie invocată de Nathaniel 
într-unul dintre coşmarurile lui. Însă Silas era, fără 
îndoială, real. Îl atinsese. Mai devreme îi servise 
micul-dejun. 

Elisabeth nu putea să-i distingă chipul, dar avea 
impresia că încerca din răsputeri să nu se uite la 
stratul de cenuşă care acoperea marmura din foaier 
— sau, la drept vorbind, să nu bage în seamă coşul 
de gunoi care îşi croia drum, zgomotos şi hotărât, 
spre verandă. 

— Este o tradiție anuală printre vrăjitori, menită 
să întreţină legăturile dintre case, a adăugat Silas cu 
o voce delicată. În fiecare iarnă este ales un alt 
magistru care să găzduiască balul. 

Elisabeth l-a cercetat suspicioasă pe Nathaniel. În 
ultimele săptămâni îl surprinsese arzând în foc 


scrisori cu aspect oficial. 

— Tu ar trebui să găzduieşti balul în acest an, nu- 
i aşa? 

— Nu văd de ce aş face-o, a spus Nathaniel, care 
s-a apucat să-şi scuture din nou mânecile. Acum 
două luni nici nu mai eram vrăjitor. 

Elisabeth a mijit ochii. 

— Încerci cumva să scapi de responsabilitate 
folosindu-te de vrăjile de protecţie ale conacului? 

— Nu, dar îmi doresc să mă fi gândit la asta. E o 
idee strălucită, nu-i aşa? 

Afară, cineva a urlat. 

— Un reporter, a constatat Mercy, care trăgea cu 
ochiul pe după draperii. E încă în viaţă. 

— Ce păcat! a comentat Nathaniel. 

La un moment dat, Silas păşise în lumină, deşi 
Elisabeth nu îl văzuse mişcându-se. Trăsăturile lui 
albe ca marmura arătau la fel de nepământeşti în 
lumina după-amiezii târzii strecurate prin panourile 
plumbuite, care părea să clipească ori de câte ori 
bucăţile de tencuială purtate de vânt aruncau umbre 
pâlpâitoare peste podeaua cadrilată din foaier. 

— Poate că ar trebui să ne retragem în salon. V- 
am pregătit cina, care începe să se răcească. 

În vocea lui blândă nu se simţea nicio undă de 
ameninţare. Cu toate acestea, toată lumea s-a grăbit 
să-i dea ascultare. 

Salonul s-a dovedit a fi aranjat cu o eleganţă rară 
chiar şi pentru Silas. Flăcările aprinse ale 
lumânărilor înalte se reflectau pe suprafaţa întinsă 
din lemn de nuc poleit a mesei şi sclipeau într-o 
multitudine de tacâmuri din argint şi supiere. 
Fiecare loc în parte fusese aranjat cu veselă din 
porțelan şi jad — nu doar cele trei locuri ale lor, ci 
toate cele optsprezece de la masă. Mercy s-a oprit 
ezitând în prag, dar apoi a luat loc încordată, cu 
chipul întunecat, de parcă s-ar fi pregătit pentru o 
bătălie. 

Elisabeth şi-a încrețit fruntea, îngrijorată, însă, 
când şi-a făcut apariţia Silas cu un platou în mână, 
mirosul i-a distras numaidecât atenţia. A trebuit să 

devoreze trei porții de peşte cu carnea albă ca 
zăpada, acompaniat de aromele sosului de ghimbir 
şi de frăgezimea păstăilor, înainte să-şi recapete 
capacitatea de gândire. Când, într-un final, şi-a 
ridicat privirea, l-a văzut pe Nathaniel înfigându-şi 
absent furculiţa în mâncare. 

A simţit o undă de compătimire. Gândul de a 
reintra în mod public în societatea magică nu avea 
cum să fie uşor pentru el. Nu după rana suferită şi 
după reporteri şi după întrebările legate de magia 
lui, care circulau peste tot. Dar compătimirea 1 s-a 
evaporat când conversaţia s-a întors la problema 
vrăjilor de protecţie, care acționau ca nişte străjeri 
în carne şi oase, şi Nathaniel s-a prefăcut că 
doarme. 

— Dacă nimeni nu le-a dat ordin, de ce s-ar fi 
trezit? a întrebat Mercy, după ce i-a aruncat o 
privire nesigură lui Nathaniel, care era întins pe 
scaun, sforăind demonstrativ. Încearcă poate 
conacul să ne spună că suntem în pericol dacă-l 
părăsim? Nu se repetă povestea cu Ashcroft, nu-i 
aşa? 

Mercy fusese deja pusă la curent cu toate 
întâmplările din toamna trecută. 

Silas a privit-o pe sub gene. Elisabeth s-a 
încordat. Nu-şi putea explica de ce, dar simţea un 
fior de fiecare dată când el o băga în seamă pe 
Mercy deşi fusese politicos cu ea de când se 
întorsese şi o găsise lucrând ca servitoare în conac. 

Spre uşurarea ei, Silas a zis doar: 

— Nu neapărat, domnişoară. Vrăjile străvechi, 
cum sunt cele aflate în fundaţia acestui conac, tind 
să devină temperamentale odată cu vârsta. Cred că, 
mai degrabă, s-a petrecut ceva care a declanşat o 
schimbare minoră printre străjeri. Vrăjitorii şi-au 
adăugat propriile clauze de-a lungul timpului, iar 
unele dintre acestea sunt destul de specifice. Poate 
să se gândească vreunul dintre voi dacă a făcut ceva 
neobişnuit în ultimele douăzeci şi patru de ore? 

Cuvintele fuseseră rostite pe un ton foarte blând, 
dar, dintr-odată, toată lumea şi-a întors privirea la 

Nathaniel, care a dovedit că era treaz deschizându-şi 
ochii şi protestând mormăit. 

— Ei bine, eu nu! a declarat Mercy cu 
convingere. 

— [eri am fost toată ziua în birou, am lucrat! a 
spus şi Elisabeth. 

— Eu abia dacă am trecut pe acasă! a exclamat 
Nathaniel. Am fost la Magisterium, unde am oferit 
consultaţii legate de artefactele lui Ashcroft. M-am 
întors abia după lăsarea întunericului şi atunci... 

Nathaniel şi Elisabeth au făcut rapid schimb de 
priviri, amintindu-și. 

— Ce este? a întrebat Mercy. 

— Nimic! a zis Elisabeth repede. 

Şi adevărul era că nu avea cum să fie ceva 
important. Dormise de mai multe ori în camera lui 
Nathaniel; aproape în fiecare noapte pe perioada lui 
de recuperare, ca să-l poată ajuta dacă avea nevoie 
să meargă la baie sau avea vreun coşmar. Străjerii 
nu se împotriviseră atunci. Desigur, ea dormise pe 
Jos şi în cea mai mare parte a timpului nu se 
atinseseră deloc... 

Dar, până la urmă, nu făcuseră nimic noaptea 
trecută. Doar se sărutaseră puţin. Câteva minute şi 
apoi merseseră la culcare. 

— Într-adevăr, a spus Silas, ambiguu. În acest 
caz, stăpâne, recomand să ne retragem în această 
seară şi să discutăm pe îndelete mâine. 

Silas a insistat să-i pregătească lui Elisabeth o 
baie, lucru care, a trebuit să admită ea în timp ce 
privea cum apa devine maro în cada de aramă, plină 
cu fărâme de frunze, nu era nejustificat. Măcar nu o 
obligase să-şi spele părul; cedase în fața protestelor 
ei cu un oftat, aşezând în schimb pieptănul din 
fildeş pe noptieră. 

După ce a reuşit în cele din urmă să-şi 
îmblânzească părul rebel, Elisabeth s-a îmbăiat o 
vreme, cu ochii închişi, ascultând sunetele molatece 
pe care Silas le făcea mişcându-se prin cameră, 

deschizând şi închizând sertare. Apoi s-a străduit să 
se ridice, cu braţele lipite la piept, în vreme ce apa 
încă aburindă îi aluneca pe piele. Silas atârnase un 
prosop peste paravan şi aşezase un set de veşminte 
pentru noapte la capul patului. Dacă îşi întindea 
gâtul, putea să-l vadă dincolo de marginea 
paravanului: stătea întors, privind cu un ochi critic 
hainele ei distruse, care îi atârnau inerte în mâini. 

Arareori avea ocazia să-l privească fără ca el să 
bage de seamă. L-a studiat în tăcere, în lumina 
mătăsoasă a camerei liliachii. După o inspecţie 
atentă, a ajuns la concluzia că arăta exact la fel ca 
înainte de noaptea aceea fatidică din Biblioteca 
Regală, cu frumuseţea lui de alabastru neatinsă. Dar 
Nathaniel era convins că fusese rănit de Arhonte. 
Nu-şi putea explica cum de ştie asta, dar simţea 
starea de rău a lui Silas ca pe o umbră într-un colţ al 
minții. 

Silas nu le  dezvăluise niciodată cum 
supraviețuise confruntării sau ce i se întâmplase mai 
apoi, pe Celălalt Tărâm. Dacă Elisabeth reuşea să-l 
privească fără întrerupere, începea să observe ceva 
diferit la el, deşi nu putea să explice ce anume mai 
precis — doar faptul că părea să pălească, să devină 
mai subţire şi mai imaterial. Uneori avea impresia 
că surprinde o undă de durere în adâncul ochilor lui 
galbeni, la fel de dificil de interpretat precum 
privirea impasibilă a unei feline rănite. 

Orice ar fi fost acel ceva care-l tulbura, Elisabeth 
era bucuroasă că acum lucra şi Mercy aici, astfel 
încât Silas să nu fie nevoit să facă totul de unul 
singur. Imediat ce a avut gândul, l-a şi regretat. Silas 
putea să o citească la fel de bine ca oricând. Şi-a 
ridicat ochii la ea, cu buzele strânse. 

— Nu-i bine că ai ajutor? şi-a dat drumul la gură 
Elisabeth. Ideea e că... e o casă mare. Nu trebuie să 
te ocupi tu de tot. 

Nu trebuie să faci nimic, nu a mai adăugat, pentru 
că subiectul fusese deja discutat şi Silas insistase să- 
şi reia rolul de servitor cu o vehemenţă stranie, care 
pusese imediat capăt discuţiei. 

— Cum spui tu, domniţă! a spus el. 

Silas a ajutat-o să iasă din cadă, înfăşurându-i 
prosopul în jurul umerilor, cu privirea ferită. Apoi a 
făcut o mică plecăciune şi a plecat. 

Elisabeth şi-a muşcat buza. S-a şters şi şi-a tras 
pe ea cămaşa de noapte, apoi halatul de mătase 
asortat. Odată gata, şi-a surprins reflexia în oglindă, 
alunecând, pe sticlă: mătasea de culoare crem, cu o 
broderie de boboci primăvăratici, părul desfăcut, 
care strălucea în valuri, aproape până în talie. A 
atins şuviţele argintii, scânteietoare printre cele 
şatene, care reprezentau unica zi de viaţă pe care 
Silas i-o luase — preţul pereche celui plătit de 
Nathaniel. Din obişnuinţă, a ridicat sabia Ucide- 
demoni de pe noptieră. Apoi, fără să se gândească 
prea mult, a luat-o spre dormitorul lui Nathaniel. 

Spusese ceva care l-a ofensat pe Silas, dar nu ştia 
ce sau, cel puţin, nu ştia de ce se simţise jignit. În 
timp ce păşea pe hol, Elisabeth şi-a zis că avea 
multe întrebări legate de el la care era posibil să nu 
primească niciodată răspunsuri. S-a întrebat dacă, 
atunci când păşise în cercul Arhontelui ca să se 
sacrifice, Silas se gândise că era posibil ca 
Nathaniel să moară oricum. Şi aproape murise. S-a 
întrebat ce simţise când se întorsese şi îl găsise în 
viaţă şi, dacă în toate acele săptămâni în care 
aşteptase o invocare ce nu venea, văzuse în asta o 
dovadă a faptului că se întâmplase ce era mai rău. 
Mai presus de toate, s-a întrebat dacă observase 
durerea care umpluse conacul ca pânzele de 
păianjen în lipsa lui. Spera că da. Existau însă unele 
lucruri despre care nu putea să discute cu Silas. Îi 
văzuse privirea din ochii galbeni şi ştia că ar fi fost 
ca şi cum l-ar atinge cu fier. 

Când şi-a făcut apariţia la uşa lui, Nathaniel 
stătea pe marginea patului şi se uita pe fereastra 
întunecată, pierdut în gânduri. Elisabeth a întârziat 
în prag, copleşită brusc de o neaşteptată sfială. 
Chiar dacă asistase la fiecare etapă a recuperării lui 
Nathaniel, încă se trezea adesea bâjbâind în preajma 
lui, în intimitate. Tot ceea ce îndurase din cauza lui 

Ashcroft părea să-l fi făcut mai matur, mai 
misterios, mai puternic — era bărbat, nu mai era 
băiat, de parcă în ultimele luni ar fi trecut un prag 
invizibil al maturității. Schimbarea era destul de 
uşor de trecut cu vederea când se purta caraghios — 
ceea ce, la drept vorbind, însuma cea mai mare 
parte a zilei —, dar când erau doar ei doi şi lăsa 
deoparte umorul pe care-l folosea ca armură, îi era 
cu desăvârşire imposibil să o ignore. 

Cum stătea în uşă, trebuie să fi făcut un zgomot. 
Nathaniel şi-a ridicat privirea şi a rămas în loc, 
privind-o. Nu părea deloc surprins să o vadă stând 
cu o sabie în mână în pragul dormitorului său. Avea 
ochii foarte întunecaţi şi părul uşor umed. Elisabeth 
a simţit căscându-i-se un gol efervescent în stomac, 
ca un cub de gheaţă aruncat într-un pahar de 
şampanie. 

— Ar fi bine să dormi din nou aici, a zis el, 
privind-o în continuare pătrunzător. Dacă năvăleşte 
un arbust prin fereastră, s-ar putea să fim nevoiţi să 
ne luptăm amândoi cu el. 

Elisabeth şi-a îndreptat privirea spre pat. Era 
uriaş, cu patru stâlpi ciopliți, draperii brodate şi 
munţi de perne, mai mult decât încăpător pentru 
amândoi. 

— Dar tu nu crezi că am provocat toate astea prin 
faptul că ne-am culcat împreună? Adică prin faptul 
că ne-am culcat în acelaşi pat şi ne-am sărutat. 

— Nu-i de parcă nu ne-am mai fi sărutat 
niciodată în această cameră! a punctat Nathaniel, 
ridicând din sprâncene. 

Lui Elisabeth i-au luat foc obrajii. A reuşit, cu 
ceva efort, să nu-şi îndrepte privirea spre pervazul 
ferestrei. 

— Şi chiar dacă am ofensat casa cu indiscreția 
noastră scandaloasă, a continuat el, răul a fost deja 
făcut. Mă îndoiesc că am putea face ceva care să 
înrăutățească lucrurile. 

Elisabeth nu era foarte convinsă de asta, dar s-a 
îndreptat oricum spre cealaltă parte a patului, şi-a 
lăsat în cuier halatul şi s-a strecurat sub cuverturi. 

Ucide-demoni a mers lângă noptieră, ca să-i fie la 
îndemână. 

— Fără sărutări, a zis ea. Pentru orice 
eventualitate! 

Nathaniel s-a întors cu faţa spre ea. 

— Da, teroarea mea! a spus ascultător, cu o 
strălucire demonică în ochi. 

Elisabeth a luat una dintre perne şi a pus-o cu 
hotărâre între ei, lucru care l-a făcut pe Nathaniel să 
râdă. A pocnit din degete şi draperiile s-au desprins 
din legăturile lor şi s-au revărsat în jurul patului cu 
un foşnet mătăsos, ferindu-i de ochii lumii. 

Capitolul 2 


ELISABETH S-A TREZIT mai târziu, în 
întuneric, cu gândul doar la căldura trupului 
vrăjitorului, extrem de aproape de ea, mai să o 
atingă; simţea materialul cămăşii ei largi de noapte 
lipindu-se uşor de el, în timp ce inspira şi expira, şi 
brusc a devenit acut conştientă de fiecare loc în care 
țesătura mătăsoasă îi atingea pielea. Putea să 
miroasă parfumul săpunului pe care el îl folosea, 
amestecat cu propria aromă caldă. Părul lui îi gâdila 
nasul. Când şi-a mişcat uşor capul, i-a descoperit 
chipul la doar un centimetru de al ei. 

Nathaniel părea cu totul relaxat, singura excepţie 
fiind cuta adâncă dintre sprâncene. ÎI făcea să arate 
serios, dar puţin pierdut, de parcă visele l-ar fi 
împins să hoinărească prin locuri necunoscute. S-a 
aplecat spre el şi a sărutat uşor acel loc. Când s-a 
retras, a văzut că era treaz şi o privea. 

— Scrivener, a spus el cu glas grav. Se pare că ai 
ratat. 

În secunda următoare se sărutau grăbit, pe 
dibuite. Elisabeth şi-a izbit fără graţie nasul de al 
lui, piciorul i s-a încurcat în cearşafuri, coatele i se 
loveau de toate cele, dar nu conta. Era evident că lui 
nu-i păsa. La un moment dat, aproape că s-au 
rostogolit amândoi din pat, clipă în care un singur 
gând lucid i-a străbătut ceața minţii, ca o rază de 
soare: perna! Nu ar fi trebuit să fie o pernă acolo? 

Cum şi-a adus aminte, zgomotul vântului care 
bântuia prin conac s-a preschimbat într-un urlet 
periculos. A fost urmat de o serie de bocănituri 
fatidice şi de zdrăngăneli care se auzeau de 
deasupra, ca şi cum ceva ar fi alunecat şi s-ar fi 
prăvălit de pe acoperiş. 

Au împietrit amândoi, uitându-se unul la celălalt. 
Pe Elisabeth o furnicau buzele şi simţea respiraţia 
lui Nathaniel în întuneric. Niciunul dintre ei nu a 
scos vreun cuvânt, așteptând să vadă dacă zgomotul 
avea să înceteze. 

Nu s-a oprit. 

— Cred că ar trebui să verificăm acoperişul, a 
şoptit ea în cele din urmă. 

Nathaniel s-a răsturnat înapoi în pat, apoi a oftat 
şi s-a întins după bastonul lui. 

— Ar fi bine să o iei pe Ucide-demoni cu tine. 

Elisabeth şi-a scos nasul de sub baldachin, dar a 
regretat imediat. Dormitorul lui Nathaniel era rece 
ca gheaţa. 

— Unde mergem? l-a întrebat, în timp ce-şi 
trăgea pe ea halatul, peste care şi-a înfăşurat apoi o 
pătură de pe pat, pentru orice eventualitate. 

Cu o voce care nu prevestea nimic bun, Nathaniel 
i-a răspuns: 

— În pod. 

Elisabeth nu văzuse niciodată podul. S-a aplecat 
şi a pus mâna pe Ucide-demoni. Apoi l-a urmat 
curioasă pe Nathaniel în holul care s-a dovedit mai 
rece chiar decât camera lui. Casa veche a scârţâit şi 
s-a cutremurat în jurul lor ca o corabie răvăşită de 
furtună. Elisabeth s-a oprit şi a tras draperia ca să 
arunce o privire pe geam, dar afară viscolea 
puternic, aşa că nu a putut să vadă nimic. 

Intrarea în pod s-a dovedit a fi o uşă a 
servitorilor, situată în capătul holului. Dincolo de ea 
se afla o scară veche, îngustă, unde temperatura era 
şi mai scăzută şi unde respiraţia le plutea ca nişte 
norişori fantomatici în întuneric. Nathaniel i-a oferit 
o lumânare subțire, pe care a aprins-o cu o 
incantaţie  şoptită. Mucul s-a aprins verde, 
împrăştiind o lumină stranie peste treptele strâmbe, 
acoperite de un strat gros de praf. 

Scările au scârțâit în semn de protest când au 
început să le urce. Elisabeth l-a urmat îndeaproape 
pe Nathaniel, care înainta şchiopătând, gata să-l 
prindă în caz că i-ar fi cedat piciorul; abia în ultima 
lună începuse să urce fără ajutor pe scări. 

Zgomotele creşteau în intensitate cu cât se 
apropiau mai mult de pod. Era doar o bucată de 
şindrilă desprinsă, şi-a spus Elisabeth, deşi suna de 
parcă un demon s-ar fi ascuns pe acoperiş, 

încercând să-şi croiască drum înăuntru. Inima a 
început să-i bată mai tare în piept când Nathaniel a 
deschis o a doua uşă în capătul scărilor, care dădea 
într-un spaţiu vast şi întunecat. 

Flacăra pâlpâitoare şi bătută de curent a lumânării 
a dezvăluit o colecție de obiecte ca de muzeu, care 
se pierdeau în întuneric: piese de mobilier acoperite 
de pânze, oglinzi uriaşe şi lipsite de luciu, un căluţ 
de jucărie din lemn, cufere pentru călătorii, paltoane 
de modă veche şi rochii atârnate pe suporturi de 
haine din alamă, o cutie cu păpuşi înspăimântătoare, 
o armură medievală, situată pe un suport, şi, ce era 
mai bizar, o trăsură întreagă. După câteva clipe, 
Elisabeth şi-a dat seama că era trăsura în care 
călătorise alături de Nathaniel şi că nu îl întrebase 
niciodată ce făcea cu ea când nu o folosea. Şi-a zis 
că o trimitea probabil aici, prin magie. Pânzele de 
păianjen atârnau deasupra lor ca nişte baldachine 
zdrenţuite, fluturate de vântul care şuiera printre 
crăpături. Era foarte rece şi totul mirosea înecăcios 
a praf. 

— Ai grijă! a sfătuit-o Nathaniel când a văzut-o 
înaintând spre armură. Poţi privi prin jur, dar nu 
atinge nimic! În copilărie nu mi se permitea 
niciodată să mă joc aici, pentru că unele dintre 
obiecte sunt blestemate. 

Elisabeth a strâns mai tare mânerul sabiei Ucide- 
demoni şi a trecut încetişor pe lângă cutia cu păpuşi. 

— Ar trebui să revenim pe timp de zi. 

Deoarece Nathaniel a ridicat din sprâncene la ea, 
i-a explicat: 

— S-ar putea ca armura să vină la pachet cu o 
armă. 

— Exact ce ne trebuie: ca tu să pui mâna pe o 
sabie blestemată de unul dintre strămoşii mei 
diabolici. Scrivener, ştiu că ceea ce îţi cer acum este 
în contradicție cu firea ta de războinică cu sânge 
clocotitor, dar, dacă vezi ceva ascuţit, te rog să faci 
un efort şi să-i rezişti. 

Elisabeth abia l-a auzit. Se întreba dacă i-ar veni 
armura. Părea să fie de mărimea potrivită. S-a 

aplecat atât de aproape de ea, încât respiraţia i-a 
aburit metalul incrustat peste tot cu un model 
detaliat care înfăţişa spini. 

Un scârţâit slab şi strident a destrămat tăcerea din 
pod când vizorul coifului s-a întors ca să o 
privească, risipind firicele de praf în jur. Elisabeth a 
sărit înapoi, cu părul măciucă. A trebuit să înghită 
de mai multe ori în sec înainte să poată vorbi, cu 
ochii pironiţi la armura care acum stătea din nou 
complet nemişcată, de parcă nu s-ar fi clintit 
niciodată. 

— Nathaniel... 

— E blestemată, a comentat el, fără să se întoarcă 
măcar. 

Mâzgălea ceva pe una dintre grinzi, cu o bucată 
de cretă scoasă din halat. 

Elisabeth a aruncat o privire căluţului de lemn. 

— De asemenea, blestemat! a declarat Nathaniel, 
fără să se întoarcă nici de această dată. 

— De ce ar blestema cineva un cal de jucărie? 

— Se vede că nu l-ai cunoscut pe stră-stră- 
bunicul Wolfram. Din fericire, nici eu n-am avut 
plăcerea. 

Cu aceste cuvinte, Nathaniel s-a cufundat într-o 
stare de concentrare pe care Elisabeth ştia că nu 
trebuie să o întrerupă. O rază de nuanţa smaraldului 
i s-a desprins din mână, înaintând spre bârnă şi apoi 
mai sus, către acoperiş. Din fericire, ceea ce făcea 
Nathaniel părea să funcționeze.  Zgomotele 
începuseră să se diminueze. 

Elisabeth a rămas ţeapănă, chiar în mijlocul 
cărării dintre obiecte. S-a încruntat la calul din 
lemn, apoi le-a aruncat o privire sfidătoare 
păpuşilor. Acestea nu s-au clintit. Chiar când 
începea să se relaxeze, a dat cu ochii de ceva straniu 
într-un colț: o pată mai spălăcită printre umbre, în 
care a recunoscut un ansamblu familiar de forme — 
scobitura întunecată a ochilor, spintecătura gurii. 
Elisabeth şi-a ridicat lumânarea. Un chip turtit a 
plutit vag dinaintea ochilor ei, suspendat în 

întunericul din spatele trăsurii. Fără să ezite, a 
ridicat-o pe Ucide-demoni. 

— Nathaniel, a şoptit ea. Nathaniel, ai un goblin 
în pod. 

— Poftim? Ah! a exclamat el, izbucnind în râs. 
Nu, e doar mătuşa Clothilde. 

— E vie? 

Din cine ştie ce motiv, reacția ei l-a făcut pe 
Nathaniel să râdă şi mai tare. A aruncat probabil o 
vrajă, deoarece flacăra lumânării s-a înălţat, iar 
lumina ei verde-smarald a strălucit suficient de 
puternic încât să dezvăluie rama de tablou din jurul 
chipului înspăimântător, care, Elisabeth putea să 
vadă acum, era doar un portret. 

— Ar fi trebuit să te avertizez. Silas l-a pus aici. 
Cei doi au avut o istorie tumultuoasă, bănuiesc. 

Elisabeth a auzit bocănitul bastonului, apoi i-a 
simţit respiraţia caldă la spate. 

— Ştii ce, s-ar putea să fi descoperit tu ceva — mă 
întreb dacă nu cumva ea chiar era pe jumătate 
goblin. Ar trebui să-l întreb pe Silas dacă... dacă 
asta este... 

Glasul i s-a stins. În perioada de recuperare zisese 
adesea lucruri de felul: Ar trebui să-l întreb pe Silas 
despre asta sau Ce-o fi crezând Silas?, amintindu-și 
apoi că Silas nu mai era acolo şi nu avea să se mai 
întoarcă niciodată. De această dată însă, lumina din 
privire 1 s-a întunecat doar o clipă, apoi, când şi-a 
dat seama că Elisabeth îl urmăreşte, şi-a dres vocea. 
Ea nu ştia ce fel de expresie avea pe chip, dar se 
simţea de parcă inima i se umflase ca un burete, 
prin urmare cel mai probabil era una caraghioasă. 

— După cum spuneam, a continuat Nathaniel, 
sunt convins că Silas ar fi pur şi simplu încântat să 
ne povestească despre istoria cunoaşterii carnale 
dintre oameni şi... 

Elisabeth i-a astupat gura cu fermitate. 

Apoi au tropăit pe scări în jos. Trecând pe lângă 
ceasul impunător din hol, au descoperit că era deja 
dimineaţa devreme. Părea miezul nopţii doar pentru 
că furtuna acoperea cerul. 

Au găsit-o pe Mercy jos, în parloar, ţinând 
stângaci un făraş cu cenuşa măturată din şemineu, 
de parcă nu ar fi avut unde să o arunce — şi poate că 
nu avea, din moment ce nu putea să iasă din conac. 

— Nu a fost vina mea! a exclamat Nathaniel, 
confruntat cu privirea ei acuzatoare. Serios, de ce 
crede toată lumea mereu că este vina mea? a 
continuat exasperat, fără să vadă privirile pe care 
Elisabeth şi Mercy le-au schimbat pe la spatele lui, 
în timp ce şchiopăta spre hol. 

— Nu a fost doar vina mea, oricum! a adăugat în 
şoaptă. 

Aroma uluitoare a brioşelor care se coceau în 
cuptor i-a atras pe toţi în bucătărie. Deşi Silas îi 
auzise cu siguranţă venind, nu s-a întors când s-au 
înghesuit înăuntru. Deschisese uşa care dădea în 
grădină şi privea intens peretele solid de zăpadă, 
lipit de casă, cu o expresie de profund reproş. Apoi 
a închis cu hotărâre uşa şi a făcut ceva ce Elisabeth 
nu-l mai văzuse făcând până atunci: s-a scuturat 
uşor, ca o pisică după ce a înfruntat frigul. Nathaniel 
i-a surprins privirea, zâmbind larg. 

— Aţi descoperit ceva revelator noaptea trecută? 
i-a întrebat Silas, întorcându-şi uşor capul în direcția 
lor. 

Elisabeth a roşit. Nathaniel şi-a ridicat mâinile. 

— Fie! Voi ajuta la rezolvarea problemei legate 
de vrăjile de protecție. Chiar am nişte standarde, 
contrar părerii celorlalți. N-am de gând să stau 
deoparte şi să-mi privesc casa preschimbându-se 
într-o mironosiță. 

— În acest caz, ai face bine să-ţi fortifici 
standardele cu  micul-dejun. Bună dimineața, 
domniţă. Mercy. 

Răspunsul ei a fost o răsuflare scurtă. Mercy 
stătea în spatele lor, cu trăsăturile înăsprite de grijă. 
Elisabeth nu a avut prea mult timp la dispoziţie ca 
să mediteze asupra expresiei celeilalte fete. Când şi- 
a întors ochii, a văzut că privirea lui Silas se oprise 
asupra urmelor prăfuite lăsate de papucii ei şi ai lui 
Nathaniel pe podeaua din bucătărie. 

S-a produs o busculadă. 

— Mă ocup eu! a exclamat Elisabeth, sărind după 
un prosop, în acelaşi timp în care Mercy a strigat: 

— Dă-mi voie! 

S-au luptat pe prosopul de bucătărie până când 
Elisabeth s-a lovit cu capul de masă. Până şi-a 
alungat stelele ivite dinaintea ochilor, cârpa 
dispăruse. Silas o folosea acum ca să şteargă 
podeaua. 

— Văd că trebuie să vă reamintesc din nou că nu 
sunt invalid! a comentat el, aruncându-le o privire 
mustrătoare pe sub gene. 

Toţi cei de față au schimbat priviri între ei. Se 
puseseră de acord că ar trebui să facă mai multe prin 
casă, astfel încât Silas să aibă parte de mai multă 
odihnă. Dar el îşi dăduse imediat seama de intențiile 
lor. Şi nu doar că practic putea să le citească 
gândurile, dar faptul că acum descoperise că 
Nathaniel îşi împăturea singur hainele era ceva fără 
precedent şi extrem de suspect. 

S-a lăsat o linişte stânjenitoare, pe care Nathaniel 
a destrămat-o zicând: 

— Uite, Elisabeth! Cred că vârful capului tău a 
îndoit masa. 

Toată lumea s-a aplecat mai aproape, ca să vadă. 
Și, într-adevăr, aşa era. 

Câteva minute mai târziu, după ce i-au oferit lui 
Mercy o explicaţie stângace despre vrăji de 
protecție, a fost servit micul-dejun. Elisabeth a 
descoperit că nu o deranja furtuna care urla afară, 
aşa cum stătea în bucătăria caldă şi primitoare, cu 
focul trosnind în vatră şi cu aroma brioşelor plutind 
în aer. Silas i-a servit cu gem de caise şi ceai de 
mentă, ba chiar a împăturit şerveţelele în formă de 
flori, un gest care l-a făcut pe Nathaniel să exclame: 

— În numele cerului, nu mai încerca să o 
intimidezi pe Mercy, Silas! 

El şi-a plecat spăsit capul, fără să încerce măcar 
să nege. 

Mercy s-a înroşit. Uluită, Elisabeth şi-a amintit 
de cina din noaptea trecută şi s-a întrebat dacă Silas 

făcuse şi atunci acelaşi lucru. Încă avea dinaintea 
ochilor expresia lui Mercy când luase loc la masă: 
nu era uimire, ci mai degrabă stoicismul sumbru al 
cuiva care îndura multe greutăţi de ceva vreme. 
Oare situaţia dura de o lună şi jumătate şi ea chiar 
nu observase nimic? Elisabeth l-a privit şocată pe 
Silas. Acesta a ridicat impasibil ibricul de pe foc, 
folosindu-se de un şerveţel împăturit cu grijă — 
Elisabeth ştia că nu căldura reprezenta o ameninţare 
pentru el, ci mai degrabă faptul că 1bricul era făcut 
din fier. 

— Silas, a întrebat ea din impuls, ai avea cum să 
ne ajuţi cu vrăjile de protecție? Măcar puţin? 

Silas s-a oprit în loc, apoi a spus: 

— Desigur, domniţă. 

A făcut din nou o plecăciune şi a ieşit din 
bucătărie. Nathaniel a mormăit ceva care suna a 
„favoritism”. 

Elisabeth a aşteptat ca Silas să se retragă pentru 
a-şi lăsa cu băgare de seamă mâna pe braţul lui 
Mercy. 

— Ştii că el nu e deloc ca domnul Hob! 

Până la Silas, singurul demon cu care Mercy 
avusese de-a face fusese goblinul care se prefăcea a 
fi majordomul lui Ashcroft. 

— Ştiu, domnişoară! a zis ea încetişor. 

— E un tip de demon cu totul diferit. Unul bun. 

Mercy se juca neliniştită cu linguriţa, fără să o 
privească pe Elisabeth în ochi. 

— Ştiu. Te-a ajutat să salvezi lumea şi toate cele, 
şi s-a purtat decent cu mine şi toate cele. Dar, 
domnişoară... 

— Elisabeth, a corectat-o Elisabeth. 

Mercy i-a aruncat o privire pe furiş lui Nathaniel, 
apoi şi-a coborât glasul şi mai mult: 

— E vorba de stăpânul Thorn — el i-a ordonat lui 
Silas să nu mă ucidă. 

De alături, Nathaniel a tuşit tare în cana lui cu 
ceai. 

— Nu ar fi trebuit să auzi asta! a zis el, cu o voce 
răguşită, după ce şi-a recăpătat glasul. 

— Nici dumneata acum p-asta! i-a întors-o 
Mercy. În fine, a continuat ea pe un ton hotărât, 
eram pe hol când ai spus-o. 

Din brioşa pe care Elisabeth o ţinea în mână şi pe 
care uitase să o mai ducă la gură s-a desprins o 
firimitură. 

— Poftim? Când s-a petrecut asta? a cerut ea să 
afle, mutându-şi privirea când la unul, când la altul. 

Nathaniel s-a crispat. 

— Nu vorbeam serios, Mercy! În mare parte. 

— În mare parte, a repetat Mercy, holbându-se la 
el. 

— Silas nu te-ar ucide niciodată! a insistat 
Elisabeth, abia venindu-i să creadă că rostea acele 
cuvinte cu voce tare. Nu ar face-o! Sau? Deşi... 

Cei treizeci de ani pe care ca şi Nathaniel îi 
juraseră lui Silas ultima oară fuseseră pierduţi când 
acesta se sacrificase el însuşi. Pentru a-i înlocui, 
Silas luase doar două zile din vieţile lor. În acelaşi 
timp, Elisabeth presupusese că firea i se schimbase 
odată cu numele şi că nu mai râvnea la vieţi 
omeneşti. Dar dacă asta nu era adevărat? Dacă era 
înfometat? 

O pală rece i-a adiat prin păr. 

— Nu există demoni buni, domniţă! a intervenit 
delicat Silas, aplecându-se pe deasupra ei, ca să 
aşeze ceva pe masă. Ci pur şi simplu demoni care 
au maniere şi cei care nu au. 

Niciunul dintre ei nu-l auzise când se întorsese. 
Mercy a tresărit vizibil; până şi Elisabeth, care nu se 
mai temea de el, s-a trezit stăpânită de reacţia 
instinctivă a prăzii în fața unui prădător: i s-a făcut 
pielea de găină pe braţe când părul lui argintiu a 
atins-o în trecere şi degetele cu gheare s-au desprins 
de pe pachetul învelit într-un şervet, pe care îl 
aşezase printre ceşcuţe. 

Nathaniel, care nici măcar nu ar fi clipit din ochi 
dacă Silas l-ar fi ambuscat într-o criptă bântuită, a 
fost evident fericit să schimbe subiectul. 

— Dacă e o altă bucată de turtă dulce, dă-i-o lui 
Elisabeth! Eu încerc să-mi menţin silueta silfidă. 

Elisabeth s-a ridicat şi a ochit cu interes pachetul 
dreptunghiular, amintindu-şi de turta dulce pe care 
Silas le-o pregătise de sărbători. Dar, de cum l-a 
mirosit plină de speranţă, şi-a dat seama ce se afla 
de fapt înăuntru, şi a simţit deopotrivă un fior de 
încântare şi răceala unei prevestiri sumbre. 

— Nu miroase prietenos. 

— Să înţeleg că nu discutăm tot despre turtă 
dulce? a întrebat Nathaniel. Sau da? E una dintre 
franzelele acelea cu formă umană, care sunt 
fermecate să alerge de  colo-colo ţipând 
înspăimântate până când le hăcuieşti cu un cuţit? E 
o tradiție vrăjitorească, le-a explicat el lui Mercy şi 
Elisabeth, care îl priveau amândouă îngrozite. 

— Nu, a spus Elisabeth. E un grimoar. 

Capitolul 3 


PENTRU O CLIPĂ, nimeni nu s-a mişcat. 

—  Staţi deoparte! i-a avertizat ea. Nu este 
prietenos. 

Grimoarele prietenoase aveau un soi de miros 
dulce şi cremos de carte veche; acesta mirosea acru, 
a lapte stricat. Şi-au ţinut cu toţii respirația, iar 
Elisabeth a tras pachetul mai aproape şi a dat 
deoparte şervetul. Era un grimoar mic, subțire, 
aproape de mărimea unui jurnal. Literele poleite 
ieşcau în evidenţă pe cotorul sfâşiat din piele: 
Volumul XI. Atât a avut ocazia să vadă înainte ca 
acesta să explodeze într-o frenezie de pagini 
fluturânde. Elisabeth a pus mâna pe grimoar şi s-a 
luptat să-l coboare înapoi pe masă, prinzându-l sub 
trupul ei, înainte să o poată lua la plimbare prin 
cameră. 

— Este din Categoria Patru! a zis ea, surprinsă. 
Ar trebui să fie într-o bibliotecă. 

După ce petrecuse săptămâni întregi restaurând 
cărțile din biroul lui Nathaniel, Elisabeth devenise 
extrem de familiară cu toate grimoarele din Conacul 
Thorn. Cel puţin, aşa crezuse. Pe acesta era sigură 
că nu-l mai văzuse până atunci. 

— Silas, unde l-ai găsit? 

— A locuit o vreme, sălbăticit, la al cincilea etaj, 
domniţă. Etajul servitorilor, a explicat el, când i-a 
văzut privirea confuză. Cred că a scăpat din arhivă. 

Elisabeth nici măcar nu ştia că există un al 
cincilea etaj, cu atât mai puţin o arhivă. În mod clar, 
nu era singura. Nathaniel ridicase din sprâncene. 

— De unde? 

— Din arhivă, stăpâne. A fost închis în 1972, 
după ce bunicul tău a considerat că este de modă 
veche, ceea ce v-ar putea ridica unele probleme, dar 
veţi descoperi că acolo se găseşte înregistrată 
fiecare schimbare făcută vrăjilor de protecție de la 
construirea conacului, în secolul al şaisprezecelea, a 
spus Silas înclinându-şi capul spre grimoar. 

După ce fusese imobilizat o vreme, părea să se fi 
liniştit. Elisabeth i-a ridicat cu precauţie coperta, 
crispându-se din cauza foşnetului scos de 
pergamentul antic. Dar nimic nu părea deteriorat şi 
nu s-au mai auzit şi alte sunete îngrijorătoare în 
timp ce răsfoia paginile, cercetându-l. La început i 
s-a părut că sunt înregistrate doar liste cu 
schimbările mărunte aduse conacului şi 
pământurilor, renovări şi alte asemenea, notate şi 
datate cu un scris înghesuit şi inestetic. Dar până la 
urmă a dat de o diagramă magică: o inscripţie 
complexă, cu rune  întrepătrunse şi forme 
geometrice, care a plutit câţiva centimetri deasupra 
paginii când a deschis mai larg grimoarul, strălucind 
într-o nuanţă pală de albastru deschis. Formele au 
început să se miște, învârtindu-se în aer precum 
mecanismele unui ceas, înconjurate de cercuri de 
text în enohiană. Elisabeth a rămas cu gura căscată. 
Până şi Mercy, care arareori era fermecată de magie, 
s-a aplecat să arunce o privire. 

— Este prototipul unei vrăji de protecţie pentru o 
casă, a spus Nathaniel. 

Lumina albastră 1-a subliniat unghiurile ascuţite 
ale chipului şi i-a sclipit în ochii cenușii când s-a 
aplecat mai aproape, cercetând textul. 

— Exact aşa arată jos, în fundaţii. Cred că e vraja 
de protecţie care împiedică necunoscuţii să intre în 
grădină. Tatăl meu a dezactivat-o în timpul unei 
renovări; parcă îmi aduc aminte că a avut loc un 
incident nefericit cu  căţeluşul doamnei 
Throckmorton. 

— De ce nu putem merge să vedem cu ochii 
noştri vrăjile de protecţie? a întrebat Elisabeth, 
surprinsă că nu se gândise la asta mai înainte — deși, 
până în acea clipă, îşi închipuise că reprezentau 
straturi intangibile de farmece, drapate invizibil 
deasupra conacului, nu aranjamente tangibile 
precum cercul pentru invocări de la etajul al doilea. 

— Expunerea lor este periculoasă. Au fost create 
de o magie veche, de felul celei care a fost declarată 
ilegală de la Reforme încoace. Şi sunt închise sub 

sute de tone de piatră. Eu am văzut una, o dată, 
pentru că tatăl meu a trebuit să reconstruiască un 
etaj după ce pivniţa a fost inundată. A fost o 
adevărată desfăşurare de forțe — Magisteriumul a 
trimis o duzină de oficialități ca să ne supervizeze. 
Aşadar, dacă vom ajunge să le vedem cu ochii 
noştri, o vom face doar în ultimă instanţă. 

Nathaniel şi-a împreunat mâinile şi şi-a lipit gura 
de ele, privind intens grimoarul. 

— Arhiva, unde-o putem găsi? 

— Uşa se află alături de bustul lui Erasmus 
Thorn, lângă parloarul din aripa de sud. 

Pe chipul lui Silas a alunecat un zâmbet. 

— Vă doresc amândurora mult noroc! 

— Ce a vrut să spună când a zis că arhiva a fost 
închisă? a întrebat Elisabeth, privind curioasă 
lambriul gol de lângă bustul lui Erasmus. 

Nu se vedea nicio uşă. 

Nathaniel se plimba dintr-o parte într-alta prin 
faţa peretelui gol, îmbrăcat cu cămaşă şi vestă, 
bocănind cu bastonul în podea. Încercase să îngâne 
câteva vrăji, dar niciuna nu părea să fi dat rezultate, 
singura urmare a eforturilor sale fiind duhoarea 
vagă de magie care plutea în aer. 

— Ai observat vreodată că proprietatea pare mai 
mare la interior decât la exterior? Multe dintre 
camere au fost create prin vrăjitorie, iar când 
stăpânul actual al casei nu mai are nevoie de ele, el 
— sau ea, în unele cazuri — le ordonă să se închidă. 

Nathaniel a îngenuncheat, cu un şuierat surd de 
durere, ca să examineze podeaua. 

— În locuinţele obişnuite, asta ar implica 
acoperirea pieselor de mobilier şi încuierea uşilor, 
dar în casele vrăjitorilor încăperile sunt făcute să 
dispară cu totul. Se pare că, pe undeva, s-ar afla 
ascunsă chiar şi o sală de bal, dar nu am reuşit să o 
găsesc. 

Elisabeth nu avea idee ce făcea Nathaniel. Poate 
că se uita după un soi de încuietoare ascunsă. 

— Unde se duc camerele când nu le foloseşte 
nimeni? 

— Cred că se strâng în pereţi. 

Nathaniel s-a lăsat jos cu totul, până la podea, şi- 
a lipit obrazul de parchet şi a privit cu atenţie printr- 
o crăpătură. 

— Ai văzut vreodată o casă de păpuşi din hârtie? 
Cele care se desfac din paginile unei cărţi? E la fel 
sau cel puţin aşa mi-a explicat mama că ar fi. 

Elisabeth şi-a dat imediat seama la ce se referă. 
Văzuse o astfel de căsuţă din hârtie mai demult, 
doar că era vorba despre un grimoar, nu despre o 
carte obişnuită. Un vrăjitor o crease pentru fata lui 
bolnavă, care murise înainte ca aceasta să fie gata. 
Fusese transferată în  Summershall pentru 
întreținere, iar Directorul i-o arătase lui Elisabeth pe 
când era foarte mică, de vreo cinci sau şase ani 
doar, aşa că amintirea i se părea mai degrabă un vis: 
tomul uriaş şi poleit, care se deschidea cu o cheiță 
pe care vrăjitorul o făurise astfel încât fata lui să o 
poarte în jurul gâtului, la fel ca o bibliotecară; apoi 
paginile care se răsfiraseră singure în evantai, 
dezvăluind cameră după cameră, cu piesele de 
mobilier despăturindu-se din pereţii de hârtie. Casa 
miniaturală avea ferestre cu obloane care se 
închideau şi se deschideau, cu draperii prin care se 
cernea o lumină adevărată, schimbându-se în 
funcție de momentul zilei. Tapetul şi tapiţeria 
mobilelor fuseseră pictate cu grijă. Şi se distingeau 
chiar şi sunete: clinchetul unui clavecin în camera 
de muzică, trosnetul focului în birou, cântecul unei 
păsări în colivia din seră. 

Cea din urmă cameră fusese dormitorul 
miniatural al unei fetiţe, însă din acea încăpere nu se 
auzise niciodată vreun sunet; acolo domnise doar 
tăcere. 

— Ar trebui să mergem să le căutăm! a zis ea, 
cuprinsă de acelaşi frison al încântării pe care îl 
simţise pe vremuri privind acel grimoar, de acelaşi 
imbold ascuţit în inimă. Mă întreb dacă sunt ca 
pasajul din Biblioteca Regală — cel care ne-a condus 

la arhive. Nathaniel, a adăugat ea încruntată, casa ta 
este cumva vie, la fel ca Biblioteca Regală? 

Elisabeth nu i-a mai auzit răspunsul, pentru că, de 
îndată ce a pus întrebarea, a văzut uşa. 

Se desprinsese din lambriul pe care-l urmărea cu 
coada ochiului. Marginile ei sclipeau uşor, ca un 
miraj, iar când s-a răsucit ca să o privească mai 
bine, uşa a dispărut. Dar, după ce Elisabeth a privit 
pătrunzător peretele, făcând aproape gaură în el, uşa 
s-a închegat încetişor din nou, parcă ruşinată că a 
fost prinsă în fapt. Clanţa şi stucatura îi erau 
acoperite de praf, ca şi cum nimeni nu ar mai fi 
deranjat-o de decade întregi. lar pe ea se afla prinsă 
o plăcuță din alamă pătată, în care era săpat 
cuvântul „Arhivă”. 

— Îţi mulţumesc! i-a spus Elisabeth politicos 
UŞII. 

Şi-a zis că se cuvenea să fie politicoasă cu o casă 
care ar fi putut să fie conştientă, la fel cum era şi cu 
cărțile. 

— Nu-i nevoie să-mi mulţumeşti, Scrivener! i-a 
răspuns Nathaniel, de la podea. 

Încă trăgea cu ochiul prin crăpăturile din 
pardoseală, sprijinit în palme şi genunchi. 

— Mă voi pune în patru labe pentru tine oricând 
doreşti. 

Fără să-şi dezlipească ochii de la uşă, Elisabeth s- 
a aplecat, l-a apucat de braţ şi l-a ridicat în picioare. 

— Ah! a spus el, iluminat. Desigur! Ar fi trebuit 
să ghicesc — rezistenţa ta la magie face ca 
încăperilor să le fie greu să se ascundă de tine. Deşi 
se pare că a trebuit să o şicanezi un pic, a adăugat 
Nathaniel, văzând privirea sumbră pe care Elisabeth 
încă o avea fixată asupra uşii. 

Tânăra bănuia că, dacă ar fi scăpat-o din ochi, s- 
ar fi făcut din nou nevăzută. Nathaniel şi-a pus 
bastonul la subraţ şi s-a întins spre clanţă. 

De îndată ce uşa s-a deschis, Elisabeth a înţeles 
ce a vrut Silas să spună prin unele probleme. 
Încăperea semăna tare mult cu o versiune înghesuită 
a camerei cataloagelor de la Biblioteca Regală, cu 

sertarele ei vechi din lemn, pline ochi, care 
acopereau pereţii din tavan până în podea; doar că, 
în acest caz, cele mai multe dintre sertare atârnau pe 
jumătate deschise şi erau strâmbe. Lumina caldă, 
care se prelingea ca un sirop prin ferestrele cu şpros, 
pâlpâia printre umbrele a zeci de grimoare, care 
foşneau haotic în aer. După ce petrecuseră decade 
întregi fără să fie supravegheate, se sălbăticiseră cu 
totul: podeaua prăfuită era acoperită cu pagini rupte, 
iar Elisabeth a privit cum două grimoare mici sar pe 
un al treilea şi încep să-i smulgă foile. 

— Nu! a ţipat ea, năvălind înăuntru ca să le 
despartă. 

În timp ce le ţinea la distanță pe cele trei 
grimoare, parând paginile fluturânde ale agresorilor 
cu coatele, a remarcat că fiecare dintre sertarele 
deschise avea câte o etichetă scorojită şi îngălbenită 
pe care erau trecute mai multe perioade: 1511- 
1515, 1516-1520 şi aşa mai departe. 

— Eşti bine! i-a spus ea grimoarului rupt, care 
palpita încet în mâinile ei împreunate. Nu-ţi face 
griji! Te voi repara. 

Nu era de mirare că grimoarele scăpate din 
dulapuri se luau la hartă între ele. Cele mai vechi nu 
erau de acord cu schimbările trecute în cele mai noi; 
cele mai tinere se revoltau împotriva opiniilor 
învechite ale celor mai bătrâne. Sertarele nu erau 
menite doar pentru a le organiza, ci şi pentru a le 
ține separate unele de celelalte. Dacă erau sortate 
cronologic, ajungeau alături de alte grimoare care le 
erau pe plac sau pe care cel puţin nu ar fi încercat să 
le rupă în bucăţi. 

— Dumnezeule, cred că acela a fost mâncat! a zis 
Nathaniel, cu ochii la un morman mic şi trist de 
piele şi pergament dintr-un colţ. 

Doar ce intrase, bătând cu bastonul în podeaua 
prăfuită. 

Toate grimoarele au rămas nemişcate, apoi, ca şi 
cum ar fi fost unul singur, s-au răsucit în direcția 
lui. 

— Ar fi bine să te fereşti! a zis Elisabeth, dar 
avertismentul ei a venit prea târziu. 
Un baraj din cerneluri zbura deja prin cameră. 


A devenit destul de repede clar că cercetarea 
registrelor familiei Thorn nu avea să fie o misiune 
uşoară. Nathaniel împietrise toate grimoarele cu o 
vrajă —  tomurile atârnau imobilizate în aer, 
înconjurate de conturul tremurător al luminii de 
culoarea smaraldului —, dar erau de ordinul zecilor 
şi sufereau de tot soiul de necazuri. O epidemie de 
Mucegai Alb se răspândise în rândul lor, lucru care 
nu era deloc surprinzător, de vreme ce mucezeala 
magică înflorea în spaţii calde, slab ventilate şi, pe 
deasupra, cele mai multe dintre grimoare aveau 
pagini lipsă, rupte după decade întregi de războaie. 

Neglijenţa a înfuriat-o pe Elisabeth, deşi trebuia 
să recunoască faptul că se distra. Nu-i plăcea nimic 
mai mult decât să fie înconjurată de cărți şi învăţa 
lucruri noi despre vrăjitori, descoperind fragmente 
interesante în grimoare, despre care îi punea 
întrebări lui Nathaniel. Spre exemplu: 

— De ce au întărit crenelurile şi au instalat un 
pod mobil în 1587? 

— Probabil ne aflam în toiul unui conflict! i-a 
răspuns el, mijind ochii la un grimoar pe care mai 
întâi l-a întors cu fundul în sus şi apoi înapoi la loc. 

Elisabeth a bănuit că era grimoarul pe care îl 
examinase ea mai devreme, al cărui text apărea 
răsturnat, indiferent de unghi. 

— Vrăjitorii obişnuiau să-şi ia cu asalt casele unii 
altora când se iveau neînţelegeri între familii — 
legate de căsătorii, de politică, de care văr de gradul 
al treilea ar trebui să moştenească demonul, lucruri 
de felul acesta. Uneori conflictele durau ani în şir. 
Vrăjitorii animau statui, catapultau bolizi unii într- 
alţii... Acesta este unul dintre motivele pentru care 
Reformele au câştigat atât de multă susţinere din 
partea maselor. Toată lumea se săturase de vrăjitorii 
care se războiau pe străzi. 

— Atunci cazanul cu ulei încins are sens, a 
meditat Elisabeth, încruntându-se, în vreme ce 
trecea în revistă grimoarul pe care-l avea în mână. 
Dar ce-i cu crocodilii din import? 

Nathaniel a zâmbit larg, dinţii strălucindu-i alb, 
în contrast cu faţa pătată de cerneală. 

— Aceştia au ajuns în canal, desigur. 

Elisabeth a încercat să şi-o închipuie pe Mercy 
lovind un crocodil cu mătura, de pe podul ancestral 
al Conacului Thorn. A simţit un junghi în stomac. O 
clipă mai târziu, şi-a amintit de ce. 

— Nathaniel, în legătură cu Mercy... 

Elisabeth a ezitat. Părea ridicol, dar trebuia să 
întrebe. 

— Silas a ucis vreodată un servitor? 

Nathaniel s-a crispat. A coborât lent grimoarul pe 
care-l ținea în mâini. 

— Se pare că pe vremuri servitorii mai dispăreau 
din când în când, în circumstanţe misterioase. Un 
majordom pe nume Higgins a dispărut pe când 
aveam vreo opt ani; într-o noapte, când ar fi trebuit 
să fiu în pat, i-am auzit pe părinţii mei vorbind 
despre ce ar fi putut să i se întâmple. Cu toate 
acestea, se prea poate să nu fi fost vina lui Silas. 
Oamenilor li se pot întâmpla tot felul de lucruri într- 
un oraş precum Brassbridge. 

— Dar tu crezi că el a fost de vină. 

— Ah! Ei bine, potrivit părinţilor mei, se ştia că 
Higgins lăsa amprente pe argintărie. 

Elisabeth a înghițit în sec. S-a gândit la Mercy, 
care lucra pentru prima oară într-o casă mare, 
nevoită să ducă în spate zeci de responsabilităţi noi, 
fără o pregătire adecvată. Acceptase locul de muncă 
de bunăvoie? Poate că nu avusese de ales. Elisabeth 
nu se gândise la asta mai înainte, însă, poate 
crezând că o ajută pe Mercy, a prins-o de fapt în 
cursa unei vieți pe care nu şi-o dorea. 

Nathaniel o privea cu atenţie. 

— Silas nu-i va face rău lui Mercy, promit! 
Exagerează doar, pentru că lucrurile nu se fac în 
casă exact aşa cum îi place lui. 

— Atunci de ce i-ai ordonat să nu o ucidă? 

Elisabeth ştia că Nathaniel nu voia să-i dea ordine 
lui Silas, pentru că nu i se părea moral. Îl văzuse 
făcând-o o singură dată, iar atunci fusese clar o 
excepţie rară. 

Ochii lui Nathaniel erau fixaţi asupra ei — de un 
cenuşiu-deschis în lumina de chihlimbar. Geamurile 
în formă de romb ale ferestrei aruncau o dantelărie 
de umbre peste chipul lui. Lui Elisabeth i-a trecut 
prima oară prin minte să întrebe de unde venea 
lumina soarelui; ar fi trebuit să se afle în interiorul 
casei, într-o zonă fără ferestre, dar, în tot timpul care 
se scursese de când erau acolo, calitatea luminii nu 
se schimbase deloc, suspendată într-o perpetuă oră 
de aur. În cele din urmă, Nathaniel a răspuns: 

— Am încredere în el fără rezerve. Mi-aş pune 
viaţa în mâinile lui fără să mă gândesc de două ori. 
Mi-o şi pun, în fiecare zi, de fiecare dată când îmi 
leagă cravata. Dar, chiar dacă nu cred că ar face rău 
vreunui membru al acestei case, nu eram dispus să 
risc viaţa lui Mercy. Silas înţelege asta. 

Și s-ar putea chiar să fie de acord, şi-a zis 
Elisabeth. Ea încă nu înţelegea întru totul dansul 
straniu dintre cei doi, echilibrul delicat pe care îl 
păstrau între pericol şi înţelegere. Poate că nu avea 
să îl înţeleagă niciodată. Indiferent de cât de multă 
încredere avea în Silas, aceasta nu avea să fie 
niciodată la fel de complexă ca a lui Nathaniel, care 
îl văzuse pe demon ucigându-i tatăl — şi apoi îl 
invocase imediat înapoi. 

Curiozitatea, mai presus de orice, a îndemnat-o să 
întrebe: 

— A încălcat vreodată un ordin? 

— O singură dată. A fost o situație nefericită. 

— Ce s-a întâmplat? 

Nathaniel şi-a scuturat capul. La început, 
Elisabeth s-a gândit că asta înseamnă că nu va 
răspunde; însă apoi a început să vorbească, cu faţa 
întoarsă, cercetând sertarele strâmbe. 

— Aveam doisprezece ani şi mă supărasem pe 
el... Nu îmi amintesc de ce. Poate pentru că se purta 

prea mult ca şi când ar fi fost unul dintre părinţii 
mei, când eu de fapt îi voiam pe ei. În fine, i-am 
ordonat să plece din camera mea şi i-am interzis să 
se mai întoarcă. Apoi am rămas înăuntru şi am 
refuzat să mai ies din încăpere, chiar şi pentru a 
mânca. 

Un zâmbet trist i-a ridicat colțul gurii. 

— A fost prima mea lecție despre claritatea 
ordinelor. Mai înainte nu puteam să înţeleg cum pot 
fi ucişi vrăjitorii de servitorii lor demonici. Nu luam 
în considerare portițele de scăpare. l-am ordonat să 
nu intre în camera mea, dar nu şi să nu-mi deschidă 
uşa. Sau să-mi împingă mâncarea înăuntru sau să 
bată la uşă sau să-mi vorbească din hol. Am 
continuat jocul zile întregi — el tot descoperea căi 
noi de a mă sfida, iar eu îi dădeam ordine din ce în 
ce mai stricte. Îmi amintesc că la final abia mai 
puteam să vorbesc; probabil că aproape muream de 
sete. În cele din urmă, nu m-a mai ascultat. Ar 
trebui să fie ceva imposibil pentru un demon — să 
sfideze un ordin direct —, dar el a făcut-o oricum. 

Nathaniel a rămas tăcut pentru o clipă. 

— Am crezut că va muri. Că va muri cu adevărat, 
nu doar că va fi trimis înapoi pe Celălalt Tărâm. Am 
hotărât atunci că nu-i voi mai da niciodată un ordin 
decât dacă nu am de ales. Nu mi-am ţinut 
întotdeauna această promisiune, dar pot să număr pe 
degetele de la o mână dăţile în care am încălcat-o. 

Elisabeth a lăsat jos grimoarul pe care-l avea în 
mână, s-a tras mai aproape şi şi-a lăsat capul pe 
umărul lui Nathaniel. Abia apoi a fost cuprinsă de 
teama că atingerea ei s-ar putea să nu fie dorită — că 
poate ar fi preferat să fie lăsat în pace. Dar el şi-a 
ridicat mâna şi şi-a aşezat-o pe ceafa ei, împletindu- 
şi degetele prin părul lui Elisabeth. 

Mângâind-o absent, a continuat cu glas tăcut: 

— Încă îmi amintesc momentul în care mi-am dat 
seama că, dacă ar fi vrut să mă ucidă, Silas ar fi 
putut să o facă de o sută de ori. Ordinele pe care i 
le-am dat după ce l-am invocat, cele care am 
presupus că mă protejează de el în tot acel timp, 

fuseseră o glumă. Nu reprezentau de fapt nimic 
pentru el. 

În arhivă s-a aşternut tăcerea. Grimoarele pluteau 
în jurul lor, suspendate, iar paginile lor şopteau 
blând. Elisabeth s-a mişcat, ca să-l poată privi pe 
Nathaniel. 

Petele de cerneală accentuau contrastul dintre 
pielea lui palidă şi părul negru, brăzdat cu fire 
argintii, care-i pica în jurul feţei. Ochii cenuşii erau 
uşor tiviţi cu roşu, iar buzele îi erau şi mai roşii, 
arse de frigul iernii. Un lucru rar să-l vadă atât de 
serios. Cu vinovăţie, Elisabeth s-a gândit că asta îl 
făcea aproape insuportabil de frumos. 

Şi-ar fi dorit să-l poată săruta. Ura faptul că nu-l 
putea săruta. Dorinţa era un junghi cuibărit în piept, 
un dor care-i săgeta stomacul, o năzuinţă care era 
cumva pe cât de dulce, pe atât de dureroasă. În acea 
clipă s-a gândit cu ardoare că l-ar proteja de orice, 
că s-ar lupta cu duşmani, demoni şi monştri ca să-l 
apere. Dacă ar fi putut, s-ar fi luptat chiar şi cu 
amintirile lui. 

— Desigur! a zis Nathaniel, dintr-odată. 

Elisabeth şi-a înălțat capul, în vreme ce el se 
străduia să se ridice, sprijinindu-se în baston. Ochii i 
se luminaseră. A păşit printre grimoarele plutitoare, 
scotocindu-se în buzunar. 

— Toate aceste grimoare au fost create de 
membri ai familiei Thorn. Legătura de familie ar 
trebui să-mi permită să le controlez. 

— Cum? a întrebat Elisabeth, încercând să 
scuture o presimţire nebuloasă de rău augur. 

Nathaniel scosese un briceag din buzunar şi îi 
inspecta degajat tăişul. 

— Ah, nimic complicat! Doar puţină magie de 
sânge. 

Lui Elisabeth aproape că i s-a făcut părul 
măciucă. 

— Nu este ilegală? 

Nathaniel i-a zâmbit diavoleşte de sus — acelaşi 
zâmbet care pe vremuri o convinsese că răpea 

fecioare şi  preschimba fete nevinovate în 
salamandre. 

— Nu şi dacă este propriul sânge! a zis el, apoi 
şi-a tăiat uşor brațul cu briceagul. 

Un firicel subțire şi roşu i-a alunecat în josul 
brațului. Mărgele de sânge au picurat pe podea. 
Deasupra lor, Nathaniel a rostit câteva cuvinte 
aprinse în enochiană şi picăturile au sfârâit, au scos 
aburi şi s-au evaporat. 

Printre grimoarele împietrite s-a răspândit un 
freamăt; o spirală de magie de nuanţa smaraldului s- 
a furişat printre ele. Apoi acestea au început să se 
rotească, captive într-un vârtej verde, strălucitor, a 
cărui forţă i-a răvăşit părul lui Elisabeth şi a ridicat 
praful de pe podea şi dulapuri. Paginile desprinse se 
învârteau împrejur, aşezându-se singure în ordine, 
înainte să se prindă ordonat între copertele potrivite. 
Sertarele din lungul pereţilor s-au deschis până la 
capăt, cu bocănituri şi buşituri răsunătoare, şi 
grimoarele le-au umplut în ordinea rangurilor. 

Elisabeth se holba cu gura căscată, gândindu-se 
cât de util ar fi fost să aibă această vrajă într-o Mare 
Bibliotecă. Lui Katrien i-ar fi plăcut să vadă ce se 
întâmplă. Deşi poate că ea nu ar fi fost la fel de 
încântată ca Elisabeth să-l vadă pe Nathaniel pe 
culmile puterii, înconjurat de aura vrăjitoriei, cu 
părul şi cămaşa fluturând în bătaia unui vânt 
nelumesc. 

După ce sertarele s-au închis, un singur grimoar a 
rămas liber, încă plutind deasupra lor datorită forţei 
vârtejului care se disipa. Odată ce s-a oprit din 
învârtit, a început să coboare treptat. 

— Mai bine îl iau eu! s-a oferit Elisabeth, 
ridicându-se pe brânci. Pare într-o stare foarte 
proastă. 

Un eufemism, după cum s-a dovedit. Doar 
datorită experienţei îndelungate pe care o avea cu 
grimoarele nu a scăpat volumul când acesta s-a 
aşezat în mâinile ei primitoare. Coperta era pufoasă 
din cauza petelor de mucegai alb-verzui, iar tomul 

mirosea puternic a lapte închegat. Elisabeth a întors 
cu mare grijă grimoarul şi a împietrit. 

— N-o să-ţi vină să crezi cine l-a scris. 

— Baltasar? 

— Mai rău! a declarat ea şi a întors grimoarul, 
astfel încât Nathaniel să poată vedea numele 
incrustat pe cotor: 

CLOTHILDE THORN 

Capitolul 4 


A DOUA ZI, Elisabeth s-a izolat în salonul din 
aripa de sud, înconjurată de borcane cu unguente, 
tonice şi pudre. Mucegaiul Alb era cel mai 
contagios pe durata tratamentului, când ciupercile 
se uscau şi începeau să-şi elibereze sporii, punct în 
care grimoarul afectat nu avea voie să se afle în 
preajma biroului lui Nathaniel. Elisabeth era 
mândră de progresul pe care îl făcuse cu colecţia 
lui; deşi Nathaniel îşi trata bine grimoarele, acestea 
se deterioraseră în toţi anii în care fuseseră lipsite de 
grija unui bibliotecar. Câteva dintre ele ajunseseră 
prea indispuse sau prea depresive ca să se mai 
deschidă. Un  grimoar suferea de o alergie 
nediagnosticată, provocată de pigmenţii din legătura 
vecinului său, lucru care îl făcea să strănute 
exploziv, împrăştiind stropi de cerneală prin tot 
biroul. Un altul se alesese cu o rană deschisă pentru 
că se frecase de un loc aspru de pe raft. 

Elisabeth încă nu se hotărâse ce îşi dorea mai 
precis să facă pe viitor, însă, după ce asistase 
săptămâni întregi la lecţiile din laboratorul pentru 
restaurări de la Biblioteca Regală, descoperise că 
are multe puncte în comun cu restauratorii — 
bibliotecari cu ochelari şi şorțuri, care erau 
însărcinaţi cu restaurarea grimoarelor îmbătrânite şi 
cu îngrijirea volumelor suferinde, până când acestea 
îşi recăpătau sănătatea. Restauratorii se certau 
adesea cu gardienii: cei dintâi puneau mai presus de 
orice bunăstarea grimoarelor, în vreme ce gardienii 
puteau fi uneori prea bătăioşi când venea vorba de 
protejarea vieților oamenilor de cărțile periculoase. 
Jumătate dintre disputele din camerele de lucru se 
învârteau în jurul criticilor legate de metodele de 
păstrare în arhive, pe care gardienii le aleseseră 
pentru un nou volum de Categoria Şase, sau de felul 
în care transferaseră un grimoar de înaltă securitate 
dintr-o bibliotecă în alta, ignorând cu totul 
recomandările restauratorilor. Din punctul de vedere 

al gardienilor, asigurarea confortului unui grimoar 
nu merita nici cea mai neînsemnată creştere a 
riscului ca acesta să se elibereze şi să rănească un 
civil. 

Elisabeth învățase o mulțime de lucruri din 
lecțiile de acolo şi, după ce a văzut cum se descurca 
cu grimoarele, departamentul era disperat să o 
păstreze. Dar ea ştia, cu un sentiment de vinovăție, 
că nu voia să se alăture pentru totdeauna 
restauratorilor. Nu se putea închipui închisă într-un 
laborator de restaurare pentru restul vieții, mirosind 
tot timpul a unguent Cotor-Fragil, fără să mai 
mânuiască vreodată o sabie. 

Şi-ar fi dorit să existe o opțiune de mijloc: o 
funcție care să îmbine îndatoririle unui gardian cu 
cele ale unui restaurator. Simţea, cu o pasiune 
sfâşietoare, că ar fi putut să aducă realmente o 
schimbare — simţea că, dacă i s-ar fi oferit ocazia, ar 
fi putut să găsească o cale prin care să protejeze 
oamenii şi cărţile în egală măsură. 

Nu uita că şi în Collegium lucrurile se pot 
schimba. Are doar nevoie de oamenii potriviţi 
pentru a-l schimba. Asta era ceea ce doamna Wick — 
acum, după demisia lui Marius, Directoarea Wick — 
îi spusese cu două luni în urmă. 

Elisabeth încă încerca să găsească răspunsul 
potrivit. Între timp, avea o mulţime de alte lucruri 
pentru care să-şi facă griji. 

În sfârşit, grimoarul a eliberat un nor de spori 
verzi, care erau atât de toxici, încât ar fi băgat pe 
oricine i-ar fi inhalat într-o comă fermecată preţ de 
zile întregi. Protejată de o pereche de ochelari 
împrumutaţi şi de o eşarfă tratată chimic, Elisabeth 
a decis să nu testeze teoria conform căreia rezistenţa 
ei magică i-ar fi putut oferi o oarecare imunitate. Nu 
aveau timp — potrivit lui Silas, Balul de la Miezul 
Iernii trebuia să aibă loc în doar o săptămână. În 
plus, îi promisese lui Katrien că nu va face 
experimente fără ea. 

În timp ce petele de mucegai începeau să se 
retragă, crusta albă s-a descuamat ca mătreaţa, 

scoțând la iveală petice de piele zgrunţuroasă aflate 
dedesubt şi dezvelind, în sfârşit, titlul: Volumul 
XXVI. Grimoarul se simţea cu siguranță mai bine. 
Cu toate acestea, mirosul de lapte înăcrit persista şi, 
indiferent de metodele alese, Elisabeth nu reuşea să- 
| deschidă. 

A încercat să-l convingă; a încercat să-l 
complimenteze; o dată, cu chipul contorsionat de 
hotărâre, a încercat chiar să-i facă un masaj. Dar 
Volumul XXVI a rămas cu încăpățânare închis, ca o 
gură strânsă pungă care refuză să primească o 
lingură. 

Elisabeth nu avea de gând să se lase pradă 
disperării. Indiferent de cât de frustrantă ar fi fost 
misiunea, în arhivă descoperise ceva extraordinar: 
mătuşa Clothilde fusese o vrăjitoare. 

— Aceeaşi mătușă de a cărei tapiserie tot încerci 
să scapi? a întrebat Mercy, cu îndoială în glas, în 
timp ce o privea pe Elisabeth aplicând cu grijă lac 
pentru piele copertelor Volumului XXVI, aplecată 
peste biroul lui Nathaniel, printre teancuri de hârtii 
şi instrumente lucitoare din bronz şi sticlă. 

—  Stră-strămătuşa mea, de fapt! a precizat 
Nathaniel, amestecând în cazanul de pe foc. Şi nu 
încerc să scap de ea — încerc să o distrug. A pus o 
vrajă asupra tapiseriei, care nu permite nimănui să o 
dea jos de pe perete. Am încercat să îi dau foc 
odată, dar, după cum îţi poţi închipui... 

— Câte vrăjitoare există? l-a întrerupt în grabă 
Elisabeth, aruncând o privire spre Silas, care trăgea 
un pui de somn în forma lui de pisică, pe canapea. 

— Nu multe. Urmaşii de sex masculin moştenesc 
aproape întotdeauna demonul familiei — lucru 
ridicol, ştiu. Având în vedere cu câtă pricepere îl 
păcălea mama mea pe Maximilian să-şi mănânce 
legumele, am bănuiala că ar fi fost mult mai bună la 
gestionarea unui demon decât majoritatea bărbaţilor 
din consiliu. 

Gânditoare, Elisabeth s-a încruntat la cârpa ei 
mânjită de lac. Cum venea din lumea izolată a 
Marilor Biblioteci, astfel de obiceiuri erau încă de 

neînțeles pentru ea. Nathaniel îi spusese chiar că 
doar câţiva oameni, în afara celor care făceau parte 
din Collegium, ştiau de existenţa gardienilor de sex 
feminin şi că cei mai mulți ar fi fost şocaţi să audă 
de o femeie îmbrăcată în pantaloni care poate mânui 
sabia. 

Gândul i-a trezit o undă de simpatie pentru 
creatoarea Volumului XXVI. Indiferent de cum 
fusese Clothilde Thorn, în mod clar avusese o 
voinţă de fier, îndeajuns de puternică încât să lase 
amprenta personalităţii ei asupra grimoarului. Viaţa 
într-o lume care abia o accepta nu fusese cu 
siguranță uşoară. Poate că femeia ar fi fost altfel 
dacă circumstanţele ar fi fost mai prielnice, dacă ar 
fi fost înconjurată de influenţa altor vrăjitoare. 
Elisabeth nu-şi putea închipui cum ar fi fost să nu o 
fi avut pe Directoarea Irena, pe care o admirase, sau 
pe Katrien, alături de care să conspire. 

Katrien ar fi ştiut cu siguranţă cum să se descurce 
cu Volumul XXVI. De obicei, venea o dată sau de 
două ori pe săptămână la cină. Dar acum nu avea 
cum să dea de ea. Elisabeth se îndoia că ar fi avut 
cum să transmită un mesaj dincolo de tufişuri ori, de 
altfel, măcar pe uşă. Cu o zi în urmă, după ce 
zăpada viscolită începuse să se topească, se treziseră 
cu o surpriză neplăcută: niciuna dintre intrările şi 
ieşirile conacului nu se mai clintea. Nu mai puteau 
nici să deschidă o fereastră. 

Ca să fie sigură, Elisabeth 1-a cerut ajutorul lui 
Nathaniel, care a încercat să scrie un mesaj şi să-l 
trimită la Marea Bibliotecă, dar hârtia a reapărut în 
aer o fracțiune de secundă mai târziu, plesnindu-l 
peste față. Descurajaţi, dar fără să se dea bătuţi, au 
urmat-o pe Mercy în foaier şi au privit-o 
înghiontind cu o mătură fanta pentru scrisori din uşa 
de la intrare. După ce au văzut cum coada măturii 
este frântă-n două ca un morcov, au hotărât imediat 
să nu mai provoace casa. 

S-au retras în birou ca să ţină sfat şi au discutat 
despre opţiunile pe care le aveau cu voci şoptite, de 
parcă s-ar fi temut că însuşi conacul ar fi putut să 

tragă cu urechea. La un moment dat, pe durata 
conversaţiei, Nathaniel şi Elisabeth s-au aplecat 
accidental prea mult unul spre celălalt, feţele 
aproape atingându-li-se, şi o bucată umedă de zloată 
a căzut sfârâind în şemineu, umplând imediat 
încăperea de fum. 

— Gata, până aici! a declarat Nathaniel, sărind în 
picioare, cu halatul umflându-se teatral în jurul lui. 
Scrivener, trebuie să-ţi arăt ceva! 

Curioasă, Elisabeth l-a urmat în camera 
trandafirie, un dormitor nefolosit, care se afla dosit 
într-un colt îndepărtat şi rece al conacului. 
Curiozitatea i-a crescut când l-a văzut trăgând de 
sub pat un cufăr din lemn. Era bătut în cuie şi purta 
pecetea „PROBĂ”. 

Elisabeth a avut un sentiment neplăcut încă 
dinainte ca Nathaniel să deschidă cufărul şi să dea 
cu ochii de oglinda de divinaţie, cuibărită pe un pat 
de paie, cele mai apropiate de rama lucitoare 
sclipind îngheţate. A făcut un pas în spate, cu inima 
bătându-i puternic. 

— Ce se petrece? Credeam că a fost distrusă! 

— Distrugerea unui artefact atât de puternic 
poate avea consecințe nedorite. În schimb, 
Magisteriumul a găsit o cale prin care să îi 
neutralizeze magia. Apoi membrii săi mi-au dat-o 
înapoi — s-a aflat în familia mea de generaţii întregi 
şi cred că le-a părut rău că mi-am pierdut magia, a 
comentat Nathaniel, care a făcut o grimasă. Mi-au 
livrat-o pe când te aflai la Biblioteca Regală. Am 
vrut să-ți spun, dar am uitat cu desăvârşire până 
acum. 

— Deci nu mai funcţionează? 

Elisabeth s-a tras mai aproape, cu băgare de 
seamă, şi a aruncat un ochi în cufăr. De aproape, a 
putut să observe crăpăturile care se întindeau ca 
nişte pânze de păianjen pe suprafaţa oglinzii. Urme 
de arsură îi întunecau rama deformată din argint, de 
parcă aceasta ar fi trecut prin foc. 

— Funcţionează, însă doar la o fracțiune din 
puterea pe care o avea înainte şi pe o suprafață de 

aproape doi kilometri. În plus, poate privi doar prin 
oglinzile din locurile în care privitorul a fost invitat. 

Elisabeth şi-a supt obrajii. Nu părea chiar atât de 
rău. 

— Aşadar s-ar putea să ajungă până la Biblioteca 
Regală. 

Elisabeth s-a întins după mânerul oglinzii, dar 
apoi a ezitat, simțind răceala metalului în aerul care- 
i atingea vârfurile degetelor. Comitetul Perceptorilor 
nu avea să fie încântat dacă afla despre asta. 
Membrilor săi nu le-ar păsa câtuşi de puţin că 
oglinda era în mare parte inofensivă. Dacă învățase 
însă ceva din evenimentele petrecute în urmă cu un 
an, era că nu-şi putea trăi viața după regulile 
Collegiumului. 

Luându-şi inima în dinţi, Elisabeth a ridicat 
oglinda din cufăr. Apoi ea şi Nathaniel s-au urcat în 
patul acoperit de o cuvertură florală şi s-au aplecat 
deasupra oglinzii. Chiar şi aşa, vătămată, rama de 
argint a sclipit nevinovat, arătând de parcă locul ei 
ar fi fost pe măsuţa de budoar garnisită cu dantelă a 
unei domnişoare. Dar Elisabeth nu putea să uite răul 
pe care îl provocase sora ei geamănă în mâinile lui 
Ashcroft. 

Dintr-o mare depărtare, vocea Directoarei Wick a 
răsunat cu ecou până la ea: Cunoaşterea are 
întotdeauna un potențial de primejdie... 

Fără să ştie de ce, Elisabeth i-a aruncat o privire 
lui Silas, care aprindea lămpile, cu părul lui lipsit de 
culoare aureolat de o strălucire argintie, 
nepământeană, în timp ce cobora un abajur de sticlă 
la locul lui. Demonul i-a întâlnit privirea şi şi-a 
înclinat uşor capul. 

Abia atunci s-a aplecat Elisabeth şi a suflat 
deasupra oglinzii, privind cum respiraţia i se 
preschimbă în gheaţă. Apoi a ridicat mânerul rece, 
ținându-l astfel încât Nathaniel să poată privi în 
oglindă. În acel moment al zilei, Katrien se afla 
probabil în camera ei. Magia a întârziat agonizant 
de mult până când le-a oferit un rezultat. 

Ceaţa a început să se împrăştie şi s-a limpezit o 
imagine. Era dormitorul lui Katrien de la Biblioteca 
Regală, văzut prin oglinda de deasupra măsuţei de 
toaletă, însă, din păcate, fata nu se vedea pe nicăieri. 
Un alt chip familiar şi-a făcut apariţia, mijind ochii 
la hârtiile împrăştiate pe patul lui Katrien. 

— Parsifal? s-a mirat Elisabeth. 

Băiatul a sărit. 

— Elisabeth? Foloseşti o oglindă de divinaţie? 
Ah, salutare, Magistre Thorn! a adăugat el, cu 
urechile înroşite. 

Dintr-odată, şi-a făcut apariţia capul lui Katrien. 
Stătuse probabil lângă masă şi de aceea nu o 
văzuseră. 

— Nu deschide gura, Parsifal! a zis ea, aruncând 
o pătură peste el. Conversaţia aceasta e strict 
confidențială. 

— Încă pot să vă aud! a zis el, de sub pătură. 

Katrien l-a ignorat. Deşi Elisabeth nu o mai 
contactase astfel de când cu Ashcroft, nu a părut 
nici pe departe luată prin surprindere de intruziune 
când s-a întors cu faţa la ei. 

— În ce necaz v-aţi mai băgat de data aceasta? 
Bănuiesc că are de-a face cu ciclonul magic gigantic 
care înconjoară casa lui Nathaniel. 

Vrăjitorul a oftat. 

— Să înţeleg că tot oraşul a aflat deja. 

— Directoarea Wick ne-a scos pe teren. Nu face 
fața asta! Vrăjile tale de protecție sunt un 
extraordinar exemplu pentru nenorocirile care se 
abăteau asupra societăţii înainte de Reforme. 

După ce Nathaniel a terminat de bombănit, au 
explicat tot ceea ce se întâmplase cu vrăjile de 
protecție până în acel punct. Elisabeth s-ar fi simţit 
ruşinată să povestească partea legată de săruturi, 
dacă n-ar fi ştiut că pentru Katrien sărutatul era o 
afacere pur ştiinţifică, la fel ca ritualurile de 
împerechere ale speciilor rare de gândaci. În timp ce 
Elisabeth şi Nathaniel vorbeau, ochelarii ei 
disproporționat de mari îi alunecau pe nas, iar ea şi-i 
tot împingea în sus cu degetul arătător. 

— Nu poate Collegiumul să-ţi ofere şi ţie nişte 
ochelari pe mărimea ta? a întrebat-o frustrat 
Nathaniel, în cele din urmă. 

— Aceştia nu-mi vin bine dinadins. 

— Poftim? 

— Distrag atenţia, le-a explicat Katrien. Nu v-ar 
veni să credeţi ce sunt gata să îţi spună oamenii 
când sunt prea ocupați să se enerveze din cauza 
ochelarilor tăi nepotriviţi, ca să mai fie atenţi la ceea 
ce zici. În fine, am o idee! Aveţi încă lucrurile vechi 
ale lui Clothilde? Obiecte de care era profund 
ataşată. Grimoarul s-ar putea să colaboreze în 
prezenţa a ceva familiar. 

Elisabeth s-a îndreptat. 

— Genial! Obişnuia să folosească oglinda de 
divinaţie ca să-şi spioneze cumnaţii, nu-i aşa? 
Uite... 

Elisabeth s-a întins după Volumul XXVI şi l-a 
tras mai aproape. 

Şi-au ţinut respiraţia câteva secunde, dar nu s-a 
întâmplat nimic. Grimoarul dormea, scoțând câteva 
şuierături slabe, care s-au întrerupt cu un pufăit 
necăjit şi foarte pronunţat, când Elisabeth a încercat 
plină de speranţă să-l deschidă. 

— Teoria mea încă stă în picioare, a zis Katrien. 
Se prea poate ca Clothilde să nu fi fost deosebit de 
ataşată de oglindă. Ar fi mai bine să folosiţi ceva ce 
a ţinut aproape pentru perioade lungi — o haină, o 
bijuterie sau un obiect important din punct de 
vedere emoţional, un soi de amintire. 

— Portretul! 

Elisabeth alerga deja spre uşă, cu grimoarul lipit 
la piept. 

S-a întors câteva minute mai târziu, cu inima 
bătându-i puternic şi cu părul răvăşit, după ce 
coborâse în fugă scările de la pod. 

— N-a funcţionat! a oftat ea. 

Era în schimb convinsă că, atât cât stătuse sus, 
una dintre păpuşile blestemate se mişcase. 

— E straniu că nu a fost ataşată de el! s-a mirat 
Nathaniel. Mi se părea că îi surprinde negii dintr-un 

unghi remarcabil de flatant. Silas! a strigat el, 
răsucindu-se. Tu ai slujit-o pe Clothilde, pe vremuri. 

Lui Elisabeth i se părea teribil de greu să-şi 
închipuie aşa ceva. 

— Mai are vreun dormitor pe aici, pe undeva? 

Silas s-a oprit din treabă. 

— În această privinţă, stăpâne, mă tem că nu pot 
să te ajut. 

— De ce? Ţi-a ordonat să nu-i umbli prin lucruri 
înainte să moară? 

— Nu, a răspuns el. 

— Atunci, despre ce este vorba? 

Chiar în clipa aceea, uşa s-a întredeschis. Mercy 
şi-a strecurat cu prudenţă capul în birou. Silas nu s-a 
întors spre rivala lui. Împietrise, cu spatele lui 
îngust nemişcat. 

În cele din urmă, vocea lui blândă a spart tăcerea. 

— Este vorba despre şifonierul ei, stăpâne Thorn! 
Nu mă voi apropia de el. E o pată pe această casă. 
Până la el şi după aceea nu mi-a mai fost dat să văd 
veşminte atât de dizgraţios în afara modei! 

Cu aceste cuvinte, Silas s-a întors şi a părăsit 
încăperea, trecând pe lângă Mercy ca o adiere rece. 

Ea s-a holbat în urma lui, uluită. Apoi şi-a întors 
privirea spre Elisabeth şi Nathaniel, în căutarea unei 
explicaţii. Atât a fost îndeajuns ca să-i facă pe 
amândoi să izbucnească într-un râs isteric. S-au 
agăţat unul de celălalt, ca să nu se prăvălească, roşii 
în obraji şi tremurând din cauza hohotelor. Oglinda 
de divinaţie a alunecat din mâinile lui Elisabeth pe 
cuvertură, luând cu ea şi privirea bănuitoare a lui 
Katrien. 

— Cel puţin ştim că mătuşa Clothilde are în 
continuare o cameră în acest conac! a bălmăţit 
Nathaniel. 

— Hai să o găsim! a şuierat Elisabeth, cu 
respirația tăiată. Trebuie să... trebuie să o vedem! 

— O asemenea formă de cunoaştere este 
interzisă, domniţă! i-a replicat el, imitând cu o atât 
de mare acuratețe vocea şoptită a lui Silas, încât 
Elisabeth s-a prăbuşit într-o parte, hohotind. 

— Acum pot să-mi dau jos pătura? a întrebat 
Parsifal. 


Elisabeth ar fi putut să-şi petreacă tot restul vieții 
explorând încăperile ascunse din Conacul Thorn. În 
următoarele zile, plimbându-se de-a lungul holurilor 
şi fixând cu seriozitate pereții, descoperise peste o 
duzină de camere secrete. Unora dintre acestea le-a 
dat nume: camera albastră, camera cu iasomii, 
camera cu orhidee. Cele mai multe erau dormitoare, 
dar găsise şi câteva saloane şi birouri şi o 
bucătărioară mică şi veche, despre care Nathaniel 
bănuia că fusese ascunsă prin magie ca să se evite 
eforturile unei renovări. Odată dăduse chiar şi peste 
o toaletă de modă veche, care arăta de parcă locul ei 
ar fi fost într-un castel, cu o fereastră soioasă, cu 
marginile curbate, şi o bancă din lemn, cu o gaură 
pentru scaunul de toaletă. 

— Prefer să nu ştiu de ce a simțit cineva nevoia 
să o ascundă pe aceasta pentru eternitate! a 
comentat Nathaniel, închizând uşa înainte ca 
Elisabeth să dea buzna înăuntru. 

Indiferent câte camere noi găsea, Elisabeth nu se 
putea abține să se întoarcă la una anume. Din 
motive pe care nu şi le putea explica, îi plăcea să se 
ducă acolo singură. Odaia era amplasată într-un 
colțişor însorit de lângă scara de la al treilea etaj. 
Uşa se materializa întotdeauna din proprie voinţă la 
apropierea ei, de parcă s-ar fi bucurat, sfioasă, că 
Elisabeth o tot vizita. 

Îi spunea camera cu struț. Avea o atmosferă 
primitoare, cu fereastra ei luminoasă dinspre sud şi 
tapetul roz scorojit. Totul era acoperit de un văl de 
praf — inclusiv struțul împăiat dintr-un colţ. 
Elisabeth bănuia că odaia aparținuse unei vrăjitoare; 
în aer părea să plutească o scânteie de magie veche, 
la fel de pală şi de delicată precum tapetul. Uneori, 
când trecea pe lângă şifonier sau inspecta sticluţele 
de pe măsuţa de toaletă, simţea o undă din parfumul 

unei femei, ca şi cum cea care-l purta doar ce ieşise 
pe uşă. 

De această dată, inspectând biroul de lângă 
fereastră, a dat peste un bilet de operă frumos 
caligrafiat de mână, care data din 1712. În timp ce-l 
analiza, încercând să descifreze numele operei, a 
auzit în spatele ei vocea şoptită a lui Silas. 

— Această cameră nu a mai fost deschisă de o 
sută de ani, domniţă. 

Elisabeth a tresărit şi s-a întors cu vinovăţie. Nu 
ştia de câtă vreme stătea Silas acolo şi o privea. S-a 
dovedit însă că nu se uita deloc la ea: se holba la o 
rochie trandafirie de pe un umeraş, pe care 
Elisabeth nu o observase în camera încărcată cu tot 
felul de lucruri. 

În timp ce încerca fără succes să-şi găsească 
cuvintele, Silas a vorbit din nou, fără să se întoarcă. 

— Dacă te uiţi pe fereastră, vei descoperi aceeaşi 
privelişte precum cea din solar. Este acelaşi unghi, 
chiar dacă această cameră se află la etajul al treilea, 
iar solarul, la al doilea. 

Simţindu-se ciudat de emoţionată, de parcă ar fi 
întrerupt un moment intim, Elisabeth şi-a lipit în 
grabă faţa de sticla aburită. Fereastra era acoperită 
de un strat de gheaţă, care crea modele dantelate pe 
geamurile în formă de romb. Dar, chiar şi aşa, cu 
vederea în parte estompată, Elisabeth şi-a dat seama 
că avea dreptate: putea să distingă silueta 
încapsulată în gheaţă a fântânii arteziene, de parcă 
încăperea şi solarul împărțeau acelaşi spaţiu în 
conac. 

Priveliştea mai avea ceva care i se părea straniu. 
După o clipă, şi-a dat seama că ziua de iarnă pe care 
o vedea afară nu avea cum să aparţină prezentului. 
Împrejur nu zburau bucăţi de tencuială, iar trăsura 
trasă de cealaltă parte a gardului viu, placid şi bine 
tuns, părea în mod clar antică. 

Gândul i-a provocat o migrenă. Ce s-ar întâmpla 
dacă în solar s-ar afla invitaţi chiar în această clipă 
sau în acelaşi timp, în trecutul împietrit al camerei? 
Dacă stătea îndeajuns de nemişcată, avea să poată 

auzi o frântură din conversațiile lor sau râsete, să 
simtă gustul bulelor de şampanie? 

Elisabeth s-a gândit la parfumul măsuţei de 
toaletă şi nu a putut opri fiorul care a scuturat-o. 
Drept răspuns, capacul unui cufăr s-a deschis în 
spatele ei. Apoi o pătură moale, mirosind a cedru, i 
s-a aşezat împrejurul umerilor. Elisabeth s-a întors, 
strângând pătura, iar Silas s-a tras la o parte. 
Mişcările lui abia dacă clintiseră firicelele de praf 
din aer. 

— De ce ar vrea cineva să ascundă aceste 
camere, dacă nu pentru a face mai mult loc? l-a 
întrebat Elisabeth. 

— Vrăjitorii păstrează adesea secrete. Unii dintre 
cei care au locuit în camerele acestea au sperat că îi 
pot împiedica pe urmaşii lor să le umble prin 
lucruri. 

Silas a ridicat cu băgare de seamă biletul de operă 
de pe birou, cu două degete înmănuşate. 

— Alţii pur şi simplu şi-au dorit să fie uitaţi. 

Elisabeth se pregătea să întrebe de ce şi-ar dori 
cineva aşa ceva, dar a remarcat cum cerceta Silas 
biletul, cu o privire indescifrabilă, aţintită spre 
trecut, şi a simţit greutatea istoriei purtată de 
încăpere cernându-se deasupra ei ca o pulbere fină 
de aur, umplându-i plămânii. Şi-a adus aminte de 
dormitorul gol al fetiţei din grimoarul care se 
preschimba în casă de păpuşi, apoi a simţit cum se 
lasă şi aici aceeaşi tăcere înăbuşitoare. 

— Ai ţinut la ea? a întrebat Elisabeth cu glas 
tăcut. La femeia care a locuit în această cameră? 

— Nu într-un fel pe care l-ai putea înţelege. 

După o clipă de tăcere însă, Silas a strecurat 
biletul într-unul dintre buzunarele interioare ale 
vestei lui. Elisabeth a înţeles cât de multe îi 
dezvăluia lăsând-o să-l vadă făcând asta — poate mai 
multe decât ar fi fost dispus să-i împărtășească lui 
Nathaniel. 

Elisabeth a ezitat. Trebuia să întrebe, chiar dacă o 
parte din ea nu voia să ştie răspunsul. 

— Silas... este adevărat... în legătură cu 
servitorii? 

Întrebarea nu l-a luat prin surprindere. S-a plecat 
doar uşor, de parcă ar fi invitat-o să judece singură 
situația. 

— Servesc familia Thorn de peste trei sute de ani. 
În acest timp am văzut mulţi servitori venind şi 
plecând. Unii dintre ei nu aveau un caracter pe care 
să îl consider adecvat. Au fost criminali. Hoţi. Au 
fost bărbaţi de felul acelora care te-au fugărit pe 
alee. Să zicem doar că le-am grăbit decizia de a 
demisiona. 

Elisabeth a înghiţit în sec. 

— Cum rămâne cu Higgins? El ce a făcut? 

— Ah! a exclamat Silas, privind-o pe sub gene. 
Mă tem că el a fost unul dintre cei mai răi. A lăsat 
amprente pe argintărie. 

Tânăra s-a lăsat să cadă pe taburetul din faţa 
măsuţei de toaletă. 

— Nu-mi dau seama niciodată dacă glumeşti! 

— Poate că nici nu contează, a zis el, întinzându- 
se să-i aşeze din nou pătura care-i alunecase de pe 
umeri. 

— Ştiu că nu i-ai face rău lui Mercy. 

Silas şi-a plecat capul într-o parte, ambiguu — nici 
a da, nici a nu. 

— Nu ai face-o. 

— Nu aş face-o, a aprobat el, dar nu pentru că 
sunt bun. 

Deşi părea că vorbeşte aproape cu compasiune, în 
ochii lui nu era nicio urmă de căldură. În spatele lor 
se întindea un labirint şerpuitor de ani, de gânduri 
străvechi şi motivații criptice. 

— Fiind demon, nu sunt capabil de remuşcare. 
Dacă un om îmi creează neplăceri, instinctul meu 
este să mă descotorosesc de el. Nu aş simţi 
vinovăţie dacă aş ucide-o pe Mercy, cum nu am 
simţit vinovăţie nici când i-am omorât pe ceilalți 
oameni, mulţi la număr, dintre care unii au fost 
nevinovaţi, copii chiar. De fapt, aş simţi plăcere. 

Știu că nu vrei să crezi asta despre mine, dar 
trebuie. 

Gânditoare, Elisabeth şi-a tras pătura mai strâns 
în jurul trupului. 

— Asta nu poate fi adevărat. Am văzut... 

— Regret, a spus el blând. Am regrete, domniţă. 

Răcoarea dinspre fereastră 1 s-a strecurat prin păr 
şi pe pielea descoperită. Elisabeth şi-a adus aminte 
ce îi spusese Silas toamna trecută: Nu există iertare 
pentru o creatură ca mine. 

— După ce te-am invocat, m-am gândit — 
Elisabeth a ezitat —, am sperat că poate ai trecut 
printr-o... transformare, că poate nu mai eşti demon 
sau că nu mai râvneşti la vieţile omeneşti, dar dacă 
asta nu este adevărat... 

— Mă tem că aşa ceva nu este cu putinţă. 

Elisabeth s-a luptat cu întrebarea care voia cu 
disperare să-i alunece de pe buze: Ţi-ai dori să fie? 
Bănuia că ştia deja răspunsul, deşi pe chipul lui 
Silas nu se citea nimic, cu osatura delicată a 
chipului său la fel de distantă ca o statuie de 
marmură. După o clipă de luptă interioară, Elisabeth 
s-a întins şi i-a strâns mâna. 

— l-am spus cândva lui Nathaniel că poate nu am 
văzut tot ce e în stare să facă, dar am văzut ce alege 
să facă. Poate că nu eşti bun prin natura ta... 

— Domniţă Scrivener! a avertizat-o el. 

— Dar ai făcut o alegere, a încheiat ea, 
cercetându-i chipul. Ştiu că ai făcut-o. Ai ales să fii 
Silas, nu Silariathas. 

Nu a negat. Simplul fapt că îi rostise vechiul 
nume cu voce tare şi nimic nu se întâmplase — că 
silabele acestuia nu i-au săgetat timpanele, că vocea 
nu i s-a frânt sub puterea lui teribilă — era în sine o 
dovadă suficientă. Mâna lui Silas a tremurat, de 
parcă ar fi vrut să şi-o retragă din strânsoarea ei, dar 
s-a controlat, păstrându-şi privirea insondabilă din 
ochii galbeni. 

Erau atât de multe lucruri pe care ar fi vrut să i le 
spună, iar însemnătatea lor nerostită o sufoca. Voia 
să-i spună că ei 1 se părea că există mai multe 

moduri în care poţi să fu bun; că era mai uşor 
pentru un om să se poarte ca un monstru decât îi era 
unui monstru să se poarte ca un om. Dar pentru el ar 
fi fost ca şi cum ar fi primit încurajării din partea 
unui copil. Tăcerea s-a prelungit şi, văzând felul în 
care Silas privea dincolo de ea, prin ea, de parcă ar 
fi uitat cum se scurge timpul pentru muritori, 
Elisabeth a înţeles că ca trebuia să fie cea care să 
destrame liniştea. 

— Acum ar trebui să-mi dai un avertisment de 
rău augur! l-a îmboldit ea. 

Silas a clipit din gene, întorcându-se în prezent, şi 
a privit-o lipsit de orice expresie. 

— Nu par să aibă efect asupra ta, domniţă, lucru 
pe care îl găsesc cu adevărat vexant! 

Elisabeth a izbucnit în râs, dar Silas nu s-a arătat 
jignit. Mai degrabă părea mulţumit că o amuzase 
sau poate — şi trebuia să recunoască faptul că asta 
era în egală măsură posibil — uşurat că sondările ei 
în afacerile lui personale încetaseră. 

A făcut o pauză, chibzuind la următoarele ei 
cuvinte. Nu putea să lase şansa să-i scape printre 
degete. Ea era cea care o adusese pe Mercy în casă 
şi nu era îndeajuns doar să-i asigure supraviețuirea. 
Mercy merita să fie fericită. 

— Poţi să-mi ceri orice! a grăit Silas, citindu-i 
gândurile, ca de obicei. Mă voi supune, ca şi cum aş 
fi legat de ordinul tău. 

Trezită din meditaţia ei, Elisabeth s-a zbârlit: 

— Nu vreau asta! Dacă eşti de acord cu ceea ce 
îți cer, trebuie să fie din propria ta voinţă. Ca egal, 
nu ca servitor. 

Pe chip i-a apărut un început de zâmbet, iar 
Elisabeth şi-a dat seama de ironia lucrului pe care 1- 
| cerea. Deşi demonii jucau rolul servitorilor, ei îşi 
considerau stăpânii umani puţin peste nişte insecte 
cu care se jucau, inferiori din toate punctele de 
vedere. 

— Te asigur, nu există nimic ce mi-ai putea cere 
şi împotriva căruia aş putea avea obiecţii, a spus 
Silas. 

Elisabeth s-a încruntat la el. 

— Prea bine. Voi fi blând cu Mercy — pentru 
binele meu, deoarece nu vreau să te văd nefericită. 

Cu aceste cuvinte, s-a aplecat şi i-a tras degetele 
spre buzele lui. Un sărut i-a atins încheietura, atât 
de delicat, încât era de parcă şi l-ar fi imaginat; ar fi 
putut la fel de bine să fi fost doar respirația lui cea 
care-i atinsese pielea. Apoi Silas a ieşit, lăsând-o 
singură în camera cu firicele de praf în aer şi raze de 
soare care se cerneau pe tapetul decolorat. 

Capitolul 5 


A DOUA ZI de dimineaţă, la micul-dejun, au 
făcut o descoperire importantă. Mâncau somnoroşi, 
Elisabeth răsfoind ziarul de lunca trecută (din care 
fusese decupat unul dintre articole, lăsând în urmă o 
gaură dreptunghiulară; bănuia că fusese ceva legat 
de Balul de la Miezul Iernii), când Nathaniel a 
aruncat pe masă o bucată de şuncă cu atâta forță, 
încât a făcut vesela să zăngănească. 

— Desigur! a exclamat el. Tapiseria! 

Fără să dea vreo explicaţie, a sărit în picioare şi a 
fugit din cameră. 

Silas a oftat, ridicându-i şerveţelul căzut, iar 
Elisabeth a ochit cu interes bucata abandonată de 
şuncă. După ce a înghițit-o, şi-a tras dinainte 
farfuria pe jumătate plină a lui Nathaniel şi a adunat 
ouăle, îndesându-şi-le şi pe acestea în gură. Apoi, în 
timp ce mesteca de zor, a ţâşnit după el, lăsând-o pe 
Mercy la masă, uluită. 

Lui Elisabeth nu 1-a luat prea mult timp ca să-şi 
dea seama încotro se dusese Nathaniel. Îi auzea 
bastonul răpăind rapid pe podea, traversând holul 
din spatele bucătăriei. 

Putea să numere pe degetele de la o mână dăţile 
în care se aventurase pe acel hol. Mintea i-a trezit 
amintirea înceţoşată a unui coridor întunecat, cu 
piese de mobilier învechite, care se profilau sumbru 
în umbră, gata să fie confundate cu goblini şi 
spiriduşi aplecaţi de spate. 

Elisabeth a recuperat-o pe Ucide-demoni din 
foaier (Fără săbii la micul-dejun,  domniţă!, 
decretase Silas), apoi s-a grăbit să urmeze sunetul 
paşilor lui Nathaniel. 

Holul era la fel de rău pe cât şi-l amintea. Lumina 
pală se lupta să pătrundă pe la colţurile draperiilor 
trase, picurând claustrofobic peste lambriurile din 
lemn întunecat şi podelele prăfuite şi zgâriate. 
Fotoliile deşelate din brocart, înghesuite de-a lungul 
pereţilor, păreau strânse laolaltă pentru a se încălzi. 

După ce l-a prins din urmă pe Nathaniel, 1 s-a 
lipit de spate, mai aproape decât ar fi fost strict 
necesar. 

— Ce faci? l-a întrebat. 

Nathaniel a pocnit din degete şi în aplicele 
acoperite de pânze de păianjen s-au trezit la viaţă 
flăcări verzi, care au luminat tapiseria de un mov 
țipător a mătuşii Clothilde. Aceasta înfățişa o scenă 
siropoasă, în care o prinţesă era slujită de un inorog 
şi de un leu îmblânzit. După părerea lui Elisabeth, 
cel care o făcuse nu fusese un artist prea bun; avea 
aceeaşi problemă remarcată la unele dintre 
garguiele de la Conacul Thorn, şi anume că faţa 
leului părea neliniştitor de umană. 

— E evident, nu-i aşa? Camera ei trebuie să fie 
ascunsă în spatele acestei tapiserii hidoase. 

Nathaniel a desprins-o teatral de pe perete. Nu s-a 
petrecut nimic, în afara apariției unui nor de praf, 
care a făcut-o pe Elisabeth să strănute. Nathaniel şi- 
a îngustat ochii şi a mormăit o incantaţie. Nici de 
această dată nu s-a petrecut mare lucru: un sfârâit 
verzui, dezamăgitor, şi adierea unei combustii 
materiale. 

— Lasă-mă pe mine să încerc! s-a grăbit 
Elisabeth, înainte ca holul să prindă mirosul unuia 
dintre experimentele lui Katrien. 

Şi-a îndreptat umerii şi a privit hotărâtă peretele. 

— Putem intra, te rugăm? 

Chenarul unei uşi şi-a făcut morocănos apariţia, 
abia distingându-se de peretele prăfuit. Apoi a 
început să se estompeze din nou, oarecum ursuz, ca 
şi cum ar fi sperat că se vor da bătuţi şi vor pleca. 

— Te va pune la pământ dacă nu o laşi să intre! a 
avertizat-o Nathaniel, iar uşa a reapărut în grabă. 

— Nu fi nepoliticos! l-a avertizat Elisabeth în 
şoaptă. 

— Scrivener, nu poţi să negi că cea care a început 
a fost casa! 

Elisabeth s-a întins după clanţă, clătinând din 
cap. Înainte să intre, a inspirat adânc. Chiar dacă 
ştia că nu există fantome, i se părea cu putinţă ca 

spiritul răzbunător al mătuşii Clothilde să se abată 
asupra lor, cu zidărie cu tot. 

Uşa s-a dat de perete şi în faţa ochilor i-a apărut 
dormitorul unei femei, scăldat într-o stranie lumină 
roz, pâlpâitoare. Totul era garnisit cu dantelă care 
cădea în falduri largi — cuverturile de pe pat, 
draperiile, faţa de masă de pe noptieră. Elisabeth a 
păşit înăuntru în vârfurile degetelor, simțind cum i 
se ridică părul de pe mâini. În şemineu ardeau 
flăcări trandafirii, ca şi cum cineva tocmai ce ar fi 
terminat de făcut focul. 

— Flăcări fermecate, i-a explicat Nathaniel. Nu 
răspândesc căldură, dar vraja poate dura ani în şir. 
Felinarele stradale din Brassbridge erau aprinse cu 
ele înainte să se inventeze iluminarea cu gaz. 

Elisabeth şi-a dat seama că avea mâinile 
încleştate pe Ucide-demoni, aşa că şi-a relaxat puţin 
strânsoarea. Şi-a rotit privirea împrejur, şi mai 
curioasă, ochii fiindu-i atraşi de o tavă cu oglindă, 
acoperită de figurine mici din porțelan. A atins din 
curiozitate o cutie de pe noptieră, iar aceasta s-a 
deschis pe neaşteptate, umplând încăperea cu 
clinchetul unei melodii dezacordate, în vreme ce o 
balerină  miniaturală,  decolorată, se  învârtea 
înăuntru, cu mişcări zbuciumate, pline de agonie. 

Elisabeth s-a grăbit s-o închidă. 

Peretele din faţa patului era acoperit de un 
şifonier masiv, în stil baroc. Fata s-a simţit cuprinsă 
de un amestec de entuziasm şi neliniște, dar când 
Nathaniel a încercat să-i deschidă uşile, acestea au 
rămas ferm închise. 

— E încuiat. Ai o agrafă de păr? 

După ce i-a adus, intrigată, nişte agrafe de pe 
măsuţa de toaletă, Nathaniel s-a aplecat ca să umble 
la încuietoare. Priveliştea degetelor lui lungi şi pale, 
care mânuiau cu pricepere agrafele de păr, i se părea 
deosebit de fermecătoare. În timp ce se concentra, 
cu părul cu şuviţe argintii alunecându-i peste faţă, 
Nathaniel i-a explicat: 

— Silas m-a învăţat cum să descui uşi în pauzele 
dintre lecţiile despre ce lingură trebuie folosită 

pentru supă şi cum să faci conversaţie la dineuri. 
Pretinde că vrăjitorilor le-ar fi mult mai bine dacă ar 
învăţa cum să fie mai practici, în loc să se bazeze pe 
magie pentru orice... 

— Nu-mi închipui de ce ar spune una ca asta, a 
comentat Elisabeth. 

— Da, e clar că nu ştie despre ce vorbeşte! 

Nathaniel şi-a inspectat munca şi s-a crispat. 

— S-ar putea să dureze ceva timp. Nu am mai 
exersat de mult. 

Semiîntunericul din cameră nu-i era cu siguranță 
de ajutor. Elisabeth s-a îndreptat spre ferestre şi a 
tras draperiile, lăsând înăuntru un potop de lumină, 
în care se agitau fire de praf. Razele s-au revărsat 
peste mai multe cărți aflate pe servanta învăluită în 
dantele, ale căror coperte erau acoperite de petalele 
ofilite desprinse dintr-o vază. Erau cărţi obişnuite, 
nu grimoare, care purtau titluri de felul: Bunele 
maniere şi eticheta modernă sau Manual pentru 
comportamentul adecvat al domnişoarelor. Printre 
ele erau împrăştiate broşuri îngălbenite, pe care 
Elisabeth le-a identificat în cele din urmă drept 
tratate de morală, în care se perora împotriva 
femeilor care poartă haine indecente şi se abat de la 
rolul lor natural în sânul familiei. 

Urma de simpatie pe care o mai avea pentru 
Clothilde s-a evaporat. 

În spatele ei, Nathaniel a scos un sunet ciudat, de 
parcă s-ar fi înecat. Elisabeth s-a răsucit alarmată 
spre el, dar Nathaniel nu era rănit; umerii i se 
scuturau din cauza hohotelor de râs. Deschisese 
şifonierul lui Clothilde şi scosese ceva afară. Iniţial 
i s-a părut că ar fi pielea unui animal mort, dar apoi 
a observat că avea ciucuri. Era un halat? 

În vreme ce Elisabeth se holba, deopotrivă 
îngrozită şi fascinată, Nathaniel şi l-a tras pe umeri, 
de parcă ar fi fost pelerina lui de magistru. Apoi a 
pozat, cu ochii însufleţiți de un licăr şiret pe 
deasupra garniturii ponosite din blană. 

— Cum arăt? 

Elisabeth nu i-a putut răspunde. Conştientiza 
faptul, de altfel complicat, că tot voia să-l sărute, 
chiar şi aşa, îmbrăcat cu halatul hidos al unei 
bătrâne doamne. 

Nathaniel i-a zâmbit larg, diavoleşte, apoi s-a 
avântat înapoi în  şifonier, cotrobăind prin 
mormanele de şifon şi dantelă învechite de timp. Şi- 
a făcut din nou apariţia cu o rochie, pe care a 
ridicat-o ca pe o invitaţie. Era în aceeaşi nuanţă de 
mov ca tapiseria de afară, cu un imprimeu floral 
opresiv şi aerul clar că era bântuită de draperiile 
care fuseseră măcelărite pentru a o crea. Volanele 
alunecau în cascadă în josul mânecilor. Elisabeth şi- 
a zis că era probabil cel mai coşmaresc lucru pe care 
îl văzuse în viaţa ei, chiar şi după experienţa avută 
cu domnul Hob. 

— Nu! a spus ea, cu emfază. 

— Fi, hai! 

Muteşte, şi-a scuturat capul. 

— Te-am văzut luptându-te cu demonii, 
Scrivener. 

Elisabeth a făcut un pas în spate. 

— Locul acestei rochii este în Sala 
Meşteşugurilor Uitate. 

— Gândeşte-te doar ce faţă ar face Silas! Dacă nu 
o încerci tu, mă tem că nu voi avea de ales şi va 
trebui să o probez singur. Nu ar fi prima oară când 
Silas m-ar vedea într-o rochie. De fapt, s-ar putea să 
nu fie nici ultima... 

Nathaniel continua să vorbească, dar Elisabeth 
nu-l mai asculta, preferând să cerceteze una dintre 
mânecile lungi ale halatului. I se păruse că o vede 
mișcându-se. Cu siguranţă era vorba doar de 
imaginaţia ei. 

Dar în acea clipă mâneca s-a ridicat în aer, de 
parcă un braţ invizibil s-ar fi strecurat înăuntru, 
controlând-o ca un păpuşar. Și-a adus imediat 
aminte de armura din pod. 

— Atenţie! a strigat ea. 

Avertismentul a venit prea târziu. Cealaltă 
mânecă a halatului a zburat în aer şi, împreună, l-au 

înghițit pe Nathaniel într-o cascadă de ciucuri 
ponosiţi. Elisabeth a făcut un pas în faţă, dar în acel 
moment o explozie de flăcări de un verde-smarald a 
zburat veşmântul în celălalt colţ al camerei, 
lovindu-l de perete, iar acesta s-a prăbuşit inert la 
podea. Nathaniel a rămas răvăşit, respirând greoi, cu 
gulerul desfăcut, în vreme ce scântei verzi încă-i 
alunecau pe piele. Privirea lui a întâlnit-o pe a lui 
Elisabeth, apoi a izbucnit într-un râs uluit, cu o 
mină destul de zguduită. 

Atacat de halatul mătuşii Clothilde, a încercat ea 
să alunge gândul. 

Elisabeth a acţionat rapid: i-a smuls rochia mov 
din mână şi a aruncat-o în şifonier. Intervenise la 
timp, pentru că, din clipa în care a trântit uşile, 
şifonierul a început să se zgâlţâie agresiv. 

Ochii li s-au întors spre halat. Preţ de câteva 
secunde, mormanul de material a părut înfrânt. Apoi 
s-a ridicat de pe covor, de parcă ar fi fost tras de 
sforile de la teatru, cu mânecile atârnând inert şi 
umbra lui lungă şi strâmbă întinzându-se spre ei pe 
tavan. 

Elisabeth şi Nathaniel s-au uitat unul la altul. 

— Fugi! şi-au strigat la unison. 

Ajunseseră la jumătatea holului, când uşa de la 
camera lui Clothilde s-a dat de perete cu un pocnet 
ca de împuşcătură şi o avalanșă de haine furibunde 
a năvălit afară. O varietate ţipătoare de pălării, 
şosete, rochii, furouri, pantalonaşi bufanţi şi corsete 
s-au rostogolit prin aer, după ei, de parcă veşmintele 
ar fi fost purtate de o pală puternică. 

Mercy şi-a făcut apariția în capătul holului. 
Chipul i s-a înăsprit când a dat cu ochii de forțele 
vrăjmaşe care se apropiau. Curajoasă, şi-a ridicat 
mopul. 

— Mercy, fugi! a urlat Elisabeth. 

— Nu, salvează-ne! a țipat Nathaniel. 

Mercy a pălit. 

— Aceia sunt pantalonaşi bufanţi? a strigat ea. 

Elisabeth a riscat o privire peste umăr şi a dat cu 
ochii de perechea uriaşă care aproape-i ajungea din 

urmă, bolborosind furios. Fata a dat drumul unui 
urlet feroce. Sabia Ucide-demoni a străfulgerat, 
sfâşiind materialul. Bucăţile s-au împrăștiat pe 
covor şi acolo au rămas, lucru care a îmbărbătat-o, 
până să vadă cât mai rămăsese din armată: din 
şifonierul lui Clothilde încă ţâşneau haine, numărul 
lor părându-i infinit. 

Un trosnet sfârâitor a spintecat aerul când 
Nathaniel şi-a invocat biciul de flăcări verzi. Acesta 
s-a desfăşurat orbitor, luminând ca un fulger holul 
crepuscular. Apoi s-a încolăcit din nou la dreapta lui 
Nathaniel, lăsând în urmă un morman fumegând din 
hainele aflate în avangardă. Şi asta nu era tot: o 
cicatrice lungă se întindea pe zid, iar marginile 
tapetului fumegau. După o clipă de tăcere, ca un 
semn de înfrângere, unul dintre fotolii s-a prăvălit la 
pământ, spintecat în două. 

— Se prea poate să nu fie cea mai potrivită armă 
pentru un spaţiu închis, a recunoscut Nathaniel. 
Deşi, sincer, scaunului aceluia chiar trebuia să i se 
curme suferinţa. 

Elisabeth începea să înţeleagă de ce Silas amintea 
adesea că Nathaniel obişnuia să-şi dea singur foc. 
Poate că şi lui 1-a trecut acelaşi lucru prin minte, 
pentru că biciul a sfârâit, făcându-se nevăzut. 
Hainele rămase, care păstrau cu prudenţă distanţa, 
s-au avântat imediat înainte. 

Şi ei s-au pus în mişcare, Elisabeth trecându-şi 
braţul lui Nathaniel pe după umăr, când acestuia i-a 
cedat genunchiul. 

— Va trebui să le înfruntăm în foaier! a şuierat el, 
şchiopătând. Avem nevoie de întăriri. 

Mercy 1-a aruncat o privire sceptică. 

— Din partea cui? 

Elisabeth îi împărtăşea îndoielile. Dacă Silas ar fi 
avut de gând să-i ajute, ar fi făcut-o până acum. ȘI l- 
a închipuit stând în solar, citind liniştit un ziar, 
ignorând tărăboiul de jos. Şi, dacă nu vorbea despre 
Silas, atunci la cine s-ar fi putut referi Nathaniel? 

Într-un mod iritant, el doar a zâmbit larg: 

— Vei vedea! 

Au ajuns în foaier pe muchie de cuțit. Elisabeth şi 
Mercy au făcut baricadă în jurul lui Nathaniel, 
luptându-se cu hainele, în vreme ce el recita o 
incantaţie, cu capul plecat. Oricare ar fi fost magia 
cu care lucra, trebuie să fi fost puternică. Energia se 
amplifica în încăpere, de parcă ar fi fost pe cale să 
izbucnească o furtună. Lui Elisabeth i-au pocnit 
urechile şi i s-au ridicat firicelele de păr de pe ceafă. 
Senzaţia i-a adus aminte de momentul în care 
Nathaniel trezise la viaţă statuile din Biblioteca 
Regală, dar nu a avut timp să se gândească prea 
mult la asta, pentru că i-a distras atenţia o rochie cu 
intenţii violente. 

Mopul lui Mercy s-a dovedit surprinzător de 
eficient ca armă. După ce punea o haină la pământ, 
materialul ud leoarcă devenea prea greoi ca să mai 
poată face ceva şi doar se târa pe podea. Dar mopul 
nu era uşor de mânuit, iar Mercy putea să ţintească 
doar câte o haină pe rând. Destul de repede, 
veşmintele i-au descoperit tactica. O pereche de 
ciorapi s-a răsucit în jurul capului mopului, 
încurcându-se în el, făcându-l astfel şi mai 
ineficient. 

Broboane de sudoare acopereau fruntea lui 
Elisabeth. O bluză cu volane a fost cât pe ce să-i 
zădărnicească apărarea. O pălărie de paie i-a sărit în 
față, cu pana tremurându-i indignată, urmată 
imediat de o brasieră din dantelă. 

— Cât mai durează vraja asta? a strigat Mercy. 

Nathaniel şi-a ridicat capul, cu o buclă de păr 
negru pe frunte şi o expresie absolut demonică pe 
chip. Un țipăt răguşit şi urlete stridente i-au răspuns 
din capătul scărilor, urmate de bubuituri surde, de 
parcă o duzină de covoare ar fi fost bătute deodată. 
Apoi un stol uriaş de păuni, privighetori şi păsări ale 
paradisului au năvălit pe scări, luând cu asalt 
foaierul, ca o furtună de aripi fâlfâitoare. Penele lor 
irizate răspândeau sclipiri în nuanţe de pietre 
prețioase, în timp ce sfâşiau hainele cu ghearele şi 
ciocurile. Uluită, Elisabeth le-a recunoscut ca 
aparţinând tapetului încărcat din camera verde. 

Dar şi-a venit repede în fire. De când locuia cu 
Nathaniel, astfel de lucruri erau mai mult sau mai 
puţin întâmplări obişnuite într-o zi de marţi. 
Elisabeth a profitat de avantajul pe care-l aveau şi a 
spintecat o cămaşă brodată, care reuşise să se 
strecoare printre ghearele unui păun. 

— Unde-i halatul? i-a țipat în ureche Nathaniel, 
care părea că se distrează mult mai tare decât ar fi 
fost normal pentru o persoană pusă în situația de a 
se apăra de chiloţii ucigaşi ai stră-strămătuşii lui. 
Trebuie să-l găsim cât celelalte haine sunt distrase! 

— Trebuie să ce? a strigat Elisabeth la rândul ei, 
abia reuşind să-l audă din cauza ţipetelor cacofonice 
ale păsărilor. 

— Halatul este ancora vrăjii! a urlat el, apăsând 
pe fiecare cuvânt în parte. Dacă îl înfrângem, 
celelalte haine nu vor mai încerca să ne ucidă! 

Lui Elisabeth i-a sărit inima din piept. S-a răsucit. 
L-a văzut: pândind în spatele unei haine cu volane — 
o străfulgerare de ciucuri de culoarea muştarului. 

Ştia exact cum să îl ademenească. 

— Sărută-mă! i-a cerut lui Nathaniel, sumbru. 

Vrăjitorul a ridicat din sprâncene. 

— Elisabeth! i-a strigat el, destul de tare încât să- 
l] audă tot conacul. Ştiam că ai gusturi 
neconvenţionale, dar nu bănuiam că găseşti astfel de 
lucruri atât de incitante. Dacă vrei, am putea să 
păstrăm câteva ţinute pentru... 

Nu a apucat să termine, pentru că Elisabeth i-a 
cuprins faţa între palme şi l-a sărutat. Încercând să 
facă abstracţie de râsul lui încântat şi de obrajii 
aprinşi ai lui Mercy, pe care-i vedea cu coada 
ochiului, Elisabeth a simţit cum ruşinea îi este 
alungată de triumf după ce a văzut că halatul iese 
din ascunzătoare, cu ciucurii tremurând de furie. A 
dat drumul unui strigăt victorios şi s-a avântat în 
mijlocul încăierării. Halatul i-a anticipat atacul: a 
țâşnit evaziv spre bucătărie, dar, până să scape, 
Elisabeth l-a apucat de tiv şi l-a pus la podea. 
Deducând că fierul ar putea funcţiona la fel de bine 
în cazul unei pijamale diabolice pe cât funcționa în 

cazul demonilor, a înfipt-o pe Ucide-demoni în talia 
lui cu volane. 

Umflându-se în aer, halatul a plutit încet spre 
podeaua de marmură. A tremurat slab pentru o 
ultimă oară, apoi nu s-a mai ridicat. 

Elisabeth a simțit că-i păcăne urechile. Restul 
hainelor au devenit inerte şi au căzut în foaier ca 
picăturile de ploaie, într-un răpăit uşor de ţesături. 
Tânăra a scuturat o şosetă de pe ea şi a văzut că 
încăperea semăna acum cu scena unei farse 
elaborate. Unele haine atârnau neînsufleţite peste 
balustradă, altele se legănau, prinse de candelabru; 
o pereche de chiloți transparenţi, extrem de 
stânjenitori, decorau clanţa de la uşă. Păsările au 
luat-o înapoi pe scări, strigătele lor stridente pierind 
într-un murmur înăbuşit, pe măsură ce se integrau la 
loc în tapet. 

Inspectând dezastrul (şi, bănuia Elisabeth, 
evitându-le privirea cu fermitate), Mercy şi-a 
suflecat mânecile. 

— Presupun că ar fi bine să facem curat aici 
înainte să... 

Nu a apucat să încheie. Silas şi-a făcut apariția 
din umbră, privirea lui străbătând foaierul până la 
halatul pe care l-a contemplat ca şi cum ar fi fost 
cadavrul unui vechi rival. Chipul îi era lipsit de 
orice expresie, cu excepția ochilor lui galbeni, 
bântuitți. 

Elisabeth a anunțat în grabă: 

— Mă duc să aduc grimoarul! 


— Vrei să spui — l-a întrebat Elisabeth pe Silas 
câteva ore mai târziu, întârziind curioasă pe hol — că 
însuşi conacul vrea ca Nathaniel să-şi declare 
intențiile? 

Silas se afla în fața uşii de la biroul lui Nathaniel, 
iar ciocănitul lui politicos rămăsese fără răspuns 
pentru a doua oară. Ținea în mâna înmănuşată o 
sticluță maro, în care se găsea una dintre tincturile 
doctorului Godfrey. Elisabeth îi tot arunca priviri 

furişe, dar Silas părea complet normal, cu uniforma 
impecabilă şi atitudinea rezervată. Mai devreme, se 
puseseră de acord pe muteşte să-l lase singur în 
foaier. Elisabeth habar n-avea ce făcuse cu hainele 
mătuşii Clothilde, iar adevărul era că îi era prea 
teamă să întrebe. 

— Aşa se pare, domniţă! i-a răspuns el. 

Elisabeth s-a lăsat pe vine, ca să arunce o privire 
prin gaura cheii de la birou. Volumul XXVI se 
deschisese de cum îl aduseseră în camera lui 
Clothilde, iar Nathaniel petrecuse minute bune 
cercetând diagrama vrăjii de protecţie modificate de 
femeie, cu o expresie din ce în ce mai scârbită pe 
chip, apoi se retrăsese în biroul lui, unde se afla 
închis de câteva ore. Pe sub uşă ieşeau continuu 
norişori toxici de fum mov, care la un moment dat 
fuseseră însoțiți de un pâlc de lilieci şi de tipetele 
lor stridente. Incidentul din urmă explica şi de ce 
Mercy ţinea strâns în mâini o umbrelă. 

Prin gaura cheii, Elisabeth a reuşit să vadă doar 
un colţ din biroul lui Nathaniel şi rafturile din 
spatele său, ticsite de grimoare. Catifeaua uniformei 
lui Silas i-a mângâiat obrazul când demonul s-a 
întins, pe deasupra ei, să deschidă uşa. 

Nathaniel nu i-a băgat în seamă. Se plimba prin 
faţa şemineului, cu un uşor şchiopătat, care o făcea 
să se crispeze — după alergătura din hol, cu 
siguranţă îl durea piciorul. 

— Mi se pare greu de crezut, a declarat el tare, 
fără să se adreseze cuiva anume, că propria locuinţă 
nu crede că sunt devotat! Nu-mi pot închipui nici 
măcar un lucru pe care să-l fi făcut ca să-i dau o 
asemenea impresie. 

Silas şi-a închis ochii. 

— Ai putea începe prin a folosi prenumele 
domnişoarei Scrivener, în loc să o strigi mereu 
Scrivener. 

— Poftim? a exclamat Nathaniel, răsucindu-se. 
Nu fac aşa ceva! 

— [eri ai făcut-o de douăzeci şi şapte de ori, 
stăpâne. 

Nathaniel s-a întors spre Mercy, care a ridicat din 
umeri, aprobând. 

Elisabeth s-a pregătit sufleteşte pentru o nouă 
explozie de lilieci. Dar Nathaniel s-a prăvălit doar 
în fotoliul lui preferat, cercetându-i bănuitor pe 
Silas şi pe Mercy. 

— Voi doi conspiraţi împreună acum? Faceţi 
planuri împotriva mea? De câtă vreme? 

Mercy şi-a îndreptat umerii. 

— Silas a avut o discuţie cu mine în această 
dimineaţă despre faptul că nu are de gând să mă 
ucidă şi să mă îngroape în grădina din spate. Mi-a 
dat cuvântul lui de gentleman! 

— Asta sună teribil de detaliat, a observat 
Nathaniel. Elisabeth, adu-mi aminte să nu sap 
niciodată în stratul de petunii. 

I-a surprins privirea şi a murmurat: 

— Higgins. 

— Ce facem acum? a întrebat Elisabeth în grabă, 
înainte ca Mercy să înceapă să pună întrebări. În 
privinţa vrăjilor de protecție, adică. 

Nathaniel i-a aruncat o privire îngrozită lui Silas, 
pe care Elisabeth nu a înţeles-o. Demonul a oftat şi 
s-a întors spre ea. 

— Domniţă, se pare că acest conac va fi mulţumit 
doar dacă ţi se va face curte în mod oficial. 

Capitolul 6 


NATHANIEL I-A OFERIT o explicaţie mai 
târziu. 

— Pe vremuri, familule de vrăjitori îşi aveau 
propriile tradiţii legate de curtat. Ştiu despre ele 
doar din poveşti. Nimeni nu le-a mai practicat de 
secole, mai ales după Reforme. 

— Dar menirea Reformelor a fost de a opri 
duelurile dintre vrăjitori, sacrificiile umane şi alte 
lucruri de felul acesta! a zis Elisabeth, încruntată, în 
timp ce smulgea grimoare de pe rafturi. 

— Exact! i-a răspuns Nathaniel. Potrivit 
strămoşilor mei, nimic nu defineşte romantismul 
mai bine decât un duel de modă veche, până la 
moarte. 

Stătea încă în fotoliu, deşi nu tocmai de 
bunăvoie; încercase să se ridice, dar imediat se 
afundase încetişor la loc, tras la faţă. Fără să pară 
câtuşi de puţin surprins, Silas îl pusese să-şi înalțe 
piciorul pe un pui de pernă şi îi dăduse o linguriţă 
cu vârf din tinctura doctorului Godfrey, de parcă ar 
fi fost un copil. 

Elisabeth îi arunca din când în când priviri 
îngrijorate, în timp ce urca şi cobora de pe scărițele 
din birou, consultând diferite grimoare pentru a 
obține mai multe informaţii legate de curtarea 
magică. Nu era prea sigură dacă turnura pe care o 
luaseră lucrurile o făcea să se simtă agitată sau 
entuziasmată. Avea palmele transpirate, iar stomacul 
i se zbătea ca un peşte prins în năvod. De câte ori îl 
surprindea pe Nathaniel întorcându-și privirea spre 
ea, inima îi tresărea, speriată. În romanele pe care le 
citise nu era menţionat faptul că dragostea avea 
simptome, la fel ca intoxicația alimentară sau gripa. 

În cele din urmă, Elisabeth a găsit un candidat 
promițător în Ghidul domniței pentru tradițiile 
vrăjitorilor, scris de doamna Prudence Winthrop, 
despre care bănuia că fusese achiziţionat de mătuşa 
Clothilde: avea o copertă din material roz şi mirosea 

a trandafiri vechi, uscați. Elisabeth l-a adus cu ea 
lângă şemineu, gândindu-se că Nathaniel ar putea 
avea o idee mai bună în privinţa a ceea ce trebuia 
căutat, dar cartea a oftat scandalizată când acesta a 
încercat să o deschidă, închizându-se strâns la loc, 
cu o adiere de parfum floral. 

— S-ar putea să fie nevoie să-ți astupi ochii! i-a 
spus Elisabeth, cu regret, recuperând grimoarul din 
mâinile lui. 

S-a aşezat pe covor, cu spatele rezemat de fotoliu, 
teribil de conştientă că, dacă s-ar fi tras puţin mai 
într-o parte, ar fi fost lipită de piciorul bun al lui 
Nathaniel şi ar fi putut să-şi lase capul pe 
genunchiul lui. 

Ghidul domniţei a pufăit de indignare din cauza 
felului în care era tratat, dar s-a entuziasmat când 
Elisabeth i-a spus că are un pețitor — ceea ce nici 
măcar nu era o minciună, şi-a dat seama, 
aruncându-i o privire pe furiş lui Nathaniel. Acesta 
se rezemase de braţul fotoliului, cu o mână drapată 
teatral şi suferind peste ochi, cu degetul mic şi cel 
inelar uşor ridicate, de parcă ar fi fost gata să tragă 
cu ochiul. Dar nu o făcea; Elisabeth l-a privit câteva 
clipe, contemplându-i genele coborâte, întunecate în 
contrast cu obrajii palizi, şi admirând felul în care 
umbra aruncată de mâna lui îi tăia unghiul ascuţit al 
maxilarului. Apoi s-a reîntors la grimoar, cu obrajii 
aprinşi. 

Acum, că Nathaniel nu se uita, Ghidul domniței 
s-a arătat dornic să-i devină confident. Tremurând 
de entuziasm, şi-a frunzărit paginile până când a 
ajuns la un capitol relevant şi şi-a prins conştiincios 
o fundă de mătase între pagini, ca să însemneze 
locul. Elisabeth a avut nevoie de câteva minute ca 
să descifreze scrisul, care folosea un limbaj 
învechit, cu expresii de felul: Se cuvine a-şi dovedi 
ardoarea printr-un număr vast de căi. Întorcând 
paginile, fruntea a început să i se încrețească mai 
tare. S-a oprit în dreptul uneia care înfățișa un 

vrăjitor aruncând o vrajă asupra unui wyrm:! care 
sufla foc. 

Un clinchet de argint lovit de porțelan a anunţat 
intrarea lui Silas, cu ceaiul. 

— Câţi vrăjitori şi-au pierdut viaţa pe vremuri 
făcând curte? a întrebat Elisabeth, ridicându-şi 
privirea. 

— Un procent semnificativ. Te asigur, domniță, 
că în cele mai multe cazuri aşa era mai bine. 

Când Silas s-a aplecat pe deasupra ei, ca să aşeze 
ceştile pe măsuţă, Elisabeth a remarcat că Ghidul 
domniței nu a reacţionat în niciun fel la prezenţa 
demonului, nici măcar după ce privirea lui a 
alunecat în treacăt pe paginile cărții. 

— Când voi muri făcându-ţi curte, te rog să te 
asiguri că în necrolog se menţionează că nu a fost 
din cauza isteţimii mele strălucite sau a reflexelor 
neîntrecute! 

Nathaniel şi-a întins mâna, încercând să-şi apuce 
orbeşte ceaiul, pe care aproape că l-a vărsat înainte 
ca Silas să-i aşeze ceaşca între degete. 

Străduindu-se să-l ignore, Elisabeth a întors mai 
departe paginile grimoarului. 

— Al auzit vreodată de cele trei încercări 
imposibile? a întrebat ea în cele din urmă. 

— O prințesă cade într-un somn veşnic, iar 
singura cale prin care blestemul poate fi rupt e dacă- 
i mutat un munte din loc sau dacă i se aduce un 
borcan cu lumină stelară — genul acesta de lucruri? 

— Parcă ziceai că nu citeşti poveşti cu zâne! s-a 
mirat Elisabeth. 

Un zâmbet trist i-a ridicat un colţ al buzelor. 

— Am zis că nu cred în ele. Nu am zis niciodată 
că nu le-am citit. 

Gânditoare, Elisabeth a întors pagina la o 
ilustrație cu o prinţesă adormită, care strângea între 
degete un trandafir. Privind-o, s-a simţit străbătută 
de un fior de emoție, pentru că desenul estompat se 
mişca: pieptul prinţesei se ridica şi cobora delicat 
sub rochia brodată, iar petalele florii se desprindeau, 

una câte una, poposind sub cealaltă mână, care-i 
alunecase din pat, în somn. 

— Sunt tot felul de sfaturi aici despre cum 
pretendenţii unei domniţe pot câştiga dueluri şi 
răpune dragoni pentru ea sau despre cum să-i aducă 
comori magice, de nepreţuit — lucruri pe care, 
apropo, nu le vreau —, dar am găsit altceva ce pare 
interesant, a spus ea cu glas stins. 

— Într-un basm? a întrebat Nathaniel, pe un ton 
dinadins neutru. 

Elisabeth a dat din cap. Inima-i stătuse în piept şi 
o furnicau degetele, de parcă s-ar fi aflat pe 
marginea unei prăpăstii. 

— Se numeşte Pactul Îndrăgostiţilor! Potrivit 
legendei, un vrăjitor care duce la împlinire trei 
încercări imposibile are dreptul să o ceară în 
căsătorie pe cea care e iubirea vieții lui, indiferent 
de circumstanţe, chiar dacă familia se împotriveşte 
sau regele le interzice uniunea. Nimic, nici măcar 
magia, nu-i poate despărţi. Ceea ce înseamnă, a 
adăugat Elisabeth în grabă, că nu trebuie să faci 
nimic periculos ca să împaci vrăjile de protecţie. 

— Doar ceva imposibil. Ce uşurare! 

A fost incredibil de recunoscătoare că Nathaniel 
nu părea să fi remarcat că rostise cuvântul 
„căsătorie”. Însă Silas observase cu siguranţă; i-a 
simţit privirea uşoară ca o pană asupra ei, deşi, până 
şi-a îndreptat ochii spre el, demonul îşi întorsese 
impasibil atenţia la foc. 

Elisabeth a înghiţit în sec. 

— În basm, nu cumva băiatul care a trezit-o pe 
prințesă i-a adus lumina stelară reflectată în apă? 
Aşadar, cele trei încercări trebuie doar să pară 
imposibile. Chiar dacă mătuşa Clothilde ar avea 
obiecţii, va trebui să se supună tradiţiei. 

— Sau totul e doar un basm, a punctat Nathaniel, 
nu o lege străveche pe care sunt forțat să o respect, 
iar vrăjilor de protecţie nu le va păsa de ea. 

— Există un singur mod prin care putem afla! 

Nathaniel a oftat. 

— Trei încercări imposibile, a zis el gânditor, 
masându-şi bărbia, cu ochii închişi. 

S-a scurs o clipă lungă. 

— Ei bine? a întrebat el în cele din urmă. 

Lui Elisabeth i s-a umflat pieptul de speranţă. 

— Fi bine, ce? 

— Îmi închipui că trebuie să alegi încercările. 
Cineva trebuie să o facă. 

Elisabeth era bucuroasă că Nathaniel nu putea să- 
i vadă expresia. Când Ghidul domniței a chiţăit 
Uşor, şi-a dat seama că îl strângea prea tare, aşa că l- 
a dat cu părere de rău la o parte. 

Iubirea vieţii lui. Nu a spus-o cu voce tare, dar 
basmul insista asupra faptului că aceasta era o parte 
esenţială a Pactului Îndrăgostiţilor. Dacă povestea 
avea un sâmbure de adevăr — şi, fără să ştie de ce, 
Elisabeth era sigură că are —, nu ar fi funcţionat 
decât dacă ea era iubirea vieţii lui Nathaniel. 

lar dacă nu era... 

El nu ar fi bănuit nimic. Ar fi crezut în continuare 
că are dreptate în privinţa basmelor şi ar fi încercat 
altceva. 

Elisabeth şi-a închis ochii strâns şi şi-a adus 
genunchii la piept. Aşa cum spusese ea însăşi mai 
devreme, exista o singură cale prin care puteau să 
afle adevărul. Trebuia să propună prima încercare 
imposibilă. 

Concentrându-se, Elisabeth şi-a scormonit mintea 
în căutarea celui mai imposibil lucru pe care 
Nathaniel l-ar putea obţine — ceva ce până şi vrăjile 
de protecție ale conacului ar considera extrem. lar 
când, în cele din urmă, i-a venit o idee, a fost una 
atât de alarmantă, încât Elisabeth abia a putut să-i 


dea glas. 
Lig 


În acea noapte s-a culcat în camera ei, aşa cum 
făcuse de la incidentul cu acoperişul. Sau, cel puţin, 
şi-a dorit să se culce, deşi somnul o ocolea. 
Elisabeth se tot întorcea de pe o parte pe cealaltă, 
plină de energie, în vreme ce gândurile i se 

învârteau în cerc. Din când în când, dădea din 
picioare pe sub cuverturi, dar asta nu reuşea să o 
aline. În cele din urmă, frustrată, a aruncat păturile 
într-o parte. S-a îndreptat spre fereastră şi şi-a lipit 
obrazul fierbinte de geam, lăsând sticla îngheţată să- 
i răcorească pielea. 

Până în acea seară nu se simţise niciodată cu 
adevărat închisă în conac. Acum ar fi dat orice să 
facă o plimbare rapidă prin Hemlock Park, să-şi 
umple plămânii cu aerul rece al nopţii şi să-şi 
răcorească gândurile înfierbântate sub sclipirea 
hibernală a stelelor. 

De fiecare dată când îşi închidea ochii, îl vedea 
pe Nathaniel, aşa cum arătase în acea seară: 
trăsăturile unghiulare cizelate de lumina focului, 
ochii închişi acoperiţi de mână. O durea inima. Ştia 
că senzaţia aceea este iubire, că asta înseamnă să fie 
îndrăgostită de el, dar nu înţelegea de ce se simţea 
aşa — de parcă ar fi fost pe o corabie, iar pământul 
era doar o fâşie verde la orizont, cu vântul 
răvăşindu-i părul, nesigură dacă se desprindea de la 
țărm, pe apele necunoscute, sau dacă se întorcea în 
sfârşit acasă. Nu putea spune care dintre variante 
era cea adevărată, pentru că simţea ambele lucruri 
deodată. Era un sentiment aproape de nebunie. 

Nu se gândise niciodată prea mult la ce ar fi putut 
să implice viitorul ei alături de Nathaniel. Acum 
doar la asta se gândea. 

Dacă Pactul Îndrăgostiţilor avea să funcţioneze, 
urmau să se căsătorească? 

Voia să se căsătorească? 

Abia putea să conceapă o astfel de idee. Avea 
doar şaptesprezece ani. Dacă s-ar fi căsătorit cu 
Nathaniel, viaţa lor împreună s-ar fi întins pe mai 
mulți ani decât avea de când se născuse. Cât 
însemna asta? Cincizeci? Şaizeci de ani? Din 
moment ce li se întorseseră decadele pe care le 
ceruse târgul încheiat cu Silas, ar fi putut să trăiască 
amândoi până la optzeci de ani. Presiunea 
apăsătoare a unor astfel de numere părea ireală, 

imposibil de cuprins cu mintea. Copleşită, Elisabeth 
şi-a lăsat fruntea pe braţ. 

Apoi i-a trecut prin minte un gând îngrozitor: 
după o viaţă petrecută împreună, amândoi aveau să 
moară, dar unul dintre ei urma să moară primul. 
Într-o zi, unul dintre ei urma să-l piardă pe celălalt. 
Asta însemna să iubeşti. 

Brusc, a simţit că încăperea era înăbuşitoare. Nu 
putea să mai suporte. S-a smuls de la fereastră şi a 
ieşit pe hol, podeaua rece alinându-i tălpile goale. A 
luat-o pe scări în jos, lăsându-şi mâna să-i alunece 
pe balustrada netedă, aproximând progresul pe care- 
l făcea în întuneric după asperităţile şi spiralele ei. 

Şi s-a oprit la jumătatea drumului, surprinsă să-l 
vadă pe Silas în foaier, la fel de palid şi inuman ca 
un spectru. Nu era îmbrăcat cu uniforma lui de 
servitor, ci părea să poarte costumul cu care-l 
văzuse o dată în oraş, şi avea părul legat la spate cu 
o fundă neagră, asortată. Îşi scosese mănuşile; una 
dintre ele i se itea din buzunar — un pătrat frumos 
împăturit, din piele de vițel, de un gri-perlat. 

leşise din casă. Elisabeth nu era sigură cum de 
ştia asta — ştia doar că lui Silas i-ar fi stat în fire să 
treacă de vrăjile de protecţie fără să le spună şi că în 
foaier părea să se simtă un miros vag de iarnă, de 
parcă o boare rece şi curată ar fi pătruns înăuntru, 
pe urmele lui. 

Silas nu s-a întors. Lui Elisabeth i-au trebuit 
câteva clipe ca să-şi dea seama că demonul era atât 
de adâncit în gânduri încât nu o observase. 
Revelația a venit ca un şoc — i se părea ceva greşit, 
neliniştitor. În tot timpul de când îl cunoştea, nu îl 
surprinsese niciodată cu garda jos. Apoi a băgat de 
seamă la ce se uita: la spaţiul gol de pe perete, de 
lângă portretele lui Alistair, Charlotte şi 
Maximilian. La locul în care avea să fie atârnat 
portretul lui Nathaniel într-o zi, după ce avea să 
moară. 

Şi poate că acolo urma să fie aşezat şi al ei. 

Încetişor, Elisabeth a coborât ultimele trepte. 
Abia atunci i-a observat Silas prezența. Nu s-a 

mișcat, dar s-a îmbăţoşat uşor, înainte ca ea să se 
întindă şi să-i cuprindă mâna de gheaţă. Silas nu i-a 
strâns-o pe a ei, dar nici nu şi-a retras-o pe a lui. 

— Cum era ea? l-a întrebat Elisabeth în şoaptă, 
cercetând portretul lui Charlotte. 

I-a trecut din nou prin minte, cu uimire, că, deşi 
Nathaniel moştenise înfăţişarea tatălui său, avea 
aceeaşi veselie din ochii mamei lui. 

— Unică. O femeie cu integritate. 

Admiraţia îi umbrea vocea seacă, şoptită, la fel de 
fragilă ca pânzele vechi de păianjen, purtate de 
briză. 

— Uneori îmi cerea să am grijă de copii, când ea 
şi Alistair erau plecaţi. 

— Avea încredere în tine. 

— Într-un fel. Avea încredere în faptul că nu aş fi 
fost încântat de melodrama pe care ar fi trezit-o 
moartea sau accidentarea copiilor stăpânului meu. 

Elisabeth nu se îndoia că era vorba de mult mai 
mult decât atât, dar nu a zis nimic, ştiind cu câtă 
grijă îşi apăra Silas intimitatea. Un singur cuvânt 
rostit greşit şi momentul acela fragil dintre ei s-ar fi 
putut spulbera. 

— Te-ar fi plăcut, a grăit Silas în cele din urmă. 
Foarte mult, cred. 

Durerea 1 s-a înfipt în piept ca o săgeată. Privind 
trăsăturile elegante ale chipului său din profil, 
cizelate de lumina joasă a lămpilor din foaier, 
Elisabeth s-a gândit la camera cu struţ — la biletul 
prăfuit de operă pe care şi-l pusese în haină. Şi şi-a 
amintit de împăcarea de pe chipul lui când păşise în 
cercul Arhontelui, primind propria distrugere cu 
braţele deschise. Era o îndurare pe care o primeau 
muritorii şi pe care Silas nu avea să o primească 
niciodată. El nu avea să fie niciodată cel care moare 
primul. 

Cu durere în piept, Elisabeth i-a ridicat mâna la 
buze şi i-a sărutat-o. Pielea lui palidă era la fel de 
rece şi perfectă ca alabastrul. I-a simţit ghearele, 
însă până şi acestea îi erau dragi. 

— Domniţă? 

Vocea lui nu trăda nimic, dar Elisabeth bănuia că, 
pentru întâia oară, îl luase prin surprindere. 

— Vreau să ştii că, după ce vom muri, nu te vom 
lăsa singur. Mă voi asigura că aşa va fi. Îţi promit. 

Silas şi-a întors privirea spre ea. În ochi îi 
strălucea ceva îngrozitor: o durere inumană, brutală 
şi nemiloasă, o durere care ar fi putut să înghită 
lumi întregi. Pentru o clipă, frica şi-a înfipt colții în 
inima lui Elisabeth. Dar Silas a zâmbit apoi, iar 
clipa a trecut, chipul redevenindu-i frumos şi calm 
ca zăpada proaspăt aşternută. 

— Vino! a zis el. Aş vrea să-ţi arăt ceva. 

Silas a scos-o din foaier şi a condus-o în salonul 
în care luau masa, spre o porţiune de perete aflată 
între două bufete cu uşi de sticlă. 

— Ce... a început Elisabeth, dar s-a oprit când 
Silas a atins tapetul, care s-a topit, dezvăluind o uşă 
care nu fusese acolo mai înainte. 

Au păşit într-o sală de bal goală, cu ferestre înalte 
şi arcade prin care străluceau razele lunii, aruncând 
lacuri de lumină pe podeaua de marmură. În 
încăpere a răsunat oftatul surprins al lui Elisabeth, 
risipindu-se până la tavanul înalt, ca un stol de 
păsări în zbor. 

Oglinzile din lungul pereţilor le-au multiplicat 
reflexuile la infinit, creând iluzia unui spaţiu vast, 
populat cu sute de copii ale lor, în care un număr 
nemăsurat de sosii ale lui Elisabeth îşi roteau 
privirile în jur, cu gurile căscate. Deasupra lor se 
înălța un balcon, cu balustradele sclipind şters sub 
patina prafului, ameţitor pe fundalul frescelor care 
decorau tavanul în nuanţe delicate de albastru şi 
auriu. Trei candelabre coborâte se odihneau pe 
podea, uşor înclinate, de parcă, somnoroase, s-ar fi 
prăbuşit acolo ca nişte domniţe din poveşti, în rochii 
bogate, cu straturi din cristal şi ceară de lumânări. 

Fiecare pas pe care îl făceau se răsfrângea în 
oglinzi. Pentru o clipă, Elisabeth s-a trezit fascinată 
de reflexiile lor: Silas, subțire şi elegant în ținuta lui 
neagră, rezervată; ea, îmbrăcată în cămaşă de 
noapte, ţinându-l de mână. 

Vocea lui delicată s-a întreţesut prin vrajă. 

— Sala de bal a fost deschisă ultima oară în 
1807, pentru Balul de la Miezul Iernii, pe când 
stăpânul Thorn era copil. El nu îşi aminteşte acest 
loc. lartă-mă, domniţă, că nu am avut grijă de sală 
aşa cum se cuvine. Trebuie să ţi-o închipui aşa cum 
a fost cu optsprezece ani în urmă — cu candelabrele 
ridicate, lumânările aprinse, frescele vrăjite să se 
mişte. Într-un colţ se afla un cvartet de coarde, iar în 
mijlocul încăperii, o sculptură din gheaţă, care 
preschimba în fulgi de zăpadă respiraţia oricui 
stătea prin preajma ei. 

Silas i-a dat drumul la mână şi a făcut un pas în 
spate, întinzându-şi braţul spre uşă. 

— Invitaţii intrau în perechi, îmbrăcaţi cu cele 
mai fine rochii şi costume. 

Lui Elisabeth i s-a tăiat respiraţia. Ca şi cum de 
pe fiecare suprafaţă s-ar fi ridicat un văl de praf, a 
văzut lumina lumânărilor sclipind pe la balcoane. A 
auzit muzica, a remarcat norii pictaţi alunecând pe 
tavan. Şi-a închipuit perechile care  dansau, 
învârtindu-se pe lângă ea, prinse pentru eternitate în 
oglinzi. 

Atmosfera magică 1-a încălzit inima. Nu dansase 
niciodată. Nu ştia cum să o facă sau dacă ar fi putut 
să înveţe. 

Nu era neîndemânatică, dar trăia într-o lume care 
nu fusese gândită pentru femei de înălțimea ei. Era 
uşor să se lovească de tocuri de uşă făcute pentru 
oameni cu un cap mai scunzi decât ea sau să dărâme 
scaunele încercând să-şi strângă picioarele sub o 
masă mică. Ştia asta, dar... 

Cu imaginea dansatorilor fantomatici plutindu-i 
dinaintea ochilor şi cu acordurile muzicii spectrale 
susurându-i în urechi, Elisabeth şi-a găsit curajul şi 
s-a întors spre Silas. 

— Mă vei învăţa să dansez? 

Silas a zâmbit. Era clar că se aşteptase ca ea să-i 
ceară asta. De fapt, din acest motiv o adusese acolo. 

— Tot tu l-ai învăţat şi pe Nathaniel, nu-i aşa? a 
zis ea, înțelegând acum. 

— Odată ca niciodată, deşi nu fără eforturi 
considerabile de persuasiune, pe care de atunci mi 
le-a irosit. 

Elisabeth şi-a adus aminte de bârfele auzite la 
Conacul Ashcroft — cum că Nathaniel nu dansa 
niciodată la petreceri. 

— Cu mine va dansa. 

— Aşa sper şi eu, domniţă. Să începem? 

Anxietatea a furnicat-o în tot trupul, dar a strivit- 
o ca pe un păduche de carte. Dansul nu avea cum să 
fie mai dificil decât răpunerea duşmanilor. 

— Ce trebuie să fac? 

— Uite, aşa! 

Silas i-a prins mâna dreaptă în mâna lui stângă, 
lăsându-şi-o pe cealaltă cu grijă pe mijlocul ei. 

— Ar fi mai bine dacă ai conduce tu, având în 
vedere înălțimea pe care o ai, deşi nu cred că va 
conta. Stăpânul Thorn este aproape la fel de înalt ca 
tine; va putea vedea împrejur destul de bine... 

Apoi Silas a început să se mişte, conducând-o 
încet în cercuri grațioase. Primele dăţi în care au dat 
roată, Elisabeth s-a concentrat intens asupra 
picioarelor ei, până când mâna lui Silas i-a dispărut 
de pe talie ca să-i ridice bărbia cu un singur deget 
cu gheară. Instantaneu, Elisabeth l-a călcat pe 
picior. 

— Mai bine pe mine decât pe stăpânul Thorn! a 
declarat Silas, cu ochii strălucind de amuzament. 
Nu-ţi face griji, domniță! Nu sunt rănit. Şi nu vei 
învăța niciodată dacă îți vei urmări picioarele aşa tot 
timpul. 

Silas avea dreptate. Curând, paşii au început să-i 
vină mai natural, ritmul dansului fiind aproape 
instinctiv, de parcă s-ar fi aflat dintotdeauna în stare 
latentă înăuntrul ei. Împrejur, sosiile lor alunecau pe 
suprafețele oglinzilor. Elisabeth şi-a închipuit cum 
ar fi arătat un bal: rochii colorate învoltându-se ca 
nişte flori prinse de curentul râului, piruete 
nesfârşite, bijuteriile femeilor sclipind în lumina 
lumânărilor. Urmele paşilor ei formau cercuri din ce 
în ce mai conturate în praful de pe podeaua de 

marmură, de parcă le-ar fi lăsat deasupra unei 
pulberi fine de zăpadă. 

Į se părea de necrezut că dansul poate fi atât de 
uşor. Era convinsă că acest sentiment palpitant, 
care-i dădea aripi, i se datora întru totul experienţei 
lui Silas. Deşi în aparenţă nu-i controla mişcările, 
Elisabeth simţea din când în când cum îi ajustează 
ținuta, ridicându-i delicat braţul sau apăsându-i uşor 
mijlocul şi apoi rostind o instrucţiune şoptită. În tot 
acest timp, o măsura cu privirea, evaluându-i 
postura şi poziţia picioarelor. 

— Foarte bine! a zis el, în cele din urmă. 

Unde învățase asta? Oare demonii erau învăţaţi 
cum să danseze sau era o altă aptitudine, ca gătitul, 
pe care o deprinsese pe tărâmul oamenilor? 
Elisabeth şi l-a închipuit ieşind noaptea, mişcându- 
se ca o umbră în societate, studiind dansatorii şi 
modele — un observator palid şi singuratic, care 
trecea nevăzut în costumul lui negru, cu farmecul 
său care distrăgea atenția. Mereu singur, un chip 
tânăr, neschimbat de secole. 

Cu o senzaţie de jenă, Elisabeth a înţeles cât de 
copilărească fusese promisiunea ei. Era minunat că 
îi jurase lui Silas că nu-l vor lăsa singur după ce ea 
şi Nathaniel aveau să moară, dar ce urma să se 
întâmple într-o sută de ani? În două sute? Când ei 
doi nu aveau să mai existe decât în amintirile lui 
Silas, când oasele urmau să le fie de mult praf şi 
pulbere — atunci ce? Brusc, cu o intensitate aproape 
zguduitoare, Elisabeth a simţit că 1 se taie respiraţia 
ŞI că o ustură ochii. 

— Domniţă! a certat-o Silas. 

A scos o batistă şi a condus-o spre una dintre 
băncile din lungul peretelui. În clipa în care s-au 
aşezat, Elisabeth l-a îmbrăţişat strâns. Silas a rămas 
nemișcat, cu mușchii încordaţi. Apoi, după o pauză 
delicată, a oftat şi şi-a lăsat mâna pe spatele ei. 

— Îmi pare rău, a rostit ea, cu faţa lipită de 
umărul lui. 

— E în ordine. 

Nu era. Îl iubea. Îl iubea la fel de mult ca pe 
Nathaniel, cu o intensitate aproape de neîndurat. 

Ce însemna să iubeşti un demon? Nu doar să ţii la 
el, să-ți fie milă de el —, dar să-l iubeşti? 

— Eşti obosită, a spus Silas după ceva vreme. 

S-a ridicat şi a luat-o în braţe, de parcă ar fi fost 
uşoară ca un fulg. Înălţimea ei nu conta; Elisabeth a 
simţit forţa de fier din trupul lui subţire când a scos- 
o din sala de bal şi a urcat scările cu ea. 

Până acum nu-şi dăduse seama cât de obosită se 
simţea şi cât îi era de frig, cu picioarele amorțite din 
cauza podelei reci de marmură. Întrebându-se vag 
dacă nu cumva o vrăjise, ca să scape din 
îmbrăţişarea ei, şi-a lăsat pleoapele să coboare. 
Lumea plutea pe lângă ei. Pentru o clipă, a părut că 
ar fi putut să rămână acolo pentru totdeauna, 
suspendată imaterial în braţele lui —, dar a simţit 
patul moale dedesubt, afundându-se sub greutatea 
ei, când el a culcat-o, apoi cuverturile trase până sub 
bărbie. 

Elisabeth s-a luptat să-şi ţină ochii deschişi, 
privind pe sub genele îngreunate de somn cum Silas 
îi netezeşte pătura şi se opreşte să-i atingă părul. 
Ştia, fără să se uite, că ghearele lui îi mângâiaseră 
şuviţele argintii. 

— Rămâi până adorm? a şoptit ea, când el s-a 
retras. 

Silas s-a oprit la jumătatea drumului spre uşă, 
gânditor, cu chipul lipsit de orice expresie în 
întuneric. 

— Da, a răspuns el în cele din urmă. Dacă 
doreşti. 

Capitolul 7 


ÎN DIMINEAȚA URMĂTOARE, pe Elisabeth a 
trezit-o un răpăit în uşă. S-a ridicat în foşnetul 
cearşafurilor răvăşite, mulţumită după o noapte 
bună de somn, până când şi-a adus aminte de 
încercarea pe care o alesese pentru Nathaniel cu o zi 
în urmă. Dintr-odată, din somnoroasă a devenit cât 
se poate de alertă. 

A apucat-o pe Ucide-demoni de pe noptieră şi şi- 
a tras cuvertura pe ea, ca pe o capă groasă, lăsându- 
şi descoperită doar faţa. Astfel apărată, a cârâit: 

— Intră! 

Uşa s-a  întredeschis câțiva centimetri, 
acompaniată de zăngănitul veselei şi o înjurătură 
înăbuşită. Apoi Nathaniel s-a strecurat înăuntru, 
ținând uşa deschisă cu colțul unei tăvi pentru mic- 
dejun. 

Elisabeth l-a urmărit îngrijorată. Ultima oară 
când încercase să pregătească micul-dejun, aproape 
exilase bucătăria într-o dimensiune vidă. Huma 
primordială, pe care Silas o curățase atunci de pe 
tigaie şi care scosese un țipăt slab în drum spre 
coşul de gunoi, îi dăduse coşmaruri săptămâni 
întregi. Neîncrezătoare, Elisabeth a ochit capacul 
argintiu de pe tavă, care-i amintea de coşul răsturnat 
al lui Mercy, încă trăncănind agresiv la primul etaj. 

— Nimic din ce se află dedesubt nu este viu! a 
asigurat-o Nathaniel vesel, intrând cu totul în 
cameră. Cel puțin nu era, ultima oară când am 
verificat. 

A aşezat tava la piciorul patului, retrăgându-se 
apoi — cu laşitate, şi-a zis ea — spre taburetul din fața 
măsuței de toaletă, care era convenabil amplasată 
lângă uşă. 

— Bucură-te de micul-dejun, iubita mea dragă! 
L-am pregătit singur pe tot, aproape fără niciun pic 
de ajutor din partea magiei. 

Pe Elisabeth a trecut-o un fior. Ţinând-o pe 
Ucide-demoni într-o mână, în caz de ceva, cu 

cealaltă a ridicat precaută capacul. 

A privit uluită. Dinaintea ochilor ei se aflau 
mormane de felii de pâine prăjită cu gem de mure, 
aranjate alături de cârnaţi picanţi şi unsuroşi, luaţi 
încă sfârâind din tigaie. Într-un bol, căpşunile 
străluceau în nuanţe de roşu sub un munte alb ca 
neaua de frişcă bătută. Omleta era la fel de pufoasă 
ca un norişor, cu o garnitură de arpagic verde şi o 
crenguţă de pătrunjel. 

I-a lăsat gura apă şi şi-a îndreptat neîncrezătoare 
privirea spre Nathaniel. 

— Tu l-ai pregătit? Nu Silas? 

— El mi-a oferit instrucţiuni, dar suspectez că 
asta a făcut doar ca lucrurile să fie mai dificile. Deşi 
nu a gustat niciodată mâncarea pentru oameni, Silas 
are nişte păreri foarte fixe în privinţa felului în care 
se taie corect arpagicul. 

Elisabeth a ridicat delicat una dintre feliile de 
pâine prăjită, ca să arunce o privire sub ea. Cum 
cercetările ei nu au scos la iveală nimic suspect, a 
gustat cu precauţie din ouă, pregătită pentru ce 
putea fi mai rău, şi a mestecat. Ochii 1 s-au mărit de 
uimire. 

Până să apuce să-şi găsească cuvintele, conacul a 
răspuns în locul ei: draperiile s-au tras şi lumina a 
inundat camera, răsfrângându-se strălucitoare în 
vaza de cristal de pe tavă, în care, abia acum 
observa Elisabeth, se afla un singur trandafir roşu. 

Abia după ce a încercat un cârnat şi a devorat o 
jumătate de felie de pâine, Elisabeth s-a oprit să 
vadă ce face Nathaniel, care îşi rezemase bărbia în 
mâini, cu o privire drăgăstoasă în ochi. O urmărise 
mâncând? Elisabeth a ezitat, observându-i paloarea 
neobişnuită. Arăta de parcă nu ar fi dormit toată 
noaptea. 

Cuprinsă dintr-odată de nesiguranţă, s-a îndreptat 
spre fereastră, ca să vadă mai bine afară. Ciclonul 
nu se dusese, dar praful de la tencuială era în mod 
vizibil mai subțire decât înainte, străpuns de razele 
luminoase ale soarelui. 

— Cred că funcţionează! a zis ea. 

Pe chipul lui Nathaniel a trecut o umbră, atât de 
rapid încât Elisabeth era aproape sigură că şi-o 
imaginase. 

— Sau micul-dejun la pat se află pe lista mătuşii 
Clothilde cu activităţi aprobate pentru pretendenți 
manieraţi, a spus el. Sper că nu se aşteaptă să se 
repete asta, pentru că nu sunt sigur că mi se va mai 
permite vreodată să mă întorc în bucătărie. Apropo, 
să nu cobori chiar acum. 

Înainte ca Elisabeth să poată asimila mesajul 
criptic al lui Nathaniel, Mercy şi-a vârât capul 
înăuntru, cu o expresie precaută. 

— Ştia cineva că lângă salonul în care se serveşte 
cina e o sală de bal? 

— Deci acolo este! Începusem să mă întreb dacă 
nu cumva a plecat la casa unui alt vrăjitor. Se 
întâmplă uneori, a explicat Nathaniel. Sălile de bal 
sunt extrem de pretenţioase. 

Mercy nu şi-a ascuns scepticismul. Elisabeth însă 
se simţea recunoscătoare pentru că avea dovada că 
nu visase evenimentele din noaptea trecută. 
Amintirea lecţiei de dans primite de la Silas i se 
părea fragilă, ireală, de parcă ar fi fost ţesută din 
lumină şi mătase. Ultima oară îl văzuse pe demon 
stând în scaunul de lângă patul ei, înainte să 
adoarmă, dar perna nu păstra nicio urmă a greutăţii 
lui. 

— Ce ai în păr? a întrebat-o pe Mercy, pentru că 
remarcase substanța închisă la culoare şi lipicioasă 
care murdărea şuviţele de păr desprinse din cocul 
fetei. 

— Nu vrei să ştii! a comentat Mercy pe un ton 
sumbru, apoi a ieşit. 

Elisabeth a aflat despre ce era vorba după micul- 
dejun, când a ignorat încercările din ce în ce mai 
creative ale lui Nathaniel de a o atrage în solarul de 
la etaj. Parterul conacului fusese înghițit cu totul de 
un potop lipicios, indigo-închis, care se împrăştiase 
pe podea şi pe scări, ca un fel de smoală umedă, 
umplând aerul cu un parfum dulce, foarte pregnant. 
Elisabeth s-a aplecat şi şi-a vârât degetele în 

substanţă, apoi a gustat-o. Exact aşa cum bănuise: 
era dulceaţă de mure! 

— Aproape fără niciun pic de ajutor din partea 
magiei, a remarcat ea. 

— Sincer să fiu, am rămas fără dulceaţă şi nu 
aveam cum să alerg până la piaţă ca să iau un alt 
borcan. Nu-ţi face griji, vraja se va duce în câteva 
ore! 

Elisabeth nu-şi făcea griji. Şi-a înmuiat degetul în 
dulceaţă şi a mai consumat puţin din ea. 


Restul dimineţii şi l-a petrecut adâncită în 
gânduri, plimbându-se pe holurile conacului cu 
mâna la gură şi părul despletit atârnându-i în jurul 
feţei. Nathaniel îi ceruse o altă încercare imposibilă 
până-n prânz. 

Sperând că o schimbare de peisaj ar putea să o 
inspire, Elisabeth a urcat pe una dintre scările 
ascunse care duceau spre camerele servitorilor. S-a 
oprit sus, aplecată, ca să-şi protejeze creştetul 
capului. Se trezise într-un loc care era cu totul 
diferit de restul conacului. Soarele se strecura prin 
ferestrele cu rame ruginite, fixate în tavanul 
înclinat, luminând podelele vechi şi poleind 
tencuiala decolorată; un taburet, o căldare şi câteva 
cârpe abandonate erau singurele semne că locul 
fusese cândva locuit. Umbrele pâlpâiau pe ziduri, de 
parcă ar fi aparţinut unor stoluri de păsări. Aruncând 
o privire afară, Elisabeth s-a convins din nou că 
furtuna care înconjura casa se mai potolise; multe 
dintre bucăţile mai mari de zidărie păreau să se fi 
reataşat de acoperiş. 

În timp ce explora etajul, Elisabeth a dat de o 
serie de camere mici, abandonate, în care se aflau 
paturi cu ramele goale, ale căror saltele uzate erau 
rezemate de pereţi. Într-una dintre odăi a descoperit 
un cuib de comori furate, toate strânse într-un colţ 
ascuns: bijuterii obişnuite, prăfuite, o furculiță de 
argint, o şosetă veche, pe care a recunoscut-o ca 
fiind cea pe care Nathaniel o pierduse în noiembrie 

anul trecut. Cel mai probabil, fuseseră colecţionate 
de Volumul XI, în perioada în care trăise acolo, 
sălbăticit. 

Elisabeth era gata să coboare când a surprins cu 
coada ochiului o cameră care părea încă folosită. A 
întrezărit prin uşa întredeschisă un şifonier şi un pat 
îngust, ordonat. Curioasă, a păşit înăuntru, 
împingând uşa cu vârfurile degetelor. 

Inima i-a tresărit în chip straniu. Se întrebase şi 
mai demult dacă Silas avea camera lui în conac — un 
loc în care să-şi ţină hainele, dacă nu să doarmă. 
Acum avea răspunsul. Privirea i-a fugit spre vasul 
din porțelan de pe noptieră şi spre obiectele întinse 
pe armoar, aranjate cu mare atenţie: o pereche de 
mănuşi, o batistă împăturită, una dintre fundele pe 
care le folosea ca să-şi lege părul. I se părea aproape 
greşit că vede aceste obiecte mundane despărțite de 
Silas, dovada că, în ciuda nemuririi lui, şi el se 
trezea în fiecare dimineaţă, se spăla şi se îmbrăca, 
precum toţi ceilalți. Chiar dacă îl văzuse aproape 
gol în cercul de invocare, încă era cumva ireal să-şi 
închipuie că-şi scotea vreodată uniforma. 

Apoi Elisabeth a văzut desenele. Lângă fereastră 
se afla un şevalet, încărcat cu plange de hârtie, sub 
care se găseau aliniate bucăţi de cărbune. Alte 
planşe fuseseră rezemate de perete sau stivuite pe 
podea. Scena avea un aer inefabil de modă-veche, 
de parcă ar fi fost împrumutată din atelierul unui 
artist din secolul al şaptesprezecelea. 

Elisabeth a rămas fermecată, admirând schiţele 
alb-negru care înfățișau catedralele şi parcurile din 
Brassbridge, oameni care stăteau singuri, se ţineau 
de mână, beau ceai, cu toții compuşi din ceva mai 
mult decât lumini şi umbre — Silas reuşise cumva să 
le capteze sufletele. Erau frumoşi şi profund singuri, 
deşi nu putea spune exact de ce. Poate pentru că 
mulți dintre cei reprezentaţi dispăruseră de mult, aşa 
cum se întâmplase şi cu anumite fragmente din 
oraşul însuşi: Elisabeth recunoştea străzi familiare, 
schimbate de timp; clădiri pe care le cunoştea se 
înălțau lângă altele, care fuseseră de mult demolate. 

Și chipurile, era convinsă, aparținuseră unor oameni 
adevărați — oameni pe care poate că Silas îi 
cunoscuse... 

Privirea i-a fost atrasă de un portret în cărbune al 
lui Nathaniel. Silas îl surprinsese zâmbind larg, cu 
privirea într-o parte şi o buclă de păr pe frunte. O 
fărâmă dintr-o emoție mai întunecată, mai tristă, îi 
asprea ochii surâzători, oferindu-i alura cuiva care 
se luptă să zâmbească, în ciuda durerii provocate de 
o rană. Se întrezăreau şi alte portrete din spatele 
nenumăratelor peisaje citadine, înfăţişându-l pe 
Nathaniel la diferite vârste şi având diferite 
atitudini: probând o haină, adâncit în gânduri la 
birou, surprins într-un moment rar de somn liniştit. 

Dar portretul pe jumătate terminat de pe şevalet 
nu era al lui Nathaniel. Era al ei. Înainte să se 
răzgândească, Elisabeth s-a apropiat. 

Nu era ca şi cum s-ar fi privit într-o oglindă — era 
ceva mai mult de atât. Silas o desenase cu o pată de 
cerneală, care ieşea în relief în mijlocul trăsăturilor 
ei sobre, cu părul încurcat încadrându-i faţa. Ochii îi 
luceau năprasnic, plini de speranţă, curaj şi hotărâre 
— era privirea unui sfânt răzbunător, radiind datorită 
menirii pe care o avea. Pentru privitori, expresia ei 
părea să promită fie salvare, fie judecată. Poate că, 
pentru unii, pe ambele odată. 

Elisabeth a rămas împietrită, fascinată de 
imagine. 

Aşa arăt? Aşa mă vede el? 

Aproape că se aştepta ca vocea şoptită a lui Silas 
să-i răspundă, dar, când a privit peste umăr, a văzut 
că holul era pustiu. 

A trecut-o un fior. Dorinţa de a se aventura mai în 
adâncul încăperii, de a vedea desenele lui şi 
secretele pe care le-ar fi putut ascunde, o ardea ca o 
sete cumplită. În cele din urmă s-a îndepărtat cu 
greu din odaie, trăgând uşa după ea cu băgare de 
seamă, înapoi în poziţia de la început. Dacă Silas ar 
fi vrut ca ea să vadă tablourile, i le-ar fi arătat. Poate 
că, într-o zi, avea să o facă. 

În mod straniu, se simţea distrasă în timp ce 
cobora înapoi scara, dar portretul îi dăduse o idee. A 
făcut o nouă vizită în pod. Apoi a mers în depozit şi 
a cotrobăit prin sertare, citind o mulţime de liste 
care înşirau achiziţii de covoare, vânzări de 
antichităţi şi comisionări de portrete, înconjurată de 
foşnetul blând al grimoarelor mulţumite. Într-un 
final a găsit ceea ce căuta. 

Depozitată, blestemul catalogat drept imposibil 
de spulberat... 

La prânz, Elisabeth a anunţat a doua încercare. 
Apoi comportamentul lui Nathaniel a devenit 
extrem de enigmatic. După ce a dispărut dulceaţa de 
mure (Mercy i-a mărturisit lui Elisabeth că Silas îşi 
petrecuse întreaga dimineaţă în formă de pisică, 
refuzând să părăsească poliţa de deasupra dulapului 
din bucătărie), Nathaniel i-a cerut lui Elisabeth să 
rămână în biroul lui, câtă vreme el se pregătea. Ca 
să treacă timpul mai repede, a pus mâna pe un 
grimoar din bibliotecă. Când îl văzuse ultima oară, 
în toamna trecută, tomul arăta teribil de trist şi de 
neglijat, iar poleiala de pe copertă 1 se desprindea 
aproape cu melancolie. Acum îşi recăpătase 
culoarea albastră ca a oului de măcăleandru, iar 
desenele aurii care înfățişau trandafiri, privighetori 
şi iepuri săltăreţi îi înconjurau titlul: Basmele 
complete din Austermeer. În tot timpul care se 
scursese, nu avusese ocazia să le citească. 

Când a deschis cartea, Elisabeth a descoperit o 
dedicație scrisă de mână pe foile imprimate de la 
sfârşit: Iubitei mele — fie ca întotdeauna să crezi în 
poveşti cu zâne. Zâmbind, şi-a trecut degetele pe 
deasupra literelor, simțind indentaţiile pe care le 
lăsaseră pe hârtie. Acesta era unul dintre lucrurile pe 
care le iubea cel mai mult la cărți. Poate că nu avea 
să afle niciodată cine scrisese dedicaţia sau cu cât 
timp în urmă ori cui, dar putea să dea mâna pentru o 
clipă cu persoana respectivă, peste eternitate: o 
şansă ca două suflete să se întâlnească, care era 
posibilă datorită dragostei lor comune pentru cărți. 

O a doua surpriză i s-a dezvăluit un moment mai 
târziu: funda albastră a grimoarului marca deja un 
capitol cu un titlu familiar: Trei încercări 
imposibile. 

— Ai făcut asta cu bună-ştiință? l-a întrebat 
Elisabeth. 

Poate că ascultase conversaţia pe care o avusese 
cu Nathaniel, cu o zi în urmă. Dar grimoarul i-a 
răspuns fâlfâindu-şi funda la ea cu emfază, în semn 
că nu. Apoi şi-a foşnit paginile, trecând la un alt 
capitol, intitulat Prinţul orfan, după care s-a reîntors 
la Trei încercări imposibile. Încerca să-i spună ceva, 
dar Elisabeth nu era sigură ce anume. Nedumerită, 
s-a aşezat şi a început să citească. 

Și ilustrațiile din acest grimoar se mişcau, dar 
erau mai detaliate, înfățișând luxuriant turnul 
luminat de lună în care dormea prințesa, cu 
lespezile lui de piatră acoperite de trandafiri 
căţărători. După ce a terminat de citit povestea, 
zăbovind la pagina despre băiatul de ţăran care 
adusese un borcan în care se reflecta lumina stelară, 
Elisabeth s-a întors la Prinţul orfan. Însă nu s-a 
luminat deloc citind-o. Era o poveste simplă, despre 
un prinţ care se pierduse în sălbăticie pe când era 
copil şi care fusese crescut de un iepure, apoi de o 
bufniță, de o vulpe şi de un lup, de la fiecare în 
parte învățând lecţii importante. În timp ce 
Elisabeth studia ilustraţia care prezenta încoronarea 
prințului ca rege, a auzit o bufnitură deasupra 
capului. 

Nu şi-a mai putut înfrâna curiozitatea. A păşit 
tiptil până la uşa de la birou şi, ciulindu-şi urechile, 
a identificat mai multe sunete — bocănituri şi 
zăngăneli îndepărtate, scârțâitul scărilor — care au 
fost urmate apoi de un miros puternic de combustie. 
Ce indicau toate acestea Elisabeth nu putea ghici. 

Mai târziu în acea seară, Nathaniel li s-a alăturat 
la cină, cu părul mai răvăşit decât i-l văzuse ea 
vreodată, cu mânecile pârjolite şi o dungă, de arsură 
pe unul dintre obraji. Şi-a înghițit mâncarea de 
parcă ar fi fost gata să moară de foame, apoi s-a 

făcut din nou nevăzut în inima conacului, fără să fi 
rostit mai mult de câteva cuvinte. 

— Nu vă temeţi, domniţă! i-a spus Silas în acea 
noapte, în timp ce trăgea draperiile de la dormitor 
peste întunericul de afară. Stăpânul Thorn poate 
face faţă provocării. Dacă nu ar fi putut, aş fi fost cu 
el acum, dându-mi cu părerea în privinţa situaţiei. 

Asta era ceva ce Elisabeth putea să creadă. 

— Deci nu este în niciun fel de pericol? 

Silas a zâmbit doar. 

— Noapte bună, domniţă! a spus el încet, 
strecurându-se afară pe uşă. 


Elisabeth a fost trezită în dimineaţa următoare de 
o serie de zgomote stranii. Un zăngănit. Un hârşâit. 
Un  scârțâit metalic. Zgomotele acestea erau 
acompaniate de o conversaţie şoptită, din care a 
prins fragmente prin uşă: „Linişte!” şi „O vei trezi!” 
Până la urmă, Elisabeth nu a mai rezistat. A sărit din 
pat şi a deschis larg uşa. 

A surprins-o cu coada ochiului pe Mercy, care se 
ascunsese după un colţ, lăsându-l pe Nathaniel în 
hol, singur. Dar atenţia ei era acaparată de ce avea 
în faţă. 

Nathaniel îi adusese armura din pod, strălucitoare 
pe suportul ei, de parcă ar fi fost atunci făurită. 

— A fost des-blestemată! a anunţat Nathaniel, cu 
respiraţia uşor tăiată. Silas mi-a oferit câteva sfaturi 
pentru nişte mici retuşuri, dar era deja aproape de 
mărimea potrivită. 

— Pot să o ating? 

— Desigur. E ata! 

Elisabeth a făcut un pas în față. Plină de uimire, 
şi-a trecut degetele peste metalul rece, poleit, 
pipăind gravurile cu spini şi încheieturile. I se tăiase 
respirația. Se mai simţise astfel doar de două ori în 
viaţă: prima oară când primise cheia de la 
Collegium, la treisprezece ani, şi a doua oară, când 
Directoarea Irena o lăsase pe Ucide-demoni în grija 
ei. 

L-a surprins pe Nathaniel privind-o, fără să 
zâmbească, şi studiindu-i expresia de parcă ar fi 
încercat să o memoreze ca să poată fi arhivată cu 
grijă undeva unde o putea cerceta pe viitor, ca pe o 
scrisoare îndrăgită, care ajunge să se uzeze şi să se 
boţească. 

— Nu-i ca şi cum ai avea nevoie de ea! a zis el, 
cu vocea jucat glumeaţă. Tu eşti oricum terifiant de 
indestructibilă. Dar mă bucur că îți place. 

— Îmi place, a răspuns Elisabeth, cu vocea 
sugrumată. Nathaniel, o ador! Mulţumesc! 

— Uşa de la intrare se deschide din nou! a strigat 
Mercy, de la parter. 

Elisabeth s-a forţat să-şi dezlipească ochii de la 
armură. 

— Cum ai făcut-o? Se presupune că blestemul ar 
fi trebuit să fie imposibil de spulberat. 

Nathaniel s-a rezemat de perete, zâmbind larg. 

— Să zicem doar că vrăjitoria a avansat 
considerabil din anii 1600 până acum. 

— Cred că... mi-ar plăcea să o încerc. 

Planul lor a fost puţin dat înapoi când s-a dovedit 
că Nathaniel nu se gândise şi la acest aspect — drept 
răspuns, ferestrele s-au întunecat şi jaluzelele au 
început să țăcănească în semn de avertisment —, dar 
Silas le-a venit rapid în ajutor cu un teanc de haine 
d-ale lui Nathaniel, care erau mai practic de purtat 
pe sub o armură decât o cămaşă de noapte. Apoi 
Elisabeth a stat nemişcată, cu stoicism, în timp ce 
Silas îl instruia pe Nathaniel cum să pună fiecare 
bucată de armură („Este vorba de foarte mult fier, 
domniţă, aşa că aş prefera să nu-l ating, nici măcar 
cu mănuşi”), chinuită de senzaţia pe care i-o trezeau 
degetele lui lungi, care încheiau cu dibăcie pulpare 
şi platoşe, cu căldura trupului său aproape şi 
respiraţia delicată ca un fulg pe piele. 

Când, în cele din urmă, a terminat, pupilele lui 
Nathaniel erau întunecate. A părut că depune un 
mare efort ca să ridice vizorul coifului. 

— Arbuştii încă se plimbă pe afară, a spus el, 
vocea răsunând uşor în urechile ei. Crezi că ai fi 

dispusă să încerci să-ţi iei revanşa? 


După câteva ore şi câteva duzini de arbuşti 
decapitaţi, Elisabeth se simţea de neoprit. La un 
moment dat trebuia să facă o pauză, dar astfel, cu 
armura pe ea, aproape că reușea să facă faţă vrăjilor 
de protecție ale conacului. La final, cele mai multe 
dintre plantele decorative nu îşi mai puteau regenera 
capetele şi s-au retras pe după colţuri, ruşinate. 

Elisabeth a purtat armura tot restul zilei. A 
zăngănit bucuroasă pe holuri. A zăngănit veselă pe 
scări, în sus şi-n jos. Mai greu s-a dovedit a fi să se 
uşureze, dar până şi acest lucru i-a reuşit, după 
câteva descătărămări strategice în camera de baie. 
La lăsarea nopţii s-a simţit tentată să vadă cum ar fi 
să doarmă în armură, dar Silas i-a aruncat o privire 
dezaprobatoare şi Elisabeth a fost imediat de acord 
să şi-o scoată. 

Nathaniel părea straniu de uşurat. Îşi petrecuse 
după-amiaza prefăcându-se că are diferite treburi 
extrem de importante de făcut, ceea ce însemna că 
se plimbase pe holuri cu o mină hăituită, oprindu-se 
să se uite lung la ea când îşi închipuia că nu îl vede. 
Era evident că se prefăcea, pentru că nu făcea 
niciodată treburi prin casă şi, oricum, Elisabeth nu 
se putea gândi la nimic care să-l oblige să se plimbe 
dintr-o parte într-alta, între sufragerie şi foaier, 
desfăcându-şi cu vigoare gulerul. 

În acea noapte, Elisabeth a avut un vis 
neliniştitor. Se făcea că era un cavaler care stătea 
lângă un tron, într-o sală impunătoare, cu lumini 
pâlpâitoare, şi nu putea să se mişte. Ar fi vrut să-i 
spună lui Nathaniel că până la urmă armura nu 
fusese des-blestemată şi că o prinsese captivă 
înăuntru, dar, când a încercat să-şi deschidă gura, nu 
a reuşit să scoată niciun sunet. În visul ei, Nathaniel 
era regele, dar tronul lui era gol; în schimb, stătea 
îngenuncheat la piciorul piedestalului, în mijlocul 
unui cerc de invocare săpat în piatră. În timp ce 
Elisabeth privea, el şi-a vărsat sângele deasupra 

acestuia, şoptind un nume pe care ea nu putea să-l 
audă. Elisabeth a fost cuprinsă de teroare. Ce nume 
folosise? Silas sau Silariathas? 

Când demonul şi-a făcut apariţia deasupra lui, nu 
şi-a putut da seama — arăta la fel cum arătase 
întotdeauna în cercul de invocare: sfrijit şi cu ochii 
negri de foame. Numai că, de această dată, ţinea o 
coroană deasupra capului plecat al lui Nathaniel. 
Elisabeth a încercat în zadar să strige, ca să-l 
avertizeze. Ştia că ceva teribil urma să se întâmple 
odată ce coroana avea să coboare. 

Un țipăt a străpuns scena îngrozitoare. Elisabeth a 
sărit din somn, cu mușchii zbătându-i-se de groază. 
Pentru o clipă nu a putut să se mişte, la fel ca în vis, 
şi a ascultat paralizată cum strigătul se îneacă într- 
un hohot tremurat de plâns. Apoi mintea i s-a 
limpezit şi s-a pus imediat în mişcare. A aruncat 
cuverturile de pe ea, a pus mâna pe Ucide-demoni şi 
şi-a vârât în buzunar câteva ghiulele de sare din 
sertarul noptierei. 

În hol a remarcat că lucrurile arătau puţin diferit: 
o măsuţă decorativă dispăruse, iar pe un perete în 
mod normal gol atârna acum un tablou. Aşa arătase 
conacul în copilăria lui Nathaniel, îi explicase Silas. 
Nu era realitate, ci mai degrabă o iluzie precum 
aceea pe care o crease pentru Balul Regal, făurită de 
mintea vrăjitorului în vis. Dacă Elisabeth ar fi păşit 
acolo unde ştia că se află masa, s-ar fi lovit de ca, 
chiar dacă nu putea să o vadă. 

Era tentată să încerce, doar ca să se asigure că 
avea dreptate. Țipătul nepământesc amuţise, iar 
aerul se umpluse de un miros vag de pământ şi 
putreziciune. Acesta nu era coşmarul în care sângele 
se scurgea pe pereţi, nici acela în care spectrul lui 
Alistair Thorn se legăna pe holuri, strângându-şi 
gâtul spintecat; nu era nici măcar visul nou, în care 
vocea răguşită şi chinuită a lui Silas le şoptea din 
dulapuri şi ţevi, implorându-le ajutorul. 

Elisabeth aproape că şi-ar fi dorit să fi fost cel din 
urmă. 

Când a cotit la colţ, a fost cât pe ce să se izbească 
de spatele încordat al lui Mercy. Fata rămăsese 
împietrită, cu privirea aţintită la întunericul care se 
întindea dincolo de lămpile cu lumină slabă. 
Elisabeth a întrezărit silueta unei femei, care era 
ciudat aplecată într-o parte şi purta un giulgiu lung, 
acoperit de pământ închegat. I s-a făcut stomacul 
ghem. Ştia din experienţă că nu trebuie să privească 
prea îndeaproape chipul femeii. Înainte ca 
trăsăturile să i se accentueze, Elisabeth a aruncat cu 
o ghiulea de sare şi iluzia s-a disipat într-un nor alb- 
strălucitor. 

Mercy a tresărit când Elisabeth i-a atins umărul. 

— E doar un alt coşmar, i-a spus ea. 

— E unul rău! a observat Mercy, palidă la faţă. 

— Dacă vrei să... 

Elisabeth s-a oprit, aducându-și aminte cât de 
curajoasă fusese Mercy cu mopul şi cu mătura. 
Dacă i-ar fi spus că se poate ascunde în bucătărie, 
nu s-ar fi dus; ar fi simţit că fuge ca o laşă. 

— Ai putea să ne pregăteşti un ibric cu ceai? i-a 
sugerat ca în schimb, lovită de inspiraţie. Nathaniel 
s-ar putea să-şi dorească să bea o ceaşcă după ce se 
va trezi. 

Mercy şi-a scuturat capul aprobator şi a luat-o 
recunoscătoare spre scări, aruncându-şi tot timpul 
privirea peste umăr. 

De obicei, coşmarurile nu afectau bucătăria — 
Elisabeth bănuia că asta se datora faptului că 
Nathaniel nu avea amintiri urâte legate de acel loc. 
Gândul i-a săgetat dureros inima, care îi bătea în 
continuare cu putere în piept. A pornit din nou pe 
hol, în fugă. Când s-a apropiat de dormitorul lui 
Nathaniel, femeia şi-a făcut iar apariția, stând chiar 
în pragul luminii. De această dată, Elisabeth a 
alergat pe lângă ea fără să interacționeze, rezistând 
pornirii teribile de a se întoarce şi a o privi. Chipul 
acela nu semăna deloc cu portretul atârnat în foaier, 
care o înfăţişa pe Charlotte cu zâmbetul ei blând şi 
ochii strălucitori. 

Uşa de la camera lui Nathaniel era deschisă. 
Elisabeth l-a găsit încă în pat, lipit de tăblie, cu 
chipul palid şi cămaşa de noapte desfăcută, cu 
cicatricile rămase în urma duelului cu Ashcroft 
ieşind pregnant în evidenţă. Tremura atât de tare, 
încât Elisabeth putea să-i vadă şuviţele de păr 
scuturându-se. Pe podea, lângă pat, a zărit un pahar 
răsturnat, iar o pată îmbiba covorul de dedesubt — 
medicamentul lui. 

Probabil îl dărâmase din mâna lui Silas. Demonul 
stătea la dreapta lui, dar Nathaniel nu părea să fie 
conştient de prezenţa sa, nici măcar când Silas l-a 
prins de cap şi i-a întors faţa cu forța. Ochii îi 
rămăseseră fixaţi în colţul camerei. 

— Stăpâne, nu-i nimic acolo! 

— Greşeşti! i-a răspuns Nathaniel aspru. Eu îl 
văd. 

— Nu aş permite ca aşa ceva să intre în casă. 

— Cum poţi spune asta? Tu l-ai ajutat... tu ai 
cărat... 

Vocea 1 s-a stins. 

— Tu ai cărat cadavrele pentru el. Te-am văzut! 

Silas şi-a închis ochii pentru o clipă. Apoi şi i-a 
îndreptat spre Elisabeth, luminaţi de o rugăminte 
mută. 

Ea a intrat imediat în cameră şi a văzut în sfârşit 
asupra a ce îşi fixase Nathaniel privirea: ceva ce 
fusese cândva un copil se afla în colţul încăperii, 
acoperit în ţărâna de pe mormânt. S-a îngrozit. 
Fusese martora multor lucruri înfiorătoare pe durata 
coşmarurilor lui Nathaniel, dar până acum nu-l 
văzuse niciodată pe Maximilian, pe fratele lui mai 
mic. 

E doar o iluzie, şi-a reamintit Elisabeth, 
întinzându-se după ghiulelele ei cu sare. Într-o clipă, 
din spectrul înfiorător nu a mai rămas decât un nor 
alb, sclipitor. 

Nathaniel a privit-o uluit, de parcă ea ar fi fost 
aceea care folosise magie, nu el. Elisabeth a lăsat-o 
jos pe Ucide-demoni şi s-a cățărat imediat în pat. O 

secundă mai târziu, îl lua pe Nathaniel în brațe, 
ținându-l strâns la piept. 

Silas s-a ridicat, s-a îndreptat spre fereastră şi a 
privit afară. 

— Visam, a murmurat Nathaniel răguşit, abia 
acum venindu-şi în fire. 

Elisabeth nu a zis nimic, ci i-a mângâiat doar 
pletele asudate. 

— Dă-mi cea de-a treia încercare! a îngânat el, cu 
vocea înăbuşită la pieptul ei. 

— Chiar acum? 

— Da. 

Voia să se gândească la altceva, şi-a dat Elisabeth 
seama. A trebuit să înghită un nod înainte să poată 
vorbi. 

— Du-mă la patinaj. Mi-ai promis! 

Nathaniel a râs, dureros. Inima i s-a strâns în 
piept — de ce? Cu siguranță nu se cădea să-şi 
dorească să-l sărute într-un astfel de moment. Şi, cu 
toate acestea, dorinţa era mai puternică decât ea. 
Voia să-i sărute umărul dezvelit, clavicula acoperită 
de cicatrici, adâncitura gâtului, de parcă astfel ar fi 
putut să-i alunge demonii. 

Pe toţi, în afara unuia singur, care încă privea 
afară, pe fereastră. 

— Stăpâne, a grăit Silas cu blândeţe. Domniţă. 

A tras draperia, lăsând să pătrundă înăuntru o 
adiere rece. 

Elisabeth s-a ridicat şi a privit. Ochii i s-au mărit 
de uimire. În mod obişnuit, fereastra oferea 
priveliştea fermecătoare a acoperişurilor piezişe, 
învălmăşite, cu turnurile de la Marea Bibliotecă şi 
Magisterium ridicându-se în depărtare. Mai jos se 
vedea o frântură din mica grădină a conacului, cu 
plantele ei cățărătoare şi tufişurile cu spini 
împrejmuite de un gard din fier forjat. 

Sau, mai bine spus, aceasta era priveliștea 
obişnuită. 

Acum, una mai potrivită pentru o astfel de 
proprietate se întindea dincolo de geamuri. Din 
spatele draperiilor se întrezărea doar o frântură 

ispititoare: modelele geometrice ale unui labirint din 
gard viu, cu umbrele făurite de lună conturate pe 
zăpadă. Iniţial, lui Elisabeth i-a trecut prin minte 
gândul trăsnit că poate conacul îşi schimbase locul, 
că poate se transportase afară din oraş. Apoi a văzut 
luminile îndepărtate din Brassbridge, sclipind 
dincolo de labirint — erau încă acolo, pâlpâiau ca un 
altar cu lumânări în bătaia vântului, în vreme ce 
molozul purtat de ciclon se învârtea mai departe. 

Elisabeth 1-a aruncat o privire gânditoare lui 
Nathaniel şi a văzut că avea o expresie încordată, 
care arăta că recunoaşte peisajul. 

— Nu am mai văzut grădinile formale de la 
moartea mamei, a spus el, cu glasul răguşit din 
cauza ţipetelor. S-au făcut nevăzute chiar în acea 
noapte şi nu s-au mai arătat de atunci. 

Silas şi-a înclinat capul. 

— A trecut mult timp de când nu am mai avut o 
doamnă a casei. 

Pe Elisabeth a trecut-o un fior. Din impuls, şi-a 
lipit mâna de peretele de deasupra patului lui 
Nathaniel. Era ceva acolo — nu întru totul diferit de 
senzaţia pe care o avea când atingea un grimoar şi îi 
simţea conştiinţa zbătându-se sub copertă, când 
simţea magia curgând prin tom ca pe zbaterea unui 
puls. 

— Cred că însuşi conacul vrea să mergem afară. 

Capitolul 8 


SILAS SCOSESE DEJA două halate din dulap. A 
ajutat-o pe Elisabeth să şi-l pună pe primul, apoi i-a 
înmânat lui Nathaniel bastonul, ajutându-l să-şi 
tragă pe el cel de-al doilea halat. Îşi legau şireturile 
de la cizme când Mercy şi-a făcut apariţia în uşă cu 
ceaiul. 

Lui Elisabeth i s-a strâns inima în piept. Nu 
puteau să o lase singură după ororile coşmarului lui 
Nathaniel. Şi-a deschis gura ca să-i propună să se 
întâlnească în parloar, amânându-şi astfel expediţia 
afară, dar Silas a intervenit cu delicateţe înaintea ei: 

— Îţi mulţumesc, Mercy! Stăpânul Thorn şi 
domniţa Scrivener ne părăsesc, dar eu mă văd 
nevoit să îți solicit compania. Dacă ai avea 
bunăvoința să aduci tava în camera de zi, mă voi 
alătura şi eu în câteva clipe. 

Știind că nici cele mai mari eforturi ale lui Mercy 
de a pregăti ceaiul nu s-ar fi putut ridica la 
standardele imposibil de atins ale lui Silas, chiar 
dacă demonul nu-l putea gusta, Elisabeth şi-a lăsat 
recunoscătoare mâna pe braţul lui. 

Silas nu i-a răspuns, păstrându-și ochii aţintiți pe 
holul acum pustiu. 

— Am încredere că voi îndura, a murmurat el, 
aproape imperceptibil, de parcă ar fi încercat să se 
convingă singur. 

Au coborât prin sala de bal, unde două uşi de 
sticlă — care cu o noapte în urmă fuseseră ferestre, 
Elisabeth era convinsă — dădeau spre o terasă 
fermecătoare din piatră. Acolo au aşteptat ca Silas 
să le aducă hainele. Odată învelită în mantaua ei 
garnisită cu blană, Elisabeth a mers să-şi lipească 
nasul de sticlă. A recunoscut fântâna, deşi acum era 
de trei ori mai mare decât înainte: sirenei 
singuratice din piatră 1 se alăturaseră sculpturi care 
înfățișau nimfe şi cai ridicaţi pe două picioare, 
prinşi în cascade învolburate de gheaţă. Elisabeth s- 
a întrebat cum arătau toate acestea din stradă — dacă 

trecătorilor curtea le apărea la fel cum fusese sau 
dacă crescuse în mărime, împingând casele alăturate 
la o parte. 

Meditând asupra acestui aspect, a surprins 
reflexia lui Nathaniel în fereastră, întorcându-se 
spre Silas cu o expresie gravă. Arăta remarcabil de 
calm acum, neafectat de coşmar, cu excepţia palorii, 
înalt şi impozant în haina din lână neagră. 

Simţind că este un moment intim, Elisabeth şi-a 
reîntors repede atenția spre grădină, cu toate că 
vorbele lui Nathaniel au răsunat în sala de bal. 

— Îmi pare rău pentru ce am spus mai devreme. 

— Ai spus doar adevărul, a zis Silas, cu vocea lui 
şoptită, abia perceptibilă. 

— Chiar şi aşa. Ai acţionat conform ordinelor 
tatălui meu. 

Silas i-a aruncat lui Nathaniel o privire 
indescifrabilă. Apoi 1-a ridicat gulerul de la haină, 
ca să se protejeze împotriva frigului. 

— Puţine sunt lucrurile pe care nu le-aş face 
pentru a servi Casa Thorn. Lumea aceasta are de 
câştigat pentru că tu eşti un om mai bun decât a fost 
tatăl tău. 

Pentru o clipă, răceala care radia din sticlă i-a 
tăiat respirația lui Elisabeth. Dinaintea ochilor i s-au 
suprapus două imagini: în loc să-i aranjeze lui 
Nathaniel haina, Silas se ridicase deasupra lui, 
ținând o coroană. Apoi a clipit şi imaginea a 
dispărut. Nathaniel era alături de ea, descuia uşa. 

Un vârtej de fulgi de nea s-a învârtit pe lângă ei, 
atras înăuntru de căldură. Aerul rece i-a muşcat 
obrajii şi nasul, iar respiraţia i-a devenit înţepătoare. 
Degetele înmănuşate ale lui Nathaniel i-au strâns 
mâna în mănușă de lână. 

O tăcere hibernală înghiţise sunetele nocturne 
obişnuite ale oraşului. După ce uruitul înăbuşit al 
unei trăsuri de noapte s-a pierdut în depărtare, 
nemişcarea a devenit profundă. S-au oprit o clipă în 
tăcere, admirând priveliştea de pe terasă. Elisabeth 
se simţea de parcă ar fi coborât într-unul dintre 
desenele în cărbune ale lui Silas, într-o lume secretă 

cu zăpadă albă şi crengi negre, care luceau în 
noapte. S-a întrebat ce vedea Nathaniel alături de ea 
— dacă îşi amintea cum arătau grădinile în floare, 
vibrând de viaţă şi culoare. Apoi au pornit împreună 
spre scările care coborau în labirint, călcând apăsat 
zăpada cu  ghetele. Tufişurile întunecate îi 
ademeneau, despărțite din loc în loc de statui din 
marmură acoperite de plante cățărătoare. 

— Cum de încap toate acestea? a întrebat 
Elisabeth, cu răsuflarea sub forma unor rotocoale 
albe în noapte. E vorba despre o dimensiune aparte, 
la fel ca atelierul lui Prendergast? 

— Nu, şi tocmai din acest motiv este ilegal! a 
zâmbit larg la ea Nathaniel, dindărătul gulerului 
ridicat. Să ascunzi câteva dormitoare prin magie e 
una, dar mi s-a spus că vrăjile care au fost folosite 
pentru a păstra grădinile afectează realitatea din 
zonele învecinate ale oraşului. 

— ŞI te-au lăsat să le păstrezi? 

— E la fel ca în cazul vrăjilor de protecţie. Cele 
de dinaintea Reformelor din casele vechi nu sunt 
acoperite de lege. 

— Sună puţin corupt, a observat Elisabeth. 

În privirea lui Nathaniel a licărit amuzamentul. 

— Putem să ne întoarcem înăuntru dacă preferi. 

— Nu! a sărit ea repede, strângându-i mâna puţin 
mai tare. 

Ruşinată, a încercat să-şi ia o expresie serioasă. 

— Răul a fost deja făcut. Bănuiesc că se ştie la 
Collegium despre asta? 

— Desigur. Directorul Marius arăta de parcă ar fi 
supt o lămâie ori de câte ori menţiona cineva 
ceasurile de pe Bulevardul Staircross, care mergeau 
în sens invers. 

— Atunci ar fi păcat să nu ne bucurăm de grădini, 
de vreme ce sunt deja aici. 

— Trebuie să recunosc, sunt şocat! a zis 
Nathaniel, ridicând din sprâncene. Te corup cumva, 
Elisabeth Scrivener? 

Tânăra se pregătea să îi dea un ghiont în coaste, 
când Nathaniel i-a făcut semn să păstreze tăcerea. A 

privit-o în ochi şi i-a dat drumul la mână ca să-i 
arate ceva. Un arbust în formă de girafă îi urmărea 
de după colț. Când i-a văzut că o privesc, girafa a 
prins viaţă şi s-a ascuns, dispărând în adâncul 
labirintului. O clipă mai târziu, mai multe capete 
înfrunzite şi-au făcut apariția în depărtare; apoi şi 
acestea, confirmând vestea sosirii lui Elisabeth, s-au 
ascuns la rândul lor. 

— Aşadar aici locuiesc! a spus Elisabeth, 
încercând să-şi înăbuşe o urmă de vină. 

Şi-a reamintit că străjerii conacului atacaseră 
primii. 

Nathaniel a privit-o fascinat. 

— De unde crezi că au venit? 

— Când ai crescut într-o bibliotecă în care 
prietenii ţi-au fost cărți vorbitoare, sunt unele 
lucruri pe care nici nu te gândeşti să le pui sub 
semnul întrebării. 

Râsul lui Nathaniel a spintecat aerul, apoi s-a 
stins. Au cotit la colţ şi au dat de o bancă acoperită 
de zăpadă, aflată sub un copac desfrunzit. Pe ea se 
afla un singur trandafir alb, cu petalele strălucind de 
gheaţă. Nathaniel şi-a încetinit paşii şi s-a oprit. 

— Acesta a fost locul preferat din grădină al 
mamei. Aproape că uitasem de el. 

A păşit mai aproape şi a ridicat trandafirul din 
zăpadă. 

Elisabeth şi-a zis că poate cineva îl lăsase acolo 
înainte ca grădina să se facă nevăzută şi că astfel 
trandafirul fusese conservat ani de-a rândul prin 
magie, deşi părea puţin probabil. Şi-a adus aminte 
de Silas, stând în foaier, înconjurat de aerul rece al 
iernii, şi s-a gândit că explicaţia ar fi putut să fie una 
mult mai simplă. 

— Mi-ar fi plăcut să o cunosc, a spus ea cu glas 
blând. 

— Voi două v-aţi fi înţeles bine. Mama obişnuia 
să ne citească, mie şi lui Max, dintr-o carte cu 
basme. Un grimoar... pe care tata i l-a dat în ajunul 
nunţii lor, a adăugat Nathaniel, însă un zâmbet trist 

i-a crispat buzele. Pentru că iubirea lor era ca un 
basm, zicea el. 

Basmele complete din  Austermeer, şi-a zis 
Elisabeth, scuturată de un fior. Dedicaţia fusese 
scrisă de Alistair pentru Charlotte. Nu era de mirare 
că grimoarul fusese consumat de melancolie. 

— Ce s-a întâmplat? a întrebat Elisabeth. Silas 
mi-a spus doar că au murit într-un accident. 

Nathaniel a clătinat din cap, dar nu a negare. 

— Au mers să vadă o cursă de bărci pe râu. 
Docul era vechi şi erau prea mulţi spectatori. S-a 
prăbuşit sub greutatea lor. Mai mulți oameni s-au 
înecat. 

Nathaniel a răsucit trandafirul între degetele lui 
înmănuşate, cu o expresie rece pe chip. 

— Povestea a ocupat prima pagină a ziarelor 
săptămâni întregi. Au apărut zeci de teorii — că a 
fost un sabotaj, un asasinat. Nimeni nu putea să 
creadă că soția şi fiul unui magistru ar fi putut să 
moară într-un simplu accident. 

— Reporterii! a exclamat Elisabeth, cu respirația 
tăiată. Nu mi-am dat seama. 

Nathaniel făcuse mereu ca aversiunea lui faţă de 
presă să pară o glumă. 

— Au încercat să mă  încolțească la 
înmormântare. Ar fi trebuit să fiu cu mama şi cu 
Max pe doc în acea zi, dar nu m-am simţit bine, aşa 
că s-a hotărât să rămân acasă, în pat, în ultima clipă. 
Îmi amintesc unul dintre titluri: Descendenţa Thorn 
salvată de un nas mucos! 

Elisabeth şi-a încleştat mâna în pumn. 

— E îngrozitor! Unde era... a început ea, apoi s-a 
corectat. Unde era tatăl tău? 

Fusese cât pe ce să spună „Silas”. 

— Plecat să rezolve treburi de magistru, ceea ce a 
făcut ca totul să fie şi mai rău. Am coborât când am 
auzit țipete, dar menajera nu a vrut să-mi spună ce 
se întâmplase până când nu s-a întors tatăl meu. 
Apoi el a fost atât de lovit de durere, încât nu a 
putut să-mi vorbească. Până la urmă, Silas a fost 
acela care m-a luat deoparte şi mi-a explicat totul. 

Elisabeth putea să-şi închipuie cu uşurinţă scena: 
un Nathaniel tânăr, zguduit şi palid, stând în camera 
de zi în faţa lui Silas, un epicentru, de calm 
nepământesc într-o casă răscolită de haos... 

S-a tras mai aproape de Nathaniel şi l-a 
îmbrățișat, stângace în haina groasă şi cu mănuşile 
fără despărțitoare pentru degete. Vrăjitorul şi-a 
trecut braţul în jurul ei şi a strâns-o mai aproape. Au 
rămas îmbrăţişaţi o vreme, apoi Nathaniel a aşezat 
cu grijă trandafirul la loc, la fel cum îl găsise. Ochii 
lui i-au întâlnit pe ai ei pe deasupra gulerului, cu 
durere în străfundul cenușiului lor adânc. 

— Aceea a fost ziua în care am aflat că basmele 
sunt minciuni. 

Lui Elisabeth i s-a strâns inima în piept. În aerul 
dintre ei plutea un norişor din respiraţiile lor 
contopite, cald şi uşor umed pe buzele ei. 

— Nu toate poveştile au un final fericit, a spus 
ea. Dar cele mai multe da, dacă eşti destul de 
curajos şi le citeşti până la capăt. 

— Cum poţi fi atât de sigură? 

Nathaniel şi-a întins mâna spre chipul ei de parcă 
ar fi fost o minune rară şi stranie — o floare care 
înflorea în mijlocul pietrelor sau o lumină 
neaşteptată în depărtările întunecate. 

— Le-am citit pe multe dintre ele, a răspuns ea cu 
seriozitate. 

Nathaniel a râs trist. 

Elisabeth i-a strâns mâna. 

— Ai văzut vreodată ce se află în centrul 
labirintului? 

— De câteva ori. 

În mod clar, Nathaniel era bucuros să schimbe 
subiectul. 

— Nu-i ceva deosebit — un bazin ornamental, cu 
nişte peşti în el. Eu şi Max bănuiam că se mănâncă 
între ei ca să supravieţuiască. 

— Am putea merge să aruncăm o privire! a zis 
Elisabeth, trăgând de el. 

— Nu-i o idee rea! s-a înseninat Nathaniel. Ai 
adus-o pe Ucide-demoni cu tine? E posibil ca între 

timp canibalismul să fi escaladat. 

Elisabeth şi-a scuturat capul zâmbind, deşi pe 
dinăuntrul ei vibra un amestec de nesiguranţă şi 
nerăbdare. De când atinsese peretele de deasupra 
patului lui Nathaniel, avea senzaţia că sunt conduşi 
într-o anumită direcţie de conac — că acesta voia să 
le arate ceva. 

Au trecut de ultimul colţ al labirintului şi au ajuns 
la o arcadă sufocată de natură, păzită de două statui. 
Dincolo de ele se întindea un iaz îngheţat, cu 
malurile arcuite în jurul unei sălcii albe ca neaua şi 
a unei pergole din piatră, mai mare decât şi-l 
închipuise Elisabeth pornind de la descrierea lui 
Nathaniel. Acesta s-a oprit brusc. Putea să-şi dea 
seama după expresia lui că nici el nu se aşteptase la 
aşa ceva. 

— Cred că mi-ai spus că vrei să mergi la patinaj, 
a remarcat el. 

Elisabeth a făcut ochii mari. Cererea nu fusese 
făcută cu seriozitate, pentru că, în mare parte, chiar i 
se păruse imposibil de împlinit. 

— Chiar acum? 

— Da, chiar acum! 

Elisabeth l-a strâns mai tare. 

— Dar nu avem patine. 

— Asta, într-adevăr, ridică o problemă. 

Veselia din privirea lui îi spunea că o tachinează. 

— Aici! 

Nathaniel a condus-o spre o bancă, apoi i-a cerut 
să stea de-a curmezişul şi să-şi treacă picioarele în 
poala lui. S-a aplecat peste ele şi a murmurat o 
incantaţie. Spre uimirea şi încântarea lui Elisabeth, 
o pereche de patine argintii au început să i se 
materializeze deasupra încălțărilor, translucide şi 
strălucitoare, de parcă ar fi fost făurite din lumină 
stelară. 

A înţeles ceva. Nathaniel nu putea să facă, pur şi 
simplu, orice fel de magie îşi dorea, după bunul- 
plac. Dacă nu memorase deja vraja, trebuia să recite 
incantaţia dintr-un grimoar. După câte îi povestise, 
el nu mai fusese la patinaj de când era copil — ceea 

ce voia să însemne că învățase această vrajă pentru 
ea şi-n mod clar nu în ultima jumătate de oră. Era 
ceva ce plănuia de săptămâni bune. 

Ținându-şi respiraţia, Elisabeth şi-a ridicat 
privirea spre el. Din vârfurile degetelor i se 
răspândea lumină argintie, subliniindu-i expresia 
gravă şi concentrată, în vreme ce întreaga atenţie i 
se concentra asupra mâinii care îi plutea deasupra 
gleznei. Elisabeth n-ar fi putut să spună dacă 
furnicăturile calde pe care le simţea în dosul 
picioarelor rezemate de coapsele lui erau reale sau 
închipuite ori doar efectul vrăjii. 

A încercat să nu se arate dezamăgită când 
Nathaniel 1-a îndepărtat picioarele şi a început să 
lucreze la perechea lui de patine. 

— Încearcă să te ridici! i-a spus el, după ce a 
terminat. Cum te simţi? 

A prins-o de mâini şi a ajutat-o să se pună pe 
picioare. Lui Elisabeth îi tremurau gleznele. 

— Nu sunt sigură, a răspuns ea, alarmată. 

— O să te prinzi repede. Cel puţin aşa sper, 
pentru că, dacă vei cădea, mă vei lua cu tine! 

Nathaniel şi-a proptit bastonul pe bancă, 
rezemându-se de braţul lui Elisabeth. 

Fata şi-a adunat curajul. Balansându-se pe 
patinele de argint, s-a împleticit spre iaz, tresărind 
când au ajuns la suprafaţa îngheţată şi unul dintre 
picioare i-a alunecat de sub trup. După ce s-a 
învârtit frenetic câteva clipe, strânsoarea lui 
Nathaniel a echilibrat-o. El părea cu totul în largul 
lui pe patine, deşi Elisabeth ştia că este o iluzie; 
Nathaniel nu se putea sprijini pe genunchiul rupt şi 
nu putea merge fără baston decât foarte încet şi 
chinuit. 

Lent, şi-au luat avânt, cu brațele unite. 
Alunecarea lor lină pe gheaţă a umplut-o pe 
Elisabeth de euforie. I se părea că se mişcă foarte 
repede, deşi bănuia că nu e aşa. Boschetele, statuile 
şi foişorul acoperit de zăpadă treceau pe lângă ei, 
vântul geros îi bătea în urechi. Când s-au apropiat 
de marginea iazului, Elisabeth aproape că i-a 

aruncat pe mal, dar Nathaniel şi-a folosit greutatea 
ca să-i ghideze într-o curbă lină. 

Patinele lăsau poteci gemene de dâre argintii, 
care se topeau treptat în urma lor. După ce au dat 
roată iazului de trei ori, Elisabeth nu s-a mai simţit 
nesigură pe picioare. Începuse să se obişnuiască 
deja cu alunecarea pe gheaţă, pe care o percepea 
acum ca pe o glisare controlată, şi nu ca pe o 
deplasare nesăbuită, punctată de scârţâitul ritmic al 
lamelor. La fiecare pas simţea muşchii lui Nathaniel 
încordându-se şi lipindu-se de umărul ei, prin 
straturile suprapuse ale hainelor. Până la urmă, 
mişcările lor au devenit mai îndrăzneţe — au încercat 
să se rotească în cercuri mai Mici, chiar să patineze 
cu spatele, trasând arcuri argintii pe suprafaţa 
iazului. Râsetele lor răsunau prin grădină. 

Elisabeth nu era sigură cât timp patinaseră, dar 
ştia că nu ar fi vrut să se mai oprească niciodată. 
Efortul fizic o încălzise cu totul, făcând-o imună în 
fața frigului, cu excepţia urechilor şi a vârfului 
nasului. În cele din urmă s-au oprit, alunecând încet 
ca să se privească faţă în faţă, ținându-se de mână. 

Nathaniel rămăsese fără suflu, îmbujorat. 
Strălucirea pală a magiei îi contura în argint 
trăsăturile cizelate şi îi scălda ochii într-o nuanţă ca 
de cuarţ, sub genele lungi şi negre, umezite de fulgii 
topiţi. Elisabeth se uita lung la el, pierdută. Uneori 
era dureros să-l privească doar, deoarece frumuseţea 
lui îi aluneca precum un pumnal în coastă, împins 
de un dor iremediabil. Abia după ce mâna lui i-a 
cuprins chipul — cu pielea mănuşii rece pe obrazul 
ei aprins — i-a trecut prin minte că şi el ar fi putut să 
simtă acelaşi lucru. 

— Elisabeth, a început Nathaniel, mi-am dat 
seama de curând că s-ar putea să fi fost neglijent în 
a-mi exprima cu voce tare sentimentele faţă de tine. 

În ciuda uimirii pe jumătate plăcute, pe jumătate 
temătoare care i-a reverberat în tot trupul, Elisabeth 
a simţit o undă de suspiciune. 

— A discutat Silas cu tine noaptea trecută? 

— Asta nu are nimic de-a face cu subiectul. Tu 
ştii că eu... că eu te iubesc. Se pare că nu ţi-am spus 
asta până acum, în ceea ce s-ar putea numi manieră 
verbală tradițională. 

— Ai făcut gluma aceea îngrozitoare despre 
poezie după ce te-ai prăbuşit pe covorul doamnei 
Ingram! a punctat Elisabeth, neputând să se abţină. 

— N-aş zice că m-am prăbuşit. M-am întins eroic 
la podea. E o postură din care se fac declaraţii 
romantice în mod tradiţional. 

În pofida tonului său, Nathaniel părea uşor 
disperat. Elisabeth s-a simţit cuprinsă de timiditate. 

— Nathaniel... ştiu deja ce simţi. Tu chiar îmi 
spui că mă iubeşti! 

Nathaniel părea confuz. 

— O fac? 

— Nu prin cuvinte. Dar ai stat treaz toată noaptea 
doar ca să-mi pregăteşti micul-dejun. Aproape că ți- 
ai ars sprâncenele încercând să dezlegi blestemul 
armuri. 

— Asta doar din cauza vrăţilor de protecţie! a zis 
el. Bănuiesc că mătuşa Clothilde a avut dreptate 
într-o singură privinţă. Nu am fost peţitorul pe care- 
| meriti. 

— Nu vreau un peţitor! i-a replicat Elisabeth, 
năpădită de emoţii. Eu te vreau doar pe tine, 
Nathaniel! Nu acte de eroism care să-ţi pună viaţa 
în pericol sau... sau comori scumpe, nici măcar nu 
vreau lumină stelară într-un borcan. Nu m-am 
răzgândit. Încă te iubesc. Cred că s-ar putea să te 
iubesc chiar mai mult decât te iubeam cu trei luni în 
urmă. 

Nathaniel şi-a ferit privirea, clipind. 

— E de înţeles. Îmi amintesc că aveam un miros 
aparte pe atunci. 

— Nathaniel! 

El s-a întors din nou cu faţa la ea, cu o expresie 
disperată. 

— Să-l ia naiba de conac! a exclamat apoi 
vrăjitorul şi a sărutat-o. 

Gura lui era neaşteptat de fierbinte în aerul rece. 
Gândurile lui Elisabeth s-au împrăştiat la fel de 
repede precum cioburile unui pahar scăpat. Şi-a 
ridicat mâinile, dornică să şi le strecoare în părul 
lui, dar s-a trezit mângâindu-l zadarnic pe cap cu 
mănuşile ei groase. Nathaniel a râs, cu gura lipită de 
a ei, în timp ce Elisabeth îşi smulgea mănuşile şi le 
arunca, una după cealaltă, fără să-i pese unde aveau 
să aterizeze. În clipa în care şi-a încleştat 
răzbunătoare degetele în părul lui, el a sărutat-o şi 
mai pasional. Elisabeth a alunecat câțiva centimetri 
în spate cu patinele ei, împinsă de trupul lui înclinat. 

Chiar dacă ştia că este ridicol să gândească astfel, 
se simţea de parcă sărutul era descoperirea lor — un 
secret minunat, cunoscut doar de ei, pe care îl 
inventau din mers. Degetele înmănuşate ale lui 
Nathaniel au zăbovit asupra nasturilor (pentru că era 
prea copleşit, şi-a dat Elisabeth seama, ca să 
folosească magia), apoi i s-au strecurat în haină, i- 
au urcat pe talie. Senzaţia mâinilor lui înmănuşate 
alunecând pe cămaşa ei de noapte era neaşteptat de 
provocatoare, chiar dinainte ca gura lui Nathaniel să 
se lipească de gâtul ei dezvelit, căldura ei umedă 
amestecându-se uneori cu câte o muşcătură. 

— Am uitat să menţionez cât de devastator de 
atrăgătoare eşti, a spus el. Nu râde! E adevărat. Eşti 
curajoasă, puternică, o forță de neoprit în slujba 
binelui — lucru pe care îl admir, chiar dacă este o 
mare inconvenienţă pentru mine, personal — şi mă 
înnebunești de dorinţă, mai ales când calci apăsat în 
armura aceea uriaşă. 

Prin aburul senzaţiilor pe care le trăia, Elisabeth a 
înţeles. 

— Nu mi-am închipuit că găseşti astfel de lucruri 
atât de incitante. 

Nathaniel a oftat, cu faţa îngropată la gâtul ei. 

— Aş putea să o port data viitoare, a adăugat ea, 
cu o scânteie provocatoare. Ştii cum să mi-o pui. 

— Elisabeth! 

Respirația lui era fierbinte ca focul pe pielea ei. 

— Potoleşte-te! Mă omori. 


107 


— Păcat că nu am păstrat niciuna dintre rochiile 
mătuşii Clothilde pentru tine. 

Se agățau unul de altul, tremurând de râs, 
alunecând pe gheaţă şi încercând să-şi reia 
săruturile, când s-a petrecut — o senzaţie ca aceea 
lăsată de o pală puternică a măturat grădinile, doar 
că lui Elisabeth nu 1 s-a clintit părul şi nici tufişurile 
şi crengile copacilor nu s-au mişcat. 

I s-a tăiat respiraţia. 

— Ce-a fost asta? 

Nathaniel îşi recăpătase concentrarea. Şi-a lipit 
mâna de piept, de parcă ar fi vrut să se asigure că 
încă îi bătea inima. 

— Nu sunt sigur. Nu am mai simţit niciodată 
ceva asemănător. A părut magie, dar... stranie. 
Străveche. 

S-a uitat dincolo de ea, iar Elisabeth i-a urmat 
privirea. La început nu a văzut nimic, apoi şi-a dat 
seama că aceasta era diferenţa: nimicul. Luminile 
din Brassbridge străluceau constant în depărtare. 
Norul de tencuială care se învârtea în jurul 
conacului se făcuse nevăzut. 

— Pactul Îndrăgostiţilor, a şoptit Elisabeth. 
Nathaniel, a fost adevărat! 

El şi-a coborât privirea la patinele lor. 

— Am împlinit cea de-a treia încercare, a 
murmurat vrăjitorul, de parcă nu i-ar fi venit să 
creadă. 

Nathaniel şi-a atins faţa şi ochii lui şi-au găsit 
drumul spre chipul ei. Privirea 1 s-a oprit asupra 
buzelor lui Elisabeth, care s-a simțit cuprinsă de un 
val ameţitor de anticipare, de senzația că orice era 
cu putinţă, de parcă înăuntrul ei s-ar fi deschis larg 
o mulțime de uşi, descoperind încăperi noi şi 
coridoare pe care nici nu le bănuise, toate aşteptând 
să fie explorate. Apoi a clipit din ochi şi s-a 
încruntat. 

— Nathaniel! a spus Elisabeth, săgetată dintr- 
odată de grabă. Ce zi este azi? 

El şi-a deschis gura ca să-i răspundă, apoi a căzut 
pe gânduri. S-au privit îngroziţi. Se scurseseră zece 

zile... şi Balul de la Miezul Iernii era mâine. 

Capitolul 9 


PRIMUL PUNCT AL ordinii de zi pentru 
Nathaniel era să arunce în grabă o vrajă asupra 
gardului viu, astfel încât să crească de trei ori mai 
înalt decât de obicei, înălțându-se ca un zid în faţa 
conacului, înainte ca reporterii să se strângă afară, 
lucru pe care nu avea cum să-l facă prea repede, 
deoarece, până şi-a recăpătat cu timiditate Elisabeth 
mănuşile, orizontul se colorase deja vag în nuanțele 
răsăritului. 

Silas îi aştepta în sala de bal, după ce îşi 
petrecuse în mod clar tot timpul cât ei fuseseră afară 
pregătindu-se. A luat-o imediat pe Elisabeth pe sus, 
ajutând-o să se îmbrace şi să-şi aranjeze părul cu o 
viteză de trei ori mai mare decât de obicei, apoi i-a 
pus în palmă cartea de vizită a unei modiste — Lady 
Tremayne scria cu foiţă de argint, iar dedesubt era 
imprimată o adresă, însoțită de o foaie cu 
instrucțiuni pentru croitoreasă, scrise de mână, în 
stilul lui caligrafic străvechi, pe o coală crem. 

— Consider că asta înseamnă să trişezi, a spus 
Silas, în timp ce o conducea printr-unul dintre 
pasajele servitorilor spre trăsura care aştepta 
ascunsă afară, dar mă tem că nu avem de ales. Ar fi 
o gravă ofensă dacă ai fi văzută în aceeaşi rochie pe 
care ai purtat-o la prânzul doamnei Kicklighter. 

Elisabeth a înţeles la ce se referea Silas prin trişat 
abia când a ajuns la modistă, după ce făcuse un ocol 
ca să o ia pe Katrien de la Biblioteca Regală, pentru 
sprijin moral. Coborând grăbită din trăsură, 
Elisabeth s-a trezit dinaintea unei faţade zugrăvite 
în negru şi argintiu, ale cărei vitrine strălucitoare 
etalau pălării, rochii de bal şi mănuşi din dantelă 
care levitau în aer. Tinere femei elegante se 
înghesuiau pe trotuar, arătând exponatele cu 
entuziasm, şi-şi puneau mâinile streaşină la ochi ca 
să poată privi înăuntru. 

Nu era un simplu magazin cu rochii, era un 
magazin magic. Cu amintirea desuurilor furioase ale 

mătuşii Clothilde încă proaspătă în minte, Elisabeth 
a simţit că o mănâncă palma să simtă mânerul lui 
Ucide-demoni. Dar s-a dovedit că interiorul 
magazinului nu prezenta nicio ameninţare: era 
decorat ca un fel de salon, cu fotolii pufoase, 
capitonate cu catifea purpurie, şi cu buchete din 
flori de seră pe mese. Elisabeth nu a avut timp să-şi 
formeze şi alte păreri, pentru că, de cum a sunat 
clopoţelul de la intrare în semn de bun-venit, 
modistele s-au năpustit asupra lor ca pescăruşii 
asupra unor firimituri de pâine. 

După ce a scos foaia cu instrucțiunile de la Silas, 
pe care doamnele le-au citit, ea şi Katrien au fost 
împinse imediat de la spate spre un salon privat, 
ferit în spatele unei draperii. Următoarele treizeci de 
minute s-au scurs într-un vârtej de măsurători şi 
probe, operaţiunea fiind condusă cu o precizie fără 
egal de însăşi doamna Tremayne, o femeie chipeşă 
cu păr roşu-vibrant, prins într-o plasă de perle. 
Elisabeth a avut nevoie de ceva timp ca să se 
acomodeze cu obiectele de croitorie fermecate, care 
şfichiuiau prin aer după bunul-plac — erau creația 
unui vrăjitor, i-a explicat doamna Tremayne, care 
punea la dispoziție farmece pentru multe dintre 
magazinele de pe strada Lacebrick. Katrien a reușit 
să prindă unul în săculețul ei, când nimeni nu era 
atent, fără îndoială pentru a-l lua acasă şi a-l studia 
mai în amănunt. 

După ce fusese închisă timp de o săptămână în 
Conacul Thorn, sunetele, culorile şi agitația o 
ameţeau pe Elisabeth. S-a simţit uşurată când, în 
cele din urmă, modistele au dispărut în atelier, 
conversând zgomotos între ele, ca să facă 
modificările, în vreme ce ea aştepta, devorând 
metodic prăjiturele cu glazură şi bomboane de 
ciocolată de pe un suport etajat. Katrien, care trăgea 
cu ochiul pe la uşa atelierului, a raportat că acele de 
cusut erau de asemenea fermecate şi că săltau prin 
material ca nişte delfini de argint. 

Până la final s-au adunat destule cutii încât să fie 
nevoie de ajutorul unui portar, care a fost cât pe ce 

să se împiedice pe stradă în timp ce le ducea la 
trăsură, neputând să vadă pe deasupra muntelui 
înclinat de pachete cu fundă. Alarmată, Elisabeth s- 
a întrebat ce scrisese mai precis Silas în 
instrucțiunile lui. 

Era încă destul de devreme, aşa că, după ce a 
lăsat-o pe Katrien la bibliotecă, Elisabeth a putut să 
mai facă un comision rapid. Când a ieşit de la 
destinaţie — o clădire înaltă cu acoperiş în formă de 
clopot din districtul teatrelor — transpira pe sub 
haină. 

O căldură în răspăr cu anotimpul se abătuse 
asupra oraşului Brassbridge. Pe drumul spre casă, 
Elisabeth a trecut pe lângă copii care se jucau pe 
stradă, pe lângă cupluri care se plimbau cu chipurile 
întoarse spre cer şi lenjerii scoase la aerisit pe 
balcoanele însorite. Aerul avea farmecul blând şi 
visător al primăverii timpurii. Nimeni nu părea să se 
grăbească nicăieri; până şi vizitiii îşi înclinau 
pălăruile unii în faţa celorlalți, în loc să se înghesuie 
pe pavaj ca să facă rost de clienţi. 

Apoi, când a ajuns înapoi la conac — evitând 
intrarea din față, unde strada era garnisită cu o 
mulțime de trăsuri, ca la paradă, şi o mulţime de 
reporteri se adunaseră încercând să întrezărească 
ceva printre tufişuri —, a descoperit ferestrele 
deschise larg şi podelele sclipind de curăţenie. 
Noianul de raze caleidoscopice părea să îndepărteze 
încă un strat de praf de pe toate suprafeţele, lăsând 
aerul curat şi strălucitor precum cristalul. Aburii 
îmbietori furişaţi din bucătărie indicau că Silas e la 
treabă înăuntru, aşa că, după ce l-a ajutat pe vizitiul 
copleşit să ducă pachetele prin pasajul servitorilor, 
Elisabeth a dat târcoale pe lângă perdelele umflate 
de vânt, în căutarea lui Nathaniel şi a lui Mercy. 

A ghicit că avea să-i găsească pregătind sala de 
bal. Elisabeth s-a simţit brusc cuprinsă de 
melancolie, ca atunci când soarele se ascunde în 
spatele unui nor. Încăperea, aşa cum o văzuse ea 
prima oară, cu candelabrele coborâte şi aerul visător 
al enigmei, urma să existe de acum doar în 

amintirile ei. Nu avea să mai danseze niciodată cu 
Silas pe lespezile neatinse până atunci, în timpul 
vieții ei, şi să lase urme în praf, sub razele lunii. 
Până şi amintirea ei despre acea noapte ar fi putut să 
pălească odată cu trecerea anilor. Simţea deja cum 
detaliile încep să i se risipească din minte. 

Silas îmi va reaminti, şi-a zis ea. Îmi va povesti 
totul, din nou. Cumva însă, gândul a întristat-o şi 
mai tare. 

Starea aceea stranie în care se afla s-a schimbat 
cu totul când a păşit în sala de bal, înlocuită de 
strălucirea arzătoare a mirării. Nathaniel aproape că 
terminase cu iluziile decorative. Iar tema pe care o 
alesese... 

Pereții şi stâlpii fuseseră preschimbaţi în piatră 
aspră, ca aceea de la turnul prințesei din basm, cu 
trandafiri cățărători încolăciți în jurul lor, înfloriți în 
zeci de nuanțe de roşu şi roz. Arborii îşi arcuiau 
crengile deasupra ferestrelor care dădeau spre 
terasă, încărcaţi de boboci; şi mai multe flori se 
revărsau în cascade dantelate din candelabrele în 
care îşi făcuseră cuiburi păsări măiestre. Elisabeth a 
fost cât pe ce să suspine când un iepure a ţâşnit pe 
dinaintea ei, făcându-se mai apoi nevăzut într-una 
dintre oglinzi. 

Când s-a apropiat precaut de aceasta, a descoperit 
că îi arăta reflexia ca de obicei, însă în locul sălii de 
bal din spatele ei, o înfățişa în luminişul dintr-o 
pădure sălbatică. În următoarea oglindă se afla 
dormitorul dintr-un turn, cu perdele mătăsoase 
fluturate de vânt, iar în cealaltă o poiană cu flori 
sălbatice, în care păştea un inorog, care a luat-o la 
goană ca o căprioară speriată de îndată ce reflexia ei 
a intrat în ramă. Fiecare scenă era desprinsă dintr-un 
basm. 

Nathaniel nu o observase încă. Se plimba prin 
mijlocul sălii, îmbrăcat elegant într-un frac de o 
nuanţă intensă de verde-smarald şi o vestă neagră, 
brodată cu spini. Ținea în mâna liberă un grimoar 
deschis, încruntându-se în timp ce-i răsfoia paginile. 

Elisabeth şi-a dat imediat seama că era volumul 
Basmele complete din Austermeer. 

Într-o clipă a înţeles ce încercase să-i spună 
grimoarul. Nathaniel era orfan — de aceea îi arătase 
Prințul orfan. El fusese cel care pusese semnul în 
dreptul celor Trei încercări imposibile. În ciuda 
faptului că nu credea în poveştile cu zâne sau cu 
final fericit, le citise cu siguranţă la el în birou, în 
noaptea în care îi dăduse prima încercare. 

Mă iubeşte, şi-a zis ea, în timp ce un val de 
căldură furnicătoare 1 se răspândea prin tot trupul. 
Una era să audă cuvintele rostite cu glas tare. Dar să 
simtă magia străveche a Pactului Îndrăgostiţilor — 
asta era ceva cu totul diferit. 

Fără să-şi dea încă seama că ea îl urmărea, 
Nathaniel s-a oprit în dreptul unui stâlp şi a făcut să 
înflorească mai mulţi boboci pe tulpina trandafirului 
cățărător care se încolăcea pe piatră. Părul îi atârna 
ciufulit în jurul feţei, iar cravata lui albă, cu un nod 
complicat, era deja în neorânduială. Închipuindu-şi 
reacția lui Silas, Elisabeth a zâmbit larg. 

De parcă ar fi fost invocat, demonul şi-a făcut 
apariţia la dreapta ei, ridicând eticheta de la 
pachetul pe care îl ţinea în braţe, ca să-i arunce 
rapid o privire cercetătoare. 

— Mă încred că munca doamnei Tremayne se 
ridică la nivelul aşteptărilor! a comentat Silas. Deşi 
nu îndrăznesc să mă arăt optimist. 

Demonul părea uşor hăituit. I se desprinseseră 
câteva şuviţe albe din coadă, iar pe umăr avea un 
prosop împăturit. 

— Stăpâne Thorn! a adăugat el, ridicându-şi 
vocea şoptită pe cât îi era cu putință. Au sosit 
invitaţii, aşteaptă afară, în stradă. 

Nathaniel s-a răsucit, iar bobocul de trandafir pe 
care îl îmbia să înflorească a dispărut într-un norişor 
de fum verde. 

— Deja? Nici măcar nu este... 

— Este trei fix, stăpâne. 

Elisabeth s-a încruntat. 

— Credeam că balul nu trebuia să înceapă înainte 
de ora opt. 

Nathaniel s-a îndreptat spre ei, ridicându-şi deja 
bărbia pentru asaltul lui Silas asupra cravatei lui. 

— Unii dintre invitaţi au venit în vizită din afara 
oraşului, aşa că se aşteaptă să-i găzduim peste 
noapte. Silas, dacă ţi-ai dorit vreodată să mă 
strangulezi, acum este momentul potrivit. 

— Câţi vrăjitori sunt? a întrebat Elisabeth, 
alarmată, amintindu-și rândul de trăsuri pe care îl 
remarcase întinzându-se pe toată strada. 

— Mai mulţi decât îți închipui, dar majoritatea 
vrăjitorilor nu se deranjează să participe. Adevărata 
pacoste este că oricine face parte dintr-o familie de 
vrăjitori este invitat. Un întreg ecosistem de veri 
buni de nimic supraviețuiesc datorită unor astfel de 
evenimente, sperând că le vor muri destule rude 
încât să moştenească un demon înainte ca lumea să 
nu le mai dea aperitive. 

— Ceea ce ridică problema modului în care îi 
vom servi pe invitaţi, a intervenit Silas, abia 
ascunzându-şi nerăbdarea. Bineînţeles, eu însumi nu 
pot juca rolul servitorului, deşi aş putea continua să 
gătesc unde nu sunt văzut. Sunt încrezător că 
niciunul dintre invitaţi nu se va aventura în 
bucătărie. 

Elisabeth s-a încruntat. 

— Nu se aşteaptă să te vadă? 

— Nu în formă umană, domniţă. Obiceiul este ca 
demonii să rămână în forma lor animalieră în 
public. Nu pot să farmec vrăjitorii, astfel încât 
aceştia să mă creadă uman, şi doar câteva persoane 
din afara familiei Thorn m-au văzut aşa cum sunt 
acum. 

Care să-l fi văzut aşa cum este acum şi să fi 
supraviețuit, şi-a zis Elisabeth, amintindu-și de 
bărbaţii de pe alee. 

— Pentru o perioadă scurtă, nu mă îndoiesc că aş 
putea trece neobservat, aşa cum s-a întâmplat când 
Nathaniel a creat iluzia de la Balul Regal, dar atunci 
am fost doar un servitor în mijlocul mai multora. 

Era puţin probabil ca un vrăjitor să mă identifice, 
asta în cazul în care vreunul s-ar fi deranjat să 
acorde atenţie unui servitor. Acum aş fi singur. 

— Ai uitat de mine! a zis Mercy, cu un glas mic 
şi încordat. 

Ajunsese lângă ei, ţinându-şi strâns mopul şi 
arătând de parcă s-ar fi aflat la propria execuţie — 
ceea ce nu era de mirare, şi-a zis Elisabeth, cu inima 
îndoită. Un astfel de eveniment cerea zeci de 
servitori pentru ca totul să decurgă aşa cum trebuie. 

— Nonsens! a comentat Silas. 

Elisabeth s-a încordat, nesigură, până când Silas a 
dus-o pe Mercy în camera de zi, unde ea şi vizitiul 
lăsaseră pachetele într-o grămadă uriaşă pe masa de 
Joc. După ce a verificat mai multe etichete, Silas a 
ales unul dintre pachete şi i l-a întins lui Mercy ca 
să-l despacheteze. 

— Ar fi mai bine dacă te-ai bucura de această 
seară, pentru că nici cele mai eroice eforturi pe care 
le-ar putea depune un singur servitor nu ne-ar putea 
salva din situaţia de față. Mi-am luat libertatea de a- 
ți aproxima măsurătorile. 

Mercy a căscat ochii larg. Despăturise hârtia, 
scoțând la iveală o rochie arămie din satin lucios, cu 
un guler din dantelă, brodat cu perle. Fata a privit-o 
o clipă, tânjind fără speranţă, apoi şi-a ridicat 
bărbia, sugrumându-şi dorinţa. 

— Aceasta este o rochie pentru doamne! a 
protestat ea. Nu s-ar cădea. Nu ar trebui... Nu pot... 

— Bineînţeles că poţi! Îi vom anunţa pe invitaţi, 
aşa cum se cuvine, că eşti o prietenă a domniţei 
Scrivener, la fel ca domnişoara Quiliworthy, care 
mă aştept că va lua de asemenea parte la bal, spre 
consternarea, fără îndoială, a oricărui vrăjitor care 
va avea ghinionul să fie încolțit pentru a fi analizat 
din punct de vedere ştiinţific. 

Elisabeth a observat că Mercy nu era încă întru 
totul convinsă. 

— Sunt orfană, Mercy. Până anul trecut, cea mai 
bună rochie pe care o aveam era una de mâna a 

doua, care abia-mi venea. Dacă eu pot să port o 
rochie de bal, atunci şi tu poţi. 

Mercy a ezitat. Apoi s-a întors spre rochie, plină 
de admiraţie, şi şi-a trecut cu neîncredere degetele 
peste satin, în vreme ce ochii îi căpătau o roşeaţă 
grăitoare. 

— Poate că ai vrea să începi să te pregăteşti, i-a 
sugerat Silas, înmânându-i câteva pachete mai mici, 
ale căror mărime indica faptul că înăuntru sunt 
accesorii: şosete de mătase, mănuși, un şal. 

Mercy a dat scurt din cap, multumind, şi a luat-o 
spre scări, ştergându-şi lacrimile abia după ce a 
dispărut după colţ. 

Lui Elisabeth i s-a umplut inima de recunoştinţă 
pentru Silas. Era mai bucuroasă decât oricând că 
făcuse acea oprire în drumul spre casă, deşi nu 
îndrăznea să atingă bucăţile de hârtie ascunse în 
corset, de teamă că demonul ar fi putut să bage de 
seamă şi să ghicească unde fusese. 

— Nu este un act de bunătate, aşa cum poate îți 
închipui, domniță! a precizat el, cu privirea 
îndreptată spre foaier. Deşi vina nu îi aparţine, 
Mercy nu este instruită în stilul cu care aceşti 
invitaţi sunt obişnuiţi. Ar fi mult prea greu pentru 
mine să asist la aşa ceva. 

Alături, Nathaniel survola cu o privire fatalistă 
muntele de pachete, cu fundele lor satinate şi hârtia 
în dungi strălucind la soare. 

— Presupun că eu am plătit pentru astea, nu-i 
aşa? 

— Într-adevăr, stăpâne. Poate că ar trebui să îţi 
îndeplineşti îndatoririle de magistru cu mai multă 
diligenţă pe viitor. Şi acum, vă rog să mă scuzaţi. 

A dat să se întoarcă, gata să plece, dar Nathaniel 
l-a prins de braţ şi l-a oprit în timp ce încerca să-şi 
ia prosopul de pe umăr. 

— Silas, nu! Rămâi. Lasă-i să te vadă! 

Demonul a ridicat din sprâncenele lui lipsite de 
culoare. 

— Stăpâne, nu se cade. 

— Cui îi pasă ce se cade? Mie cu siguranţă nu! 

— Asta am remarcat, a punctat el sec. 

Nathaniel s-a aplecat, astfel încât chipurile să le 
fie la acelaşi nivel. În loc să-şi coboare ochii, Silas 
l-a privit la rândul lui, rece. 

— Silas, tu ai salvat lumea. Toţi cei care aşteaptă 
la porțile acestui conac sunt în viaţă datorită ţie. 

— Nu am făcut-o pentru ei. 

— Un motiv în plus pentru care nu ar trebui să te 
ascunzi. 

Strânsoarea lui Nathaniel i-a încrețit materialul 
cămăşii. 

— Nu ar trebui să te ascunzi în umbră, în vreme 
ce ei îți savurează mâncarea şi te bârfesc, doar 
pentru a-i face să se simtă confortabil... 

— Stăpâne Thorn! 

Silas şi-a întins mâna în spaţiul dintre ei. 

— Nu îmi pasă de ce cred sau zic. ŞI, trebuie să 
te întreb, dacă ai avea opțiunea de a-ți petrece 
următoarele douăzeci şi patru de ore în formă de 
pisică — ochii 1 s-au îndreptat demonstrativ spre 
ferestrele dincolo de care, afară, mulțimea aştepta, 
plină de o multitudine de veri înfometați, şi-a 
închipuit Elisabeth —, nu ai profita cu bucurie de ea? 

Când a văzut expresia de pe chipul lui Nathaniel, 
Silas a zâmbit. 

— Aşa mă gândeam şi eu. 


— Încă un pas înapoi, a grăit Nathaniel, socotind 
distanţa dintre ei şi uşa de la intrare. Ar trebui să fie 
suficient. Eşti pregătită, Scrivener? 

Elisabeth a fixat sumbru ferestrele. Dincolo de 
draperii se simţea mişcare. 

— Dacă ceva nu merge bine, am o sabie! 

Nathaniel a admirat-o, cu ochii licărind. 

— Asta-i fata mea! 

Înainte ca ea să poată reacţiona, a rostit o 
incantaţie care a dat uşile de perete, însoţită de o 
adiere. Imediat, o clamoare de voci a înecat 
clinchetul cristalelor de la candelabrul atârnat 
deasupra lor. 

Elisabeth a reuşit să întrezărească doar pentru o 
clipă rândul de invitaţi care aşteptau afară, reporterii 
care țipau dincolo de ei şi armata de trăsuri care 
blocase strada, dintre care unele erau elaborat 
pictate şi purtau blazoane, înainte ca o femeie 
voluptuoasă de vârsta a doua, îmbrăcată într-o 
rochie elegantă de mătase violet, să păşească 
înăuntru, învăluindu-i într-un nor de parfum. 

— Nathaniel, ne-ai lăsat să aşteptăm ore întregi! 
s-a văitat ea. M-am ofilit cu totul, dragă! 

Spre încântarea uluită a lui Elisabeth, femeia l-a 
strivit în braţele ei pe Nathaniel şi i-a lipit câte un 
sărut pe fiecare obraz, lăsând în urmă pete de ruj. 
Apoi s-a întors spre Elisabeth şi i-a aplicat acelaşi 
tratament, de parcă ar fi fost amice de când lumea. 

— Mătuşă Louise, a spus Nathaniel, ce încântare 
să te văd! Observ că ai cunoscut-o pe Elisabeth. 
Acela este valetul dumitale? 

Nathaniel părea grăbit să o facă să înainteze. 
Mătuşa Louise, care nu se lăsa dusă cu una cu două, 
a luat-o plină de admiraţie pe Elisabeth de braţ. 

— Drăguţă, eşti atât de înaltă! Şi ce lucruri 
minunate am auzit despre tine! Nu-i de mirare că i- 
ai furat inima dragului nostru Nathaniel. 

Femeia şi-a coborât tonul, conspirativ. 

— Noi credeam că nu va mai curta niciodată vreo 
fată după incidentul acela îngrozitor cu lady 
Gwendolyn... 

Nathaniel a tuşit şi a pocnit din degete, trimițând 
cufărul mătuşii la etaj. 

— O prietenă a mamei, a explicat el, după ce 
femeia s-a dus, ştergându-şi rujul de pe obraji. Nu 
este mătuşa mea de sânge, deşi eu nu am ştiut asta 
până la şapte ani... Ah, bună, Wilfred! Aperitivele 
sunt pe-acolo. 

Bărbatul în chestiune a mormăit o mulțumire 
ambiguă şi a trecut pe lângă ei cu umerii plecați. 
Apoi atenția lui Nathaniel a fost acaparată de 
sosirea unor muzicanți, ale căror cutii cu 
instrumente provocau busculadă în hol. Judecând 
după privirea lui surprinsă, Elisabeth bănuia că 

uitase să îi cheme şi că, fără îndoială, Silas fusese 
acela care se ocupase de acest mic detaliu. 

Până când au ajuns să se mai rărească invitaţii, 
capul lui Elisabeth vuia de nume şi de titluri. Deşi 
niciunul dintre vrăjitori nu îşi adusese demonul 
înăuntru, văzuse o mulțime fascinantă de semne 
demonice, de la gheare până la urechi ascuţite şi 
până la o vrăjitoare aparte, care purta un solz ca pe 
o aluniţă, pe obraz. I se înmuia inima la gândul că 
Nathaniel avea un soi de familie — oameni de felul 
mătuşii Louise, care ţineau tare mult la el, deşi era 
evident că preferase să-i menţină la distanță de la 
moartea părinţilor lui. Elisabeth se gândea că poate 
l-ar fi putut ajuta să îndrepte lucrurile. Nu ar fi 
deranţat-o să afle ce avea de spus Louise despre 
lady Gwendolyn. 

După ce au terminat într-un final cu prezentările, 
tânăra s-a simţit bucuroasă să poată fugi sus, în 
camera ei liniştită, unde era aşteptată de Silas. În 
timp ce demonul o ajuta să se pregătească, cerul de 
dincolo de fereastra întredeschisă a început să se 
întunece. Muzica îndepărtată a străzii, roțile care 
țăcăneau pe piatra cubică, strigătele băieţilor care 
anunțau ziarul de seară şi clopotele de la biserică, 
care marcau sonor schimbarea orei, se contopeau cu 
conversațiile înăbuşite ale invitaţilor care treceau pe 
hol. 

De îndată ce i-a fixat părul cu agrafe, Silas i-a 
luat mâna şi a ajutat-o să se ridice, întorcând-o spre 
oglindă. 

Lui Elisabeth 1 s-a pus un nod în gât. Strălucirea 
lămpii arunca un luciu auriu asupra mătăsii de un 
albastru întunecat a rochiei, brodate cu pene de 
nuanța bronzului în jurul bustului. Deasupra 
poalelor plutea un strat diafan de şifon, brodat cu şi 
mai multe pene sclipitoare, care păreau prinse în 
cădere, în timp ce alunecau spre podea. Era o rochie 
desprinsă din poveşti, însă, pe lângă asta, albastrul 
şi bronzul erau culorile Marii Biblioteci. Broderia se 
asorta cu cheia care îi atârna la gât, prinsă de 


120 


lănțişor, iar penele aminteau de cheia şi condeiul 
încrucişate ale Collegiumului. 

Cu doar câteva luni în urmă nu ar fi putut să 
poarte aceste culori. l-ar fi amintit de jurămintele ei 
încălcate sau de timpul petrecut întemniţată în 
conacul lui Ashcroft, obligată să poarte o rochie 
albastră în timp ce era interogată în fiecare noapte, 
în biroul lui. Acum vedea însă că aceste culori nu 
fuseseră distruse în ochii ei. Era mândră să le poarte 
din nou. 

Silas o privea cu atenţie, aşteptându-i reacția: nu 
putea să o citească, şi-a dat ea seama. Oricât de 
straniu părea, Silas nu era sigur dacă rochia fusese 
alegerea potrivită. 

— Mulţumesc! i-a spus ea, luându-i mâna. Este 
perfectă. Silas... 

Lui Elisabeth îi trecuse ceva prin minte în timp ce 
el îi prindea părul. Silas avusese grijă de ea din 
prima noapte în care ajunsese în Brassbridee. 
Aptitudinile lui nu aveau cum să fi fost deprinse 
crescându-l pe Nathaniel — cum să lege şireturile 
unui corset, să modifice o rochie sau să-i aranjeze 
părul lung. Elisabeth se gândea la Charlotte şi la 
stăpâna misterioasă a camerei cu struţ. Şi-a amintit 
de desenele la care alesese să nu se uite în camera 
servitorilor şi întrebarea i-a încolțit în minte. 

— Nimic, a încheiat ea încet. Poate că vom putea 
vorbi despre asta cu altă ocazie. 

Silas nu i-a răspuns. Când şi-a îndreptat ochii 
spre el, a văzut că privirea lui galbenă era departe, 
ațintită pe ceva aflat dincolo de reflexiile lor din 
oglindă. Chiar când se pregătea să-l întrebe dacă 
este bine, Silas şi-a venit în fire şi a făcut un pas în 
spate, apoi i-a ridicat mâna înmănuşată în dreptul 
buzelor. 

— Bucură-te de această seară, domnişoară 
Scrivener! a grăit el. Dacă vei avea nevoie de mine, 
voi fi mereu pe aproape. 

Când a ieşit din cameră, Elisabeth a fost uimită 
de lumina şi animația care umpleau conacul. Jos, 
foaierul ticsit de invitaţi strălucea precum o cutie de 

bijuterii, cu multitudinea lui de culori smălţuite de 
sclipirile ca de paiete ale candelabrului. Vocile şi 
râsetele urcau în valuri pe scară. Conacul nu mai 
găzduise atât de multă bucurie de pe vremea lui 
Charlotte şi Alistair — era convinsă de acest lucru. 

Elisabeth a stat locului o clipă, cu mâinile 
rezemate de balustradă, adunându-şi curajul, de 
parcă s-ar fi pregătit să se scufunde în apă. Atunci a 
zărit părul brunet al lui Katrien, coada ei împletită 
croindu-şi drum prin mulțime. Prietena ei a văzut-o 
în aceeaşi clipă şi a alergat pe scări, cu faldurile 
fustei adunate în mâini, splendidă în rochia de un 
roz prăfuit, care îi îmbrăţişa formele şi îi 
complimenta tenul maroniu. Elisabeth s-a holbat la 
ea; nu o văzuse niciodată purtând altceva în afară de 
robele ei de ucenică. 

Apropiindu-se de ea, Katrien 1-a zis: 

— Spune-i lui Silas ca data viitoare să mă 
avertizeze înainte de a-mi livra un pachet misterios 
la dormitor. De fiecare dată când fac eu aşa ceva 
cuiva, este vorba despre o farsă. A fost cât pe ce să 
arunc rochia asta pe fereastră! 

După ce s-au lămurit că niciuna dintre ele nu o 
văzuse pe Mercy, au înaintat pe hol, ca să-i bată la 
uşă. După o pauză lungă, fata le-a deschis. Arăta ca 
o străină în rochia ruginie, cu părul aranjat cu grijă 
şi îmbujorată. Au ajutat-o să îşi aleagă unul dintre 
şalurile pe care Silas le comandase pentru ea, apoi 
au coborât împreună. 

S-a dovedit că nu era atât de uşor pe cât crezuse 
Elisabeth să-l găsească pe Nathaniel. Era oprită la 
fiecare pas ca să i se complimenteze rochia, să i se 
strângă viguros mâna sau ca să fie interogată: ce 
părere avea despre condamnarea lui Ashcroft? Era 
adevărat că odată răpusese un duşman cu mâinile 
goale? Şi când aveau de gând să se căsătorească ea 
şi Nathaniel? Elisabeth aproape că era gata să 
creadă că unii dintre ei erau reporteri sub acoperire. 

Până la urmă a fost despărțită de Katrien şi de 
Mercy, dar, aruncând câteva priviri furişe, s-a 
asigurat că ambele se distrează. Mercy o găsise pe 

Beatrice, asistenta doctorului Godfrey, şi se 
adânciseră amândouă în conversaţie, ţinându-se 
solemn de mână. lar Katrien se afla în mijlocul unui 
grup de fete care discutau animat despre magazinul 
cu rochii al doamnei Tremayne. Un chițăit a răsunat 
printre ele când Katrien le-a spus despre acele de 
cusut fermecate, ceea ce a atras privirea sepulcrală a 
cancelarului Sallow, vrăjitorul slab, cu mină 
lugubră, care fusese numit să servească pe timpul 
rămas din mandatul lui Ashcroft. Bărbatul îşi găsise 
locul într-un colţ din salon, ca un păianjen care-şi 
ţese pânza, şi reuşise să prindă în capcană o pereche 
de tineri vrăjitori, care păreau disperaţi să scape din 
ghearele lui. 

Elisabeth se întreba unde ar fi putut să se afle 
Nathaniel, când a auzit vocea cuiva răsunând pe 
deasupra muzicii. 

— Dar unde naiba sunt servitorii tăi, magistre 
Thorn? s-a mirat glasul ameţit de băutură. 

Trupurile s-au mişcat,  descoperindu-l pe 
Nathaniel, care stătea rezemat de o coloană în jurul 
căreia se încolăceau trandafiri, lângă intrarea în sala 
de bal, cu un pahar de şampanie în mână, înconjurat 
de invitaţi ca un prinţ de curtenii lui. Dacă nu l-ar fi 
cunoscut atât de bine, Elisabeth ar fi putut să creadă 
că se simte în largul lui, dar ea îi recunoştea starea 
de disconfort în asprimea zâmbetului forţat. 

— Tocmai asta-i! a şoptit cineva de pe lângă 
Elisabeth. Am auzit că nu are niciunul. Timp de şase 
ani a trăit doar cu demonul lui. Sărmana domnişoară 
Scrivener! Ea cum trebuie să se simtă? 

— Foarte agreabil, de fapt! a replicat Elisabeth. 
Demonul pregăteşte nişte brioşe excelente. 

A trecut pe lângă invitaţi şi a intrat în sala de bal, 
fără să se oprească pentru a le cerceta expresiile 
uluite. 

În faţa ei, Nathaniel studia mulţimea. Ochii lui au 
trecut iute peste Elisabeth, apoi s-au întors imediat 
la ea. Uitând parcă de prezenţa invitaţilor — cineva 
încerca încă, neştiutor, să-i vorbească — s-a desprins 
de stâlp, fără să-şi abată privirea întunecată. 

Elisabeth era deja înfierbântată din cauza a ceea ce 
se întâmplase mai devreme, iar felul în care o privea 
nu era de ajutor. Se simţea îmbujorată şi transpirată, 
nici pe departe frumoasă. Dar când Nathaniel s-a 
apropiat şi a tras-o după el în centrul sălii de bal, ca 
să danseze, toate grijile i s-au evaporat din minte, 
pentru că în acea clipă era acolo unde îşi dorea cel 
mai mult pe lume să fie: în braţele cuiva care o 

Au dansat aproape o oră, timp în care nu l-a 
călcat nici măcar o dată pe Nathaniel pe picior, 
înainte ca muzica să se oprească şi ea să plece în 
căutarea unor băuturi răcoritoare. În salon, pe o faţă 
de masă lungă şi albă fuseseră puse sticle şi pahare, 
iar invitaţii îşi turnau singuri băuturile, cu o atenţie 
exagerată, râzând de ineditul situației. Toată lumea 
era amețită, aerul era încărcat de voie bună, iar 
oamenii se întindeau să-şi ajute vecinul când câte un 
pahar era gata să cadă sau vreo sticlă se vărsa. 
Căldura aburise geamurile, înceţoşând luminile 
oraşului de afară. 

Când s-a întors în sala de bal, vibrând de bucurie, 
l-a găsit pe Nathaniel prins în conversație cu un 
tânăr — unul foarte chipeș, cu păr blond, ondulat, şi 
gropiţe care-şi făceau apariţia în obrajii lui ori de 
câte ori zâmbea. Părea agitat şi se juca încontinuu 
cu manşetele. Curioasă, Elisabeth s-a dat pe după o 
plantă în ghiveci, ca să-i privească. 

— Chiar nu-ţi port pică! zicea tânărul, cu 
sinceritate. Mi-ar fi plăcut să-mi fi răspuns la 
scrisori, dar înţeleg că circumstanţele nu au fost 
ideale. Doar că, având în vedere ce s-a întâmplat 
între noi... 

În timp ce vorbea, Nathaniel a pus mâna pe 
paharul de şampanie pe jumătate băut al cuiva şi l-a 
dat pe gât dintr-o înghițitură, ignorând strigătul slab 
de protest al invitatului. 

— Felix, a început Nathaniel cu o voce chinuită, 
încercând să nu tuşească, chiar dacă sărutul pe care 

l-am împărtăşit în dulapul cu aşternuturi al lordului 
Ingram a fost profund memorabil, regret să-ţi spun 
că acum am anumite angajamente. 

— Angajamente, a repetat Felix cu băgare de 
seamă. 

Elisabeth nu-l învinovăţea pentru că arăta de 
parcă s-ar fi întrebat dacă Nathaniel înţelegea ce 
înseamnă cuvântul sau îl alesese la întâmplare, ca şi 
cum l-ar fi extras dintr-o pălărie. 

Nathaniel s-a întins şi l-a bătut pe umăr. 

— Mă văd dator să îţi aduc la cunoştinţă, a spus 
el pe un ton grav, că nu mai sunt burlac. 

Felix şi-a pleoştit umerii, descurajat. Elisabeth a 
simţit o undă de simpatie pentru băiat. 

— Atunci, asta înseamnă că nu există speranță 
pentru noi? 

Nathaniel îşi deschisese gura, gata să răspundă, 
dar în acea clipă o vibraţie s-a răspândit prin podea. 
Mai multe pahare goale, părăsite pe o tavă din 
apropiere, au început să ţăcănească ameninţător, ca 
atunci când se pregăteşte un cutremur. Orchestra a 
scos o notă discordantă; în mulțime s-au împrăştiat 
câteva şoapte nedumerite de tremurul sumbru al 
casei. 

— Mă tem că nu, a grăit Nathaniel, cu o expresie 
bântuită. Adevărul este că sunt... logodit. 

— Poftim? a zis Felix. 

— Poftim? a zis Elisabeth, făcându-şi apariția din 
spatele ghiveciului. 

Nathaniel i-a aruncat o privire disperată. L-a 
văzut mormăind câteva cuvinte în barbă - o 
incantație — şi a simțit ceva rece încercuindu-i 
degetul inelar de la mâna stângă, pe care a apărut 
brusc un inel din argint, cu un smarald uriaş, 
moştenire a familiei Thorn, desigur. După o 
străfulgerare de groază uluită, Elisabeth s-a simțit 
cuprinsă de o extraordinară bucurie, de parcă ar fi 
căzut din vârful unei creste şi ar fi descoperit că 
poate să zboare. 

— Corect! Am uitat. 

Zâmbind larg, şi-a ridicat mâna. 

— Suntem logodiţi. 

Epilog 


ÎN TIMP CE invitaţii dansau, Silas a coborât în 
întunericul pivniţei Conacului Thorn. Demonul a 
primit mirosul de piatră umedă şi mucegai ca pe o 
ameliorare faţă de miasma parfumurilor stridente 
care umpleau aerul de la nivelul superior. I se părea 
că modele oamenilor deveneau din ce în ce mai 
vulgare cu fiecare decadă care trecea; femeile 
cumpărau acum rochii ieftine şi mănuşi de la noul 
magazin universal de pe Bulevardul Staircross şi, 
spre oroarea lui, toate semnele indicau că acesta 
avea să fie viitorul. Îşi regreta nemurirea, pentru că 
era sigur că urma să trăiască pentru a fi martor la 
afronturi şi mai grave. 

Silas a trecut pe lângă butoaie şi rafturi cu vin, în 
drumul lui spre uşa mică şi distorsionată din piatră, 
care ducea spre temniţă, pe o scară în spirală. Sub 
conac, în adânc, vrăjile de protecție vibrau precum 
sângele unui dragon adormit. Silas ştia că, dacă şi-ar 
lipi mâna de perete ar trezi o vibraţie slabă, acolo 
unde se aflau cel mai aproape de piatră. S-a abținut, 
pentru că nu-şi dorea să-şi mai murdărească încă o 
pereche de mănuși. 

Cu o săptămână înainte descoperise că e destul de 
simplu să trezească magia lui Clothilde Thorn din 
starea ei de somnolenţă şi era mulţumit să vadă 
eforturile lui aducând rezultatele anticipate. Fără 
această intervenţie, stăpânul Thorn ar fi tărăgănat 
lucrurile ani buni, iar Silas era nerăbdător să 
planifice nunta. De altfel, alesese deja florile. 

Cu vederea lui de demon, nu îi era deloc greu să 
distingă împrejurimile în temniţa întunecată: stâlpii 
scunzi, celulele grosolane, cu uşile lor putrezite, 
zidăria murdărită de funingine de deasupra aplicelor 
goale, ruginite. Locul acela nu mai fusese folosit de 
secole întregi de nimeni, cu excepţia lui. În aer 
plutea încă adierea plăcută a morţii, cel mai 
proaspăt simțindu-se în celula cea mai apropiată, 
deşi trupul care o ocupase se odihnea acum în 

nămolul de pe fundul Râului de Apus, cu 
buzunarele pline de pietre. 

Stăpânul Thorn şi domnişoara Scrivener nu ştiau 
nimic despre asta — nu ştiau că, în noaptea în care 
fuseseră atacați, el îl adusese pe bărbatul plătit de 
Ashcroft aici, la interogatoriu, şi că abia apoi se 
descotorosise de el. Nu fusese moartea rapidă, 
curată şi spontană pe care şi-o imaginau ei. Silas 
acţionase meticulos. 

Nu regreta subterfugiul. Deşi se abținea de la 
viciile unui demon, aceasta nu era nici prima, nici 
ultima oară când avea să ucidă în serviciul 
stăpânului şi al stăpânei lui, iar conştiinţa lor nu le- 
ar fi permis să accepte aşa ceva. Mai ales cea a 
domniţei Scrivener, al cărei suflet virtuos ardea în 
trupul ei muritor ca o cunună de foc sfânt; un suflet 
a cărui putere o gustase şi fără de care nu ar fi 
supravieţuit. 

Pe la jumătatea temniţei s-a oprit, cu gândul la 
mirosul care plutea în jurul ei după ce se întorsese 
din oraş. Deşi nu mai vizitase opera de ani în şir, nu 
avea cum să se înşele. Fusese la Teatrul Regal. Avea 
să se prefacă surprins când Elisabeth îi va oferi 
biletele, lucru care nu avea să fie greu, pentru că 
era, într-adevăr, profund mişcat. 

Obiectivul lui se afla în capătul temniţei, săpat în 
stânca celei mai mari celule, care fusese întărită cu 
drugi de fier în vechime. Erodaţi aproape cu totul 
acum, aceştia ieşeau din tavan şi din podea ca nişte 
cioturi de dinți înnegriți. Silas a păşit printre ei şi a 
cercetat pentagrama cu petele ei de sânge străvechi 
şi picăturile soioase de ceară, unde fusese invocat, 
iar şi iar, asigurându-şi sute de ani de viaţă datorită 
unei succesiuni nesfârşite de moştenitori ai familiei 
Thorn. 

Cât de mult se schimbaseră lucrurile! Pe atunci, 
când era pe culmile puterii, nu băgase niciodată de 
seamă frigul. 

A mutat legătura pe care o ţinea în braţe, şi-a scos 
mănuşile şi şi-a înţepat degetul cu o gheară. 

Luase în considerare mai multe căi prin care să se 
descotorosească de halatul lui Clothilde Thorn. Se 
gândise la foc; se gândise să-l încuie într-o ladă de 
fier şi să-l arunce în mare; se gândise să-l 
abandoneze în pădure, ca să fie sfâşiat de animalele 
sălbatice. În cele din urmă îi alesese o soartă pe care 
o considera satisfăcătoare. 

În timp ce se apleca, pentru a lipi mărgeaua de 
sânge din vârful degetului său de pentagramă, în 
sala de bal de deasupra au izbucnit urale. La auzul 
lor, a zâmbit. 

Apoi a rostit un nume care a făcut şi pietrele să 
tacă. Dacă ar fi fost de faţă un muritor, sunetul acela 
ar fi fost ultimul lucru pe care l-ar fi auzit, pentru că 
i-ar fi tăiat respiraţia şi i-ar fi îngheţat sângele în 
vene. Silas şi-a strâns mâinile la spate şi a privit 
cum pentagrama dispare, fiind înlocuită de un hău 
căscat într-o întunecime fără fund. 

În abis, solzi şfichiuiau piatra. Doi ochi uriași, 
opalescenţi, au strălucit cu o lumină cadaverică, 
iluminând grămezi peste grămezi de inele de un 
negru lucios. O voce şuierătoare s-a desprins din 
umbră, ca valurile mareei şuierând peste aşchii de 
oase. 

— Eu sunt Marele Devorator, Mistuitorul a O 
Sută de Armate. Pe când lumea era la început, am 
înghiţit furtuni şi am băut marea. Cine îndrăzneşte 
să mă trezească din somnul meu? 

Silas s-a aplecat peste margine. 

Inelele au tresărit, surprinse. 

— Silariathas? De ce m-ai invocat? 

— Motivul obişnuit. Vreau să mă descotorosesc 
de ceva. 

Silas a ridicat halatul lui Clothilde. A urmat o 
clipă lungă de tăcere. 

— Aceea este o haină omenească? a întrebat 
Marele Devorator. 

— Mă tem că aceasta a fost intenţia, i-a răspuns 
Silas. 

— Nu vreau să o mănânc. 

— Tu eşti Marele Devorator. Menirea ta este să 
mistui tot ce-ţi iese în cale. 

— "Totuşi, s-a eschivat şarpele, cu ochii fixaţi 
asupra unui volan din dantelă roasă de molii. 

Vârful pantofului lui Silas s-a mişcat câţiva 
centimetri spre marginea pentagramei. Dedesubt, 
Devoratorul s-a crispat. 

— Arăţi îngrozitor, Silariathas! a şuierat el. Poate 
că-ţi ascunzi rănile de stăpânul tău muritor, dar nu 
le poţi ascunde de mine! Armatele de pe Celălalt 
Tărâm te vor găsi. Te vor spinteca, membru cu 
membru. Nu vor avea odihnă până când nu se vor 
înfrupta cu carnea ta! 

— Straniu, a spus Silas. 

— Ce? a şuierat Devoratorul. Ce e straniu? 

— Aş fi crezut că preferă să rămână în viaţă. 

O clipă mai târziu, cu mâinile goale, în vreme ce 
duhoarea Devoratorului se risipea din temniță, Silas 
şi-a cântărit opţiunile. Ar fi putut să rămână acolo, 
Jos, în întuneric, cu amintirile lui drept companie, 
înconjurat de ecourile vagi ale morții. Deşi acum 
simţea frigul aşa cum nu-l simţise mai înainte, 
gândul că ar fi putut să-şi petreacă timpul acolo nu-l 
neliniştea. S-a gândit la asta o bucată de vreme. 

Apoi s-a întors spre scări, spre viaţa şi lumina de 
deasupra. 

În această minunată nuvelă, continuarea romanului 
bestseller Vraja spinilor, Elisabeth, Nathaniel şi Silas 
trebuie să desluşească magia misterioasă care îi ține 
captivi în Conacul Thorn, înainte de 
Balul de la Miezul lernii. 


Elisabeth a început în sfârşit să se acomodeze cu noua ei 
viaţă alături de vrăjitorul Nathaniel. Dar în Conacul Thorn 
se petrece ceva straniu: vrăjile de protecţie care au grijă ca 
proprietatea să fie în siguranţă fac nazuri şi i-au închis pe 
toți în conac. Cu siguranţă este doar o coincidență că asta 

se întâmplă chiar acum, când Nathaniel şi Elisabeth au 

început să devină mai apropiaţi... 


Neavând acces la lumea exterioară, Elisabeth, Nathaniel şi 
Silas — alături de noua lor menajeră, Mercy — vor trebui să 
lucreze împreună pentru a descoperi sursa magiei din 
spatele vrăjilor de protecţie defecte, înainte de data la care 
trebuie să găzduiască Balul de la Miezul Iernii. O misiune 
deloc uşo din moment ce casa este plină de secrete 
neaşteptate, iar singurul lucru la care se poate gândi 
Elisabeth este că vrea să-l sărute pe Nathaniel 
în linişte şi pace. 


Dar când devine evident că însuşi conacul, influenţat de 
strămoşii vrăjitorului, cere un preţ pentru a se supune, 
Elisabeth şi Nathaniel vor trebui să se bazeze pe legătura 
dintre ei mai mult decât oricând ca să îndrepte lueturile. 

Un dragon mare, fără aripi şi fără picioare (n. r.). 

